Neyngeyhe Haadha Loabivey -3| Vaahaka ނޭނގޭހެ ހާދަ ލޯބިވޭ –3– Vaahaka\n4k00\tJuly 30, 2021\n" ލޯބިވާ ނާއި.. ތީ އަހަރެން އެންމެ ލޯބިވާ ކުއްޖާ.. ނާއި ނުލިބިއްޖިއްޔާ އަހަރެން ދުނިޔޭގަވެސް ނުހުންނާނަން.. ނާއި ހޯދަން އަހަރެން މުޅި ދުނިޔެއާ ހަނގުރާމަ ކުރާނަން.. ތީ އަހަރެންގެ މީހެއް، ހަމައެކަނި އަހަރެންގެ މީހެއް.. "\nލިޔުން ކޮޅު ކިޔާ ނިމުމުން ނައިރާގެ ގައިން ހީބި ނަގައިގެން ދިޔައެވެ. މީގެ ފަސް އަހަރު ކުރިން އެފޮތުގައި އެލިޔުންކޮޅު ލިޔުނީ ކާކުބާއޭ ނައިރާ ހަނދާން ކުރަމުން ދިޔައެވެ. އެފޮތުގައި ލިޔަން ނައިރާ ދިނީ އެންމެ ގާތް ރަހްމަތްތެރިން އަތަށް އެކަންޏެވެ. އެލިޔުންކޮޅު ލިޔުނު މީހާ އޭނަޔާ ބައްދަލުވެސް ކޮށްފަ ލޯބިވެސް ހުށަހަޅާފައެއްވެސް ނުވެއެވެ. ދެން އެއީ ކާކުބާ؟ ނައިރާގެ ސިކުނޑީގައި އެކި ގޮތްގޮތަށް އެސުވާލު ކުރެވެމުން ދިޔައެވެ. މާދަމާ ޝަހުމާއާއި އެވާހަކަ ހިއްސާކުރަން ނިންމައިގެން އަވަހަށް ފެންވަރާލަން ފާހާނަޔަށް ވަނެވެ.\nފެންވަރާލައިގެން ފާހާނައިން ނުކުތް ޝާދިން ހުރީ ވަރަށް ވަރުބަލިވެފައެވެ. އެގަޑީގައި ކާހިތްވެސް ނެތުމުން އެނދުގައި ހަމަ ޖެހިލާ ލޯމަރާލިއެވެ. އެވަގުތު އޭނަގެ ލޮލު ކުރިމަތީގައި ސިފަވެގެން ދިޔައީ ނައިރާއެވެ. އެމައުސޫމް ކަމާ ހިތް ދަމައިގަންނަ ހިނިތުން ވުން ހަނދާން ވުމުން ޝާދިންގެ ތުންފަތް މައްޗަށް ހިނިތުންވުމެއް ވެރިވިއެވެ. ކިތަންމެ ބޭނުންވިޔަސް ނުވާނެ ކަމެއްކަން އިނގޭހާލުގައި ޝާދިން ނައިރާގެ ހިޔާލުތަށް ކުރަމުން ދިޔައެވެ.\nދަންވަރުގެ ފިނިވަގުތެވެ. އެނދުގައި ނިދާފައި އޮތް ޝާދިންގެ މޫނު މަތިން ހާސްކަމެއް ފެންނަން އޮތެވެ. ދެފަރާތަށް ބޯހޫރުވަމުން އެފެންނަމުން ދިޔަ ހުވަފެނުން ހޭލަން ބޭނުން ވެގެން މަސައްކަތް ކުރަމުންދާ ކަހަލައެވެ. ދެއަތުން އެނދުގައި އަޅާފައި އޮތް ފޮތިގަނޑު ބޮނޑިކޮށްލަމުން ބާރު ހަޅޭކަކާ އެކު ޝާދިން ލޯހުޅުވާލިއެވެ. މީހާ ހުރީ މާނޭވާ ލެވިލެވިއެވެ. ހީވަނީ ބޮޑު ހަނގުރާމައެއް ކޮށްގެން އައި މީހެންހެންނެވެ. އެފިނި ވަގުތުގައުވެސް އޭނާ އޮތީ ދާހިއްލާ ފޯވެފައެވެ. އެނދުން ބުރަކަށި ހިއްލާލާފައި އެނދު ކައިރީ ހުރި ކުޑަ މޭޒުމަތީ އޮތް އޭނަގެ ފޯނު ނަގާ ގަޑި ބަލާލިއެވެ. އޭރު ގަޑިން ދެގަޑި ބައިވީއެވެ. އިތުރަށް ނުނިދޭނެކަން އިނގޭތީވެ ފާހާނަޔަށް ވަދެ ވުޟޫކޮށްލައިގެން އައިސް ދަމު ނަމާދު ކޮށްލިއެވެ. ފަތިސް ނަމާދަށް ބަންގި ގޮވަން ވަގުތު އޮތުމުން ޝާދިން ދިޔައީ ޓްރެޑްމިލް އަށް އަރާ ދުވެލާށެވެ. މިއީ ކޮންމެ ރެއެއްވެސް އޭނަ ހޭދަ ކުރާގޮތެވެ. ނިދެނީ ކުޑަ ވަގުތުކޮޅަކަށެވެ. އަބަދުވެސް ފެންނަ އެއް ހުވަފެނެއް އޭނައަށް އުނދަގޫ ކުރެއެވެ. ބައެއް ރޭރޭ އެހުވަފެން ފެނިދާނެކަމަށް ނުނިދާވެސްހުރެއެވެ.\nފަތިސްނަމާދުގެ ބަންގީގެ އަޑާއެކު ނައިރާ ލޯހުޅުވާލިއެވެ. އޮސްޓްރޭލިއާގައި ނައިރާމެން އުޅޭ ހިސާބުގެ މިސްކިތެއް ނުހުންނާތީވެ ބަންގީގެ އަޑެއް ނީވެއެވެ. އެއަޑަކީ ކޮންފަދަ ހިތްހަމަ ޖެހޭ އަޑެއްބާއޭ ނައިރާގެ ހިތަށް އެރިއެވެ. އަވަހަށް ތެދުވެ ފެންވަރާލާ ވުޟޫކޮށްލައިގެން ފާހާނައިން ނުކުތެވެ. އަދި ފަތިސް ނަމާދު ކޮށްލައިގެން ބައްޕަ އަށް ގޮވަން ނުކުން އިރު މުބީން ގެއަށް ވަންނަނީއެވެ.\n" ދަރިފުޅު ހާދަ ހެނދުނަކާ ހޭލާ ތިއުޅެނީ..؟ " ނައިރާ ފެނުމުން މުބީން ބުނެލިއެވެ.\n" ބަންގި ގޮވި އަޑަށް ހޭލެވުނީމަ ނަމާދުކޮށްލަން ތެދުވީ.. " ނައިރާ ހީލަމުން ބުނެލިއެވެ.\n" މާޝާﷲ ! ބައްޕަ ވަރަށް އުފާވެއްޖެ.. ދަރިފުޅު ވަރުބަލިވެފަ ހުރެދާނެތީވެ ބައްޕަ ނުގޮވާވެސް މިދިޔައީ.. އެކަމު ދަރިފުޅު އަމިއްލަޔަށް ހޭލީމާ ބައްޕަ ވަރަށް އުފާވެއްޖެ.. " މުބީން އުފަލުން އޭނަގެ ދަރިފުޅުގެ ގައިގާ ބައްދާލަމުން ބުނެލިއެވެ.\nގަޑިން ހަތެއްޖެހިތަނާ ނައިރާމެން ތިބީ ޝަހުމާމެންގޭގައެވެ. އޭރު އަދި ޝަހުމާ ނުހޭލައެވެ. ނައިރާ އަވަސް ކޮށްލާފަ ޝަހުމާގެ ކޮޓަރިއަށް ވަދެ އޭނަގެ އެނދުމަށްޗަށް ބާރަށް ވެއްޓިގަތެވެ. އެވަގުތު އަރާމު ނިންޖެއްގައި އޮތް ޝަހުމާ ބިންހެލުމެއް އައީހެއްޔޭ ކިޔާ ހަޅޭއްލަވައިގަނެފާ އެނދުން ތެވިއެވެ. މިމަންޒަރު ފެނި ނައިރާ ބާރަށް ހޭންފެށި އަޑަށް ޝަހުމާ އެނދުމަތީގަ އޮތް ބާލިސް ނަގާ ނައިރާއާ ދިމާލަށް އެއްލާލިއެވެ.\n" ބޮޑު ކަމެއް ނާއި... މަ ބިރުން ހަލާކުނުވީ ކިރިޔާ..." ޝަހުމާ އަނެއްކާވެސް އެނދުގާ އޮށޯންނަމުން ވާހަކަ ދެއްކިއެވެ.\n" ސާބަސް ޝަހޫ އަށް.. ތީ ފަތިހު ހޭލާނަމޭ ބުނި މީހާ.. އަދިވެސް ސޮނި ބާލުވައިގެން ނިދަން ތިއޮތީ.. ދޭބަ ދެންވެސް މޫނުދޮވެގެން ސައިބޯން އަންނަން.. މަމިހިރީ ވަރަށް ހާންތިވެފަ.. " ޝަހުމާ އަނެއްކާވެސް ނިދަން އުޅޭހެން ހީވުމުން ނައިރާ އޭނަ ނަގާ ތެދުކުރުމުން ބުނެލިއެވެ.\n" އޭ އަދި އެބައޮތް އެއްޗެއް ދައްކަންވެފަ.. ފާހާނައިން ނުކުތީމަ ދައްކާނަން.. " ނައިރާ އައީ އެގޮތްނޭނގޭ ލިޔުންކޮޅު އޮތް ފޮތް ވެސް ހިފައިގެންނެވެ. އޭގެ ހަގީގަތް ހޯދަންވެސް އޭނަ ހުރީ ބޭނުންވެފައެވެ.\nޝަހުމާ ފާހާނައިން ނުކުތްތަނާ އޭނަގެ މަންމަ ކާން އައުމަށް ގޮވިއެވެ. އެވަގުތު ދައްކަން އުޅުނު ފޮތްވެސް ނައިރާ ނުދައްކާ ކާންވެގެން ދިޔައެވެ.\nހެނދުނުގެ ސައި ހުރީ ވަރަށް ފުރިހަމައަށް ހަދާފައެވެ. ނައިރާ އެންމެ ކާހިތްވާ ހުރިހާ އެއްޗެއް ނާޒިމާ ހުރީ ތައްޔާރުކޮށްފައެވެ.\n" ދައްތަ ވަރަށް މީރު ކާއެއްޗެހި.. ނާއި ވަރަށް މިސްވެފަ ހުރީ ދައްތަ ކައްކާ އެއްޗެހި މަތިން... " ކާ އެއްޗިއްސަ ތައުރީފް ކުރަމުން ނައިރާ ބުނެލިއެވެ.\n" ދެން ކޮންމެ ދުވަހަކު ނާއި އަށް ލިބޭނެ ދައްތަ ކައްކާ އެއްޗެހި.. " ނާޒިމާ ހެވިލާފަ ބުނެލިއެވެ.\nއެންމެން ކައި ނިމިގެން އެތަނުން ތެދުވިއެވެ. މުބީންއާއި ޒާހިރު އޮފީހަށް ދިޔުމަށް ނުކުތެވެ. ނައިރާއި ޝަހުމާ އެކީ ޝަހުމާގެ ކޮޓަރިއަށް ގޮސް ވަނެވެ.\n" ކޮބާތަ ތި ދައްކަން އުޅުނު އެތި.. " ކެންމަދުވެފަ ހުރި މީހެއްހެން ޝަހުމާ ބުނެލިއެވެ. ނައިރާ އޭނަގެ ދަބަހުން އެފޮތް ނެގިއެވެ.\n" ހަނދާން އެބަ ހުރިތަ މިފޮތް މަތިން.. " ނައިރާ ފޮތް ދައްކާލަމުން އެހިއެވެ.\n"ތީ ނައިރާގެ ނޯޓް ފޮތްދޯ... އެންމެން ސްކޫލްގެ ފަހުދުވަހު ތީގަ ސޮއިވެސް ކުރިއެއްނުން.. " ޝަހުމާ ހަނދާން ކޮށްލަމުން ބުނެލިއެވެ.\n" އާނނ.. މިފޮތުގައި ހަމަ އެކަނި ސޮއި ކުރަން ދިނީ އެންމެ ކުލޯޒް ފްރެންޑްސުން އަތަކަށް ނުން.. މީގަ ލިޔަފަ ހުރި ހުރިހާ އެއްޗެއް މަ އެދުވަހު ކީ ހަނދާން އެބަހުރި.. އެކަމު މި އެއް އޭރަކު ހަމަ ގައިމުވެސް ނެތް... " ނައިރާ އޭނަ އަށް ފެނުނު ގޮތްނޭނގޭ ލިޔުންކޮޅު ޝަހުމާ އަށް ދައްކާލަމުން ބުނެލިއެވެ.\nޝައުގުވެރިކަމާ އެކީ ޝަހުމާ އެ ލިޔުންކޮޅު ކިޔާލިއެވެ. ކިޔަމުން ދިޔަ ވަރަކަށް އޭނަގެ ލޯ ބޮޑުވަމުން ދިޔައެވެ.\n" އޯ މައި ގޯޑް! އިޓްސް ސޯ ކްރީޕީ... " ޝަހުމާ މޭގާ އަތް އަޅާލަމުން ބުނެލިއެވެ.\n" ޔާ!! މަށަށްވެސް ތިހެން ހަމަ ވީ.. ކާކު ކޮން އިރަކު ލިޔުނު އެއްޗެއް ކަމެއްވެސް ނޭނގޭ.. " ނައިރާ ހުރީ ކުޑަކޮށް ހާސްވެފައެވެ.\n" ދެން ތީ އެކަމު މީގެ ފަސް އަހަރު ކުރީގެ ކަމެއްހެން ހީވަނީ.. އެމީހާ ނާއި ވީތަނެއް ނޭނގިގެން މޫވް އޮން ކުރީ ކަމަށްވެސް ވެދާނެ.. ތިހާ ލޯބިވާ މީހެއްނަމަ ނާއި އާ މީޓްކޮށް ލޯބިވެސް ހުށައަޅާނެތާ.. ތީވެދާނެ އޭރުގެ ކޮންމެވެސް ކުލާސް މޭޓެއް ޖެއްސުމަށް ކުރި ކަމެއް ކަމަށްވެސް.. ދެން ތިޔާ ދޭތެރޭ ވިސްނާފަ ބޯނުގޮށްވާތި "\nނައިރާ ހަމަޖައްސާލަން ޝަހުމާ ބުނެލިއެވެ. ސްކޫލް ދުވަސްވަރު ނައިރާގެ ފަހަތުން ލައްކަ ފިރިހެން ކުދިންނެއް އުޅުނެވެ. ނާއި ބުނާ ގޮތުގާ އޭނަ ރަށްޓެހިވާނީ އިންނަންބޭނުވާ މީހާ އާއެވެ. އެމީހަކު އަދި އަދައްވެސް އޭނައަކަށް ނުފެނެއެވެ. އެކަމާ ޝަހުމާ ވަރަށް ދިމާ ކުރެއެވެ. ކިތަންމެ ރަނގަޅު މުއްސަދި ކުދިންވެސް ނައިރާއަށް ލޯބި ހުށައަޅާފައިވެއެވެ. އެ އެންމެންގެ ވެސް ކޮންމެވެސް މައްސަލައެއް އުޅެއޭ ކިޔާފަ އެކަމުން ރެކި ގަނެއެވެ.\nހެނދުނު ގަޑިން 8 ޖެހިއިރު ޝާދިން ހުރީ އޮފީހުގައެވެ. އަތް ދިގު މަޑު ނޫ ކުލައިގެ ގަމީހަކާ ގަދަ ނޫ ކުލައިގެ ފަޓުލޫނެއް ލާފައި، އަދި މުށި ކުލައިގެ ކޮޅަށް ހިމަ އޮފީސް ބޫޓުގައި ހުރި އިރު ޝާދިން ވަރަށް ސްމާރޓެވެ.\nއިސްކޮޅުން ދިގުވެފައި ހަށިގަނޑު ވަރުގަދަކޮށް ހުރުމުން އިތުރު ފުރިހަމަ ކަމެއް ގެނެސްދެއެވެ. މޫނުގައި ހުރި ލަކުނުތައް ނެތް ނަމަ ޝާދިން އަކީ އަންހެން ކުދިންގެ ހިތްތައް ކަތިލާނެ މީހެއްކަން ހަމަ ޔަގީނެވެ. މިހާރުވެސް އޭނައަށް އަންހެންކުދިން ލޯބި ހުށަހަޅާވަރު މަދެއް ނޫނެވެ.\nއަވަސް ހިނގުމެއްގައި އޮފީހަށް ވަނެވެ. އެވަގުތު އޮފީހުގެ ސްޓާރފުން އެލާޓަށް އައެވެ. އެންމެން އެމީހުންގެ ކޮނޑިތަކުގައި ހަމަ ޖެހިލިއެވެ. އަދި ޝާދިން ފެނުމުން ހެނދުނުގެ ސަލާމް ގޮވާލިއެވެ. ޖަވާބު ދެމުން ޝާދިން އޭނަގެ ކެބިންއަށްވަނެވެ. ބޮޑު އެކެބިންގެ އެއްފަރާތެއްގައި އެގްޒެކެޓިވް މޭޒެއް ހުރި އިރު ކުރި މަށްޗަށް ވާގޮތަށް ސޯފާއެއް ހުއްޓެވެ. ކެބިންއަށް ވަންނައިރު މޫނުޖެހޭ ފާރުވަނީ އެއްކޮށް ބިއްލޫރިޖަހާފައެވެ.9ވަނަ ފަންގިފިލާ ކަމުން ބޭރުން ފެންނަ މަންޒަރު ވަރަށް ހިތްގައިމެވެ. އަޅިކުލައާއި ވަކަރު ބޭނުން ކޮށްގެން ޑިޒައިން ކުރެވިފައިވާ އެކެބިން ވަރަށްވެސް ފުރިހަމައެވެ.\nއެއީ މާލޭގެ ނަން މައްޝޫރު ކުންފުންޏެކެވެ. މުތީ މޯލްޑްވްސް ޕވޓ. ލޓޑ. އަކީ އަލީ އާމިރް ގެ ބުރަ މަސައްކަތުން ކޮޅަށް ޖަހާފައިވާ ވިޔަފާރިއެކެވެ. އެ ކުންފުންޏަކީ އެކި ކަހަލަ ކުދި އަދި ބޮޑު ވިޔަފާރިތަށް ކުރާ ކުންފުންޏެކެވެ. ކުދި ވިޔަފާރިތަށް ފެށުމަށް ފަންޑުކޮށްދިނުމާ ވިޔަފާރިތަށް ގެންދަންވީގޮތް އެމީހުންގެ ބެލުމުގެ ދަށުން ދެއެވެ. ބަނގުރޫޓު ވަމުންދާ ކުންފުނިތަކުގެ ހިއްސާ ގަނެ އެކުންފުނިތަކުން މަންފާނެރެއެވެ. ރިއަލް އެސްޓޭޓް މަސައްކަތުން ފެށިގެން ގޮސް ކޮންސްޓްރަކްޝަން މަސައްކަތްވެސް ކުރެއެވެ. މިހާރު އަލީ އާމިރު ވަނީ އޭނަގެ އެންމެ ބޮޑު ދަރި ޝާދިން އާމިރުއާއި އޭނަގެ ވިޔަފާރި ހަވާލު ކޮށްފައެވެ.\nގޮނޑީގައި ހަމަޖެހިލަމުން ޝާދިން މޭޒުމަތީގައި ހުރި ކަރުދާސްތައް ބަލަމުން ދިޔައެވެ. ހަފްތާއެއްވަންދެން އޮފީހަށް ނުނިކުމެ ހުރުމުން މަސައްކަތް ހުރީ ފުނިޖެހިފައެވެ. މޭޒުމަތީގައި ހުރި ކަރުދާސްތަކަށް ގެއްލިފައި ހުރި ޝާދިން އިސް އުފުލާ ބަލައިލީ އޭނަގެ އެސިސްޓަންޓް ނުހާ އައިން ވަނުމުންނެވެ. މާދިގުނުން ލޫޅާފަތި އެއަންހެން ކުއްޖާ ޝާދިންގެ އެސިސްޓަންޓަކަށް އުޅޭތާ ފަސްއަހަރުވީއެވެ.\n" ސާރ.. މިއަދުގެ ޝެޑިއުލް ހުރިގޮތް މިކިޔާލަދެނީ.. 10 ޖަހާއިރަށް ފޮރިން މިނިސްޓްރީ އަށް ދާންޖެހޭ، 11 ޖަހާއިރު އޭއައި ކޮންސްޓްރަކްޝަންގެ ބޮޑު މީހާ އާއި އެކު އެބައިން މީޓިންއެއް، 12.30ގަ ބައްޕަމެންގެއަށް ލަންޗަށް ދާންޖެހޭ، 2.30ގަ މިހާރު މަސައްކަތް ކުރަމުންދާ ފިހާރަ ބަލާލަން ދާންޖެހޭ.. ބާކީ ހުރި މީޓިންގްތައް މިހަފްތާއަށް ބަހާލާފަ ވާނީ.." ހީލަމުން ނުހާ ބުނެލިއެވެ. ނުހާގެ މަސައްކަތަށް ޝާދިން އަބަދުވެސް ތައުރީފް ކުރެއެވެ. މިހާތަނަށް ޝާދިންގެ އެސިސްޓަންޓަކަށް އައި އެންމެ ރަނގަޅު ކުއްޖާއެވެ. އަހްލާގު ރަނގަޅުވެފައި ޝާދިން ބޭނުންވާ ގޮތަށް މަސައްކަތް ކުރެއެވެ.\nއޮފީސް އެންމެންވެސް ޝާދިންއާއި ކުރިމަތިލާން ޖެހިލުންވެއެވެ. އޭނަގެ މޫނުމަތިން ސީރިއަސްކަން އަބަދުވެސް ފެންނާތީވެ އެއްވެސް މީހަކަށް އެއްޗެއް ބުނަންވެސް ނުކެރެއެވެ. މަދު ފަހަރަކު ނޫނީ ޝާދިން ހެވިފަ ހުއްޓާ ނުފެނެއެވެ. އޮފީހުގެ މަދު ބަޔަކަށް ނޫނީ ޝާދިންއާއި ކުރިމަތިލާކަށް ނުކެރެއެވެ. ނުހާ އަކީ އޭގެ ތެރެއިން އެކެވެ.\n" ތޭންކްސް! މިއޮތީ މަލްދާ ނުހާއަށް ދިން ހަދިޔާއެއް.. " ޝާދިން ވަތްގަނޑުން ނެގި ކަރުދާސް ކޮތަޅު ނުހާއަށް ދިއްކުރަމުން ބުނެލިއެވެ. އަދި ބޮޑު ޗޮކްލެޓް ދެ ޕެކެޓް ނަގާފައި އޮފީސް ސްޓާފުންނަ ބަހާލަން ބުނެލިއެވެ. އުފަލުން އެއްޗެހި ހިފައިގެން ޝުކުރު އަދާ ކޮށްފައި ނުހާ އެކެބިންއިން ނުކުތެވެ. އަދި ވަގުތުން ފޯނު ނަގާފައި މަލްދާއަށް ޝުކުރުގެ މެސެޖެއް ފޮނުވާލިއެވެ.


Covid-19: India In Report Kuraa Maruge Adhadhuthakah Vure 10 Guna Ithuru Kamah Belevijje - Vaguthu\nމިއަދު އިންޑިއާއިން ރިޕޯޓްކުރިގޮތުގައި ކޮވިޑް-19 ޖެހިފައި ވަނީ 314،835 މީހަކަށެވެ. މިއީ ރެކޯޑެކެެވެ. އެ ގައުމުގެ ހެލްތް މިނިސްޓްރީން ބުނެފައިވާގޮތުގައި، އެ ބަލީގައި މަރުވެފައި ވަނީ 2،074 މީހެކެވެ.\nއިންޑިއާއިން ބުނާގޮތުގައި،މިއީ ކޮވިޑްގެ ދެވަނަ ރާޅެއެވެ. މިއީ އެ ގައުމުަށް ކޮވިޑްގެ ފުރަތަމަ ރާޅާއެކު އައި ރޯޅިއަށްވުރެ ބޮޑު ރޯޅިއެކެވެ. ސިއްހީ މާހިރުން ބުނާގޮތުގައި، މިއީ ކޮވިޑްގެ އާ ވައްތަރާއެކު ވަމުންދާ ގޮތެވެ.\nމި އަހަރު ކުރީކޮޅު އިންޑިއާގައި ހީވީ ބަލި އެއްކޮށް ކޮވިޑުން އަރައިގަތްހެންނެވެ. އެ ގައުމުގައި ކޮވިޑްގެ ދިފާއުގައި ވެކްސިންގެ ބޮޑު ޕްރޮގްރާމެއްވެއސް ފެށިއެވެ. އަދި މާސްކް އެޅުމާއި އިޖްތިމާއީ ގައިދުރުކަަމަށް ސަމާލުކަން ނުދީ، ދީނީ ހާއްސަ ރަސްމިއްޔާތުތަކާއި، އިންތިހާބީ ރެލީތަކާއި، ކެރިކެޓް މެޗުތައް ކުރިއަށް ގެންދިޔައެވެ.\nއެހެން ނަމަވެސް މިހާރު ބަލީގެ ބިރުވެރިކަމާއެކު ގިނަ ސިޓީތައް އޮތީ ފުރަބަންދުކޮށްފައެވެ.\nއަދި އެ ބައްޔާއި ދެކޮޅަށް ބޭނުން ކުރާ ބޭސްތައްވެސް މިހާރު ވިއްކަމުން ދަނީ ކަޅު ބާޒާރުގައެވެ. އަދި އޮކްސިޖަން ސިލިންޑަރުތައް މަގުމަތިން ފޭރެނީ އެވެ.\nއެ ބިރުވެރިކަމުގެ ދުވަސްތަކަށް އިންޑިއާގެ ކޮވިޑްގެ ހާލަތު ގޮސްފައިވާއިރު، އެ ގައުމުގައި ކޮވިޑަށް ފައްސިވާ އަދަދަށްވުރެ މަރުވާ މީހުންގެ އަދަދުތައް ހާމަކުރާވަރު މަދުކަމަށް ރިޕޯޓްތަކުން ބުނެއެވެ.\nއެގޮތުން އެގައުމުގެ މީޑިއާތަކުން ރިޕޯޓްކޮށްފައިވާގޮތުގައި، ގުޖްރާތް އާއި އުއްތަރްޕަރަދޭޝް، މަދްޔާޕްރަދޭޝް އާއި ބިހާރް ގައި އެންމެ މަދުވެގެން 1،833 މީހަކު ކޮވިޑްގައި ވަނީ ދާދި ފަހުން މަރުވެފައެވެ. އެހެން ނަމަވެސް އަންދާ މީހުންގެ ނިސްބަތަށް ބަލާއިރު، އެ މި ސަރަހައްދުތަކުން މަރުވެފައިވާ ކަމަށް އޮފިޝަލްކޮށް ރިޕޯޓްކޮށްފައި ވަނީ 228 މީހެކެވެ.\nފައިނޭންޝިއަލް ޓައިމްސް އިން ބުނާގޮތުގައި، ގުޖްރާތްގެ ޖަމްނަގަރް ޕްރޮވިންސްގައި ކޮވިޑް ޖެހިފައިވާ 100 މީހެއްގެ ހަށިގަނޑު ވަނީ އަންދާލާފައެވެ. އެކަމަކު އޮފިޝަލްކޮށް ރިޕޯޓްކޮށްފައި ވަނީ އެންމެ މީހަކު މަރުވި ކަމަށެވެ.\nއަދިވެސް މޮޔައިން ތައް އިންސާނުން އަންދަނީ 🤯


އޭކޭ ޗެލެންޖް ކަޕްގެ ޗެމްޕިއަންކަން އެން.ވައި.ޖީ ހޯދައިފި – Nilandhe\nނިލަންދޫގައި ކުރިއަށްދާ އޭކޭ ޗެލެންޖް ކަޕްގެ 2016 ގެ ޗެމްޕިއަންކަން ނިލަންދޫ ޔޫތު ޖެނެރޭޝަން (އެން.ވައި.ޖީ) ހޯދައިފިއެވެ.\nއެން.ވައި.ޖީ ޗެމްޕިއަންކަން ހޯދީ ދަރަބޫދޫ ބީ.ސީފ. ނިލަންދޫގައި ބޭއްވި އޭކޭ ޗެލެންޖު ކަޕްގެ ޗެމްޕިއަންކަން ނިލަންދޫ ޔަންގް ޖެނެރޭޝަން (އެންވައިޖީ) ހޯދައިފިއެވެ.\nއެ ޓީމު ޗެމްޕިއަންކަން ހޯދީ ދަނރަބޫދޫ ބީސީ އާބައްދަލުކޮށް5ލަނޑު2ލަނޑުން މެޗު ކާމިޔާބު ކޮށްގެންނެވެ. މެޗުގެ ފުރަތަމަ ގޯލް ފުރަތަމަ ހާފުގައި އިބްރާހިމް މުޙަންމަދު ޖަހާ ލީޑު ނެގި އިރު، ޒުވާން ޢަބްދުލްބާޞިތު ވަނީ މި ހާފު ނިމުމުގެ ކުރިން އިތުރު ލަނޑެއް ޖަހާ ލީޑު ފުޅާކޮށްދީފައެވެ. މި ހާފުގައި ދަނރަބޫދޫ ބީސީއަށްވެސް ލަންޑު ޖަހާނެ ގިނަ ފުރުޞަތުތަކެއް ލިބި ވަނީ ބޭކާރުވެފައިވާކަން ފާހަގަ ކޮށްލެވެއެވެ.\nމި ޙަމަލާތައް ދިފާޢު ކުރުމުގައި އެންވައިޖީ ޓީމުގެ ކީޕަރު މާނިޢު އާއި ޑިފެންޑަރ ރިޟުވާންގެ ވަރަށް ބޮޑު ހިއްސާއެއް ވަނީ ފެނިގެން ގޮސްފައިވާ އިރު، މެޗުގެ ދެވަނަ ހާފުގައި އެންވައިޖީގެ މުނީރު ވަނީ އިތުރު ލަނޑެއް ޖަހާފައެވެ. މި ލަނޑަށް ފަހު، އެންވައިޖީ އިންވަނީ ދިފާޢީ ކުޅުމަކަށް ބަދަލު ކުރުމުގެ ނަތީޖާއަކަށްވީ ދެވަނަ ހާފްގައި ބީސީގެ ސަފްވާން އާއި ސާޖިދު ވަނީ ލަނޑެއް ޖަހާ ނަތީޖާގެ ފަރަގު ކުޑަކުރުމެވެ.\nމި ގޯލު ޖެހިތާ ކުޑަ އިރުކޮޅެއްގެ ތެރޭގައި އެންވައިޖީގެ މުނީރު ވަނީ ގާތްގާތުގައި ދެ ގޯލު ޖަހާފައެވެ. މި މެޗުގެ މޮޅު ކުޅުންތެރިޔާގެ މަޤާމުވެސް ހޯދާފައިވަނީ މުނީރެވެ. ފައިނަލް މެޗު ނިމުމުން ވަނަތަކަށް ދިޔަ ފަރާތްތަކަށާއި ޗެމްޕިއަން ޓީމަށް ތައްޓާއި މެޑެލް އަދި ފައިސާގެ އިނާމު ވަނީ ހަވާލު ކޮށްފައެވެ. އެންމެ ގިނަ ގޯލު ޖެހި ކުޅުންތެރިއަކީ ތިންހަރުގެ ޓީމުގެ އަޙްމަދު ޙަލީމްއެވެ. އެންމެ މޮޅު ގޯލްކީޕަރަށް ދިވެހި ޤައުމީ ޓީމުގެ ގޯލްކީޕަރ އިމްރާން މުޙަންމަދު ސޮއިކޮށްފައިވާ އަންގި ދަނރަބޫދޫ ބީސީގެ ގޯލް ކީޕަރ ހުޒައިލްއަށް ލިބުނު އިރު، 21 އަހަރުން ދަށުގެ އެންމެ މޮޅު ކުޅުންތެރިއަކަށް ހޮވުނީ ތިންހަރުގެ ޓީމުގެ ޒިދާން މޫސާއެވެ.\nމުބާރާތުގެ އެންމެ މޮޅު5ކުޅުންތެރިންނަކީ ތިންހަރުގެ ޓީމުގެ އަޙްމަދު ޙަލީމު އާއި ދަރަނބޫދު ބީސީގެ ސަފްވާން އާއި ކީޕަރ ހުޒައިލް އާއި އެންވައިޖީގެ ރިޟުވާން ވަހީދު (ކަކާ) އާއި ފަހުލަވާން ޓީމުގެ އަޙްމަދު ޢަލީ (ކޭޑީ) އެވެ.\nމުބާރާތުގެ ޗެމްޕިއަން ޓީމަށް މެޑެލް ހަވާލުކޮށްދެއްވީ އޭކޭ ފައުންޑޭޝަންގެ ޗެއަރމަން އަދި ނިލަންދޫ ދާއިރާގެ މަޖިލިސް މެންބަރު ޑރ. ޢަބްދުﷲ ޚަލީލް އެވެ. އަދި ޗެމްޕިއަން ޓީމަށްދޭ =/30000ރުފިޔާގެ ޗެކާއި ތަށި ހަވާލުކޮށްދެއްވީ ޑރ. ޢަބްދުﷲ ޚަލީލުގެ މަންމަ ޙަފީޟާ ޙަމީދު އެވެ.\nމި މެޗު ބެލުމަށް ގިނަ ޢަދަދެއްގެ ރައްޔިތުން ދަނޑަށް ހާޟިރުވެފައިވާކަން ފާހަގަ ކޮށްލެވެއެވެ.


Metro Gym ge Futsal Mubaarai Buraasfathi dhuvahu fashanee\nޖޫން 18, 2018 91 0\nގިނަ ދިވެހިންގެ މަޤްބޫލުކަން ލިބިފައިވާ މެޓްރޯ ފިޓްނެސް ކުލަބް އިން 2017 ވަނަ އަހަރުން ފެށިގެން ކޮންމެ އަހަރަކުވެސް ބާއްވަމުން އަންނަ ފުޓްސެލް މުބާރާތް މިއަހަރުވެސް ބާއްވާ ގޮތަށް ނިންމައިފިއެވެ.\nމެޓްރޯ ފިޓްނެސް ކުލަބްއިން “ރާއްޖެ ފީޑް” އަށް މަޢުލޫމާތު ދެމުން ބުނެފައިވަނީ މިދިޔަ އަހަރެކޭ އެއްފަދައިން މިއަހަރުވެސް މިމުބާރާތް ބާއްވަން ނިންމާފައިވާ ކަމަށާއި އަދި މިފަހަރުގެ މުބާރާތުގައި ކުރީ އަހަރުތަކެކޭ އެއްފަދައިން ބޮޑު އިނާމެއް މޮޅުވާ ތިން ޓީމް އަކަށް ދިނުމަށް ހަމަޖެހިފައިވާ ކަމަށެވެ.\n” ޗެންޕިއަން ޓީމްއަށް މިފަހަރު މިއޮތީ 7،500 ގެ ނަޤުދު ފައިސާގެ އިނާމެއް. ދެވަނަ ޓީމްއަށް 5،000 ރުފިޔާ ” މެޓްރޯ ޖިމް އިން ރާއްޖެ ފީޑް އާއި ވާހަކަ ދެއްކި އޮފިޝަލަކު ވިދާޅުވިއެވެ.\nމެޓްރޯ ޖިމްއިން އިތުރަށް ބުނެފައިވަނީ މުބާރާތުން އެއްވަނަ ދެވަނަ އަދި ތިން ވަނަ އަށް ހޮވޭ ފަރާތްތަކަށް ޚާއްސަ ޕުރަމޯޝަންއެއް ކުރިޔަށް ގެންދިއުމަށް ހަމަޖެހިވާ ކަމަށާއި މިޕުރަމޯޝަންގެ ދަށުން އެއްވަނަ ދެވަނަ އަދި ތިން ވަނައަށް ދާ ފަރާތްތަކަށް މެޓްރޯ ޖިމް މެންބަރަކަށް ވުމުން ދައްކަވަން ޖެހޭ ރުފިޔާގެ 50 އިންސައްތަ މެޓްރޯ ޖިމް އިން ދައްކާނެ ކަމަށެވެ.\n” ޚާއްސަ އޮފަރ އެއް އޮންނާނެ މޮޅުވާ ތިން ޓީމްއަކަށް، މިގޮތުން އެއްވަނައަށް ހޮވޭ ޓީމްއަކަށް ހަ މަސް ދުވަހަށް މެޓްރޯ ޖިމް މެންބަރޝިޕުން މިދެނީ 50 އިންސައިގެ ޑިސްކައުންޓްއެއް. ދެވަނައަށް ހޮވޭ ޓީމްއަކަށް ތިން މަސް ދުވަހު އަދި ތިން ވަނައަށް ހޮވޭ ޓީމްއަކަށް އެއްމަސް ދުވަހު ގެ އޮފާރ އެއް މިދެނީ ” މެޓްރޯ ޖިމްގެ އޮފިޝަލަކު ވިދާޅުވެއެވެ.\nޖުމްލަ 16 ޓީމްއަކުން ވާދަކުރާ މި މުބާރާތް އޮންނާނީ މިމަހު 28 އަދި 29 ގައި ޓާފް ގުރައުންޑްގައެވެ. މިމުބާރާތުގައި ރާއްޖޭގެ މަޝްހޫރު ކުލަބްތައް ކުޅޭނެއެވެ. މިގޮތުން 2017 އަދި 2018 ވަނަ އަހަރުގެ ނޭމާ ޖޫނިޔާގެ ޗެންޕިއަން ކުލަބް ޓީން އޭޖާރސް ފެނިގެން ދާނެއެވެ. އަދި ރާއްޖޭގެ ކުލަބްތަކުން ނަން ހިނގާ ކުޅުން ތެރިންވެސް މިމުބާރާތުގައި ބައިވެރިވާނެއެވެ.


Raiyyithunge Media Akah PSM Hadhaanan: Raees Solih\nރައީސް އިބޫ، ރައްޔިތުންތަކަކާއި ސަލާމް ކުރައްވަނީ-- ފޮޓޯ: ރައީސް އޮފީސް\n29 ޑިސެންބަރ 20180ކޮމެންޓް\nރައްޔިތުންގެ މީޑިއާއަކަށް ޕީއެސްއެމް ހައްދަވާނަން: ރައީސް ސޯލިހު\nޕީއެސްއެމްއަކީ ރައްޔިތުންގެ މީޑިއާއަކަށް ހަދާނެ ކަމަށާއި ސަރުކާރުގެ އެއްވެސް ނުފޫޒެއް ނުފޯރުވާނެ ކަމަށް ރައިސް އިބްރާހިމް މުހައްމަދު ސޯލިހު ވިދާޅުވެއްޖެ އެވެ.\nދިވެހިރާއްޖޭގެ އަޑަށް 56 އަހަރު ފުރުމުގެ މުނާސަބަތުގައި ރޭޑިއޯއަށް ދެއްވި އިންޓަވިއުއެއްގައި ރައީސް ސޯލިހު ވިދާޅުވީ، ޕީއެސްއެމްގެ ޗެނަލްތައް ހިންގަމުން އަންނަ ގޮތާއި މެދު ބައެއްގެ ކަންބޮޑުވުންތައް އެބަހުރި ކަމަށެވެ. އެކަމަކު، ސަރުކާރުގެ އަމާޒަކީ އެއްވެސް ނުފޫޒެއް ނެތި ދައުލަތުގެ މީޑިއާގެ ގޮތުގައި ކުރިއަރައިގެން ދިއުމަށް ފުރުސަތު ދެއްވުން ކަމަށެވެ.\nރައީސް ސޯލިހު ވިދާޅުވީ، ނޫސްވެރިން ލިޔާ ލިޔުމެއް ނުވަތަ ހާމަކުރާ މައުލޫމާތަކާއި ގުޅިގެން ނުހައްގުން އެއްވެސް ނޫސްވެރިއަކަށް އަދަބު ނުދޭނެ ކަމަށެވެ. އެކަމަކު ޒިންމާދާރުކަމާއެކު މައުލޫމާތު ފެތުރުމަށް އިލްތިމާސްކުރައްވާ ރައީސް ވިދާޅުވީ، ރައްޔިތުންނަށް ވާހަކަތައް ގެނެސްދޭއިރު ހަގީގަތާއި އެއްގޮތަށް މައުލޫމާތު ގެނެސްދެއްވަންވާނެ ކަމަށެވެ.\nދިވެހިރާއްޖޭގެ އަޑަށް 56 އަހަރު މިއަދު ފުރިގެންދިޔައިރު އެތަނަކީ އަގު ނުކުރެވޭނެ ހިދުމަތްތަކެއް ކޮށްދީފައިވާ ތަނެއް ކަމަށް ރައީސް ވިދާޅުވި އެވެ. އަދި ދިވެހިރާއްޖޭގެ އަޑު ޒަމާނީ ފެންވަރަށް ގެނެސް އެ ހިދުމަތް ދިވެހި ހުރިހާ ރައްޔިތުންނަށް ފަސޭހައިން ލިބޭނެ ގޮތަށް ހެދުމަކީ ސަރުކާރުގެ އަމާޒެއް ކަމަށް ރައީސް ސޯލިހު ވިދާޅުވި އެވެ.\nޕީއެސްއެމް ރައީސް ޞާލިޙް


Furusathu libijje nama Hajjah meehun fonuvaane: Minister\nއިސްލާމިކް މިނިސްޓަރު ޑރ. އަހުމަދު ޒާހިރު\nސައުދީ ސަރުކާރުން ފުރުސަތެއް ދީފިނަމަ މި އަހަރު ވެސް ދިވެހިންނަށް ހައްޖަށް ދެވޭނެ މަގު ތަނަވަސްކޮށް ދެއްވާނެ ކަމަށް އިސްލާމިކް މިނިސްޓަރު ޑރ. އަހުމަދު ޒާހިރު ވިދާޅުވެއްޖެ އެވެ.\nކޮވިޑްގެ ބަލިމަޑުކަމާއި ގުޅިގެން މި އަހަރުގެ ހައްޖު ކުރިއަށް ގެންދެވޭނެ ކަމާމެދު ވަނީ ސުވާލު އުފެދިފަ އެވެ. އެކަމާއި ގުޅޭ ފައިނަލް ނިންމުމެއް ސައުދީ ސަރުކާރުން އަދި ނިންމާފައެއް ނުވެ އެވެ. ހައްޖަށް ފުރުސަތު ހުޅުވާލި ނަމަވެސް މީގެ ކުރިން ހައްޖަށް ދޫކުރަމުން އައި ކޯޓާގެ އަދަދު މަދު ކުރަން ސައުދީން ވަނީ ހަމަޖައްސާފަ އެވެ.\nމީގެ ކުރިން ކޮންމެ އަަހަރު ދެ މިލިއަނެއްހާ މީހުންނަށް ހައްޖުވާނެ ފުރުސަތު ދިން ނަމަވެސް މިއަހަރު އެ އަދަދު 270،000 އަށް މަދު ކުރަން ވަނީ ނިންމާފަ އެވެ. އަދި ހައްޖަށްދާ މީހުންގެ ހުންނަން ޖެހޭ ޝަރުތުތަކެއް ކަނޑައަޅާ ވަކި އުމުރެއްގެ ބަޔަކަށް ނޫނީ މިއަހަރު ހައްޖަށް ނުދެވޭ ގޮތަށް ބަދަލު ކުރުމަށް ވެސް މަޝްވަރާ ކޮށްފައި ވެއެވެ.\nއެންއީއޯސީން އިން ބާއްވާ ނޫސްވެރިންގެ ބައްދަލުވުމުގައި މިރޭ އިސްލާމިކް މިނިސްޓަރު ޑރ. އަހުމަދު ޒާހިރު ވިދާޅުވީ ސައުދީގެ ނިންމުންތަކުގެ ތެރެއިން ފަހު ވަގުތު ފުރުސަތު ލިބުނު ނަމަވެސް ރާއްޖެއިން މީހުން ހައްޖަށް ފޮނުވުމުގެ އިންތިޒާމެއް ހަމަޖައްސާނެ ކަމަށެވެ.\nމީގެ ކުރިން ރާއްޖެއަށް ރަސްމީކޮށް ލިބެމުން އައީ 1،000 ކޯޓާ އެވެ. މި އަހަރު ގެންނަ ބަދަލާއެެކު އެ އަދަދު މަދުވުމަކީ އެކަށީގެންވާ ކަމެކެވެ. އެހެން ކަމުން ޖަމާއަތްތަކަށް ދޫކުރާ ކޯޓާގެ އަދަދު ވެސް މަދުވުވާނެ އެވެ.\n"މިއަހަރު ހައްޖަށް މީހުން ގެންދިއުމުގެ ހުއްދަދޭނެ ކުންފުނިތައް ކަނޑައެޅުމުގައި އަޅުގަނޑުމެން މަޝްވަރާކުރާނަން އަގަކާ މެދުވެސް. އަދި ހައްޖު ކޯޕަރޭޝަނާއެކު ވެސް އެ މަޝްވަރާތައް ކުރެވޭނެ،" މިނިސްޓަރު ވިދާޅުވި އެވެ.


Group akun aniyaa kuri anhen kujjaa gelligen hoadhanee | Mihaaru\nބުލީގެ ޝިކާރައަކަށް ވި ނަޝްފާ\nގުރޫޕަކުން އަނިޔާކުރި އަންހެން ކުއްޖާ ގެއްލިގެން ހޯދަނީ\n25 އޯގަސްޓް 2018 - 00:23 57 comments\nއާންމުންގެ އެހީތެރިކަމަށް އެދި ފުލުހުން ނެރުނު ބަޔާނެއްގައި ބުނީ، ގދ. ތިނަދޫ އާބާދުވާދީ، ނަޝްފާ ހަސަން 15، މި މަހުގެ 19 ވަނަ ދުވަހުން ފެށިގެން އާއިލާގެ ފަރާތުން ހޯދަމުން އަންނަ ކަމުގެ މައުލޫމާތު ފުލުހުންނަށް ލިބިފައިވާ ކަމަށެވެ.\nއެކަމަކު، ފުލުހުން ބުނިގޮތުގައި ނަޝްފާ ހޯދުމުގެ މަސައްކަތް އާއިލާއިން ކުރާ ކަމުގެ މައުލޫމާތު ލިބުނީ އޭނާ އަށް އަނިޔާކުރާ މަންޒަރު ފެންނަ ވީޑިއޯ އެނަލައިޒް ކުރުމަށް ފަހު އާއިލާއާ ފުލުހުން ވާހަކަ ދެއްކުމުންނެވެ. ނަމަވެސް، ވީޑިއޯ އެނަލައިޒްކޮށް، ނަޝްފާގެ އާއިލާއާ ފުލުހުން ވާހަކަ ދެއްކުމާ ހިސާބަށް، އެ ކުއްޖާ ގެއްލިގެން އެއްވެސް ފަރާތަކުން ފުލުހުންނަށް ރިޕޯޓު ކޮށްފައި ނެތް ކަމަށް ފުލުހުންގެ ބަޔާނުގައި ވެ އެވެ.\nއެކަމުގެ ހަގީގަތް އެނގޭ މީހަކު ކިޔައިދިން ގޮތުގައި އަންހެން ކުއްޖާ ގެއްލުނުތާ ހަފުތާއެއްހާ ދުވަސް ވީ ނަމަވެސް، އާއިލާއަކުން އެކަމެއް ފުލުހުންނަކަށް ނާންގަ އެވެ.\n"ފުލުހުންނަށް އެ ކުއްޖާ އައިޑެންޓިފައި ކުރެވުމާ އެކު، އާއިލާ އަށް ގުޅީމާ އެނގުނީ ގެއްލިގެން އުޅޭކަން ވެސް. އާއިލާ އިން ބުނާގޮތުން [މި މަހުގެ] 19 ވަނަ ދުވަހުން ފެށިގެން އެ ކުއްޖާ ވަނީ ގެއްލިފައި،" އޭނާ ބުންޏެވެ.\nނަޝްފާއާ ބެހޭ އެއްވެސް މައުލޫމާތެއް ލިބިފައިވާ ނަމަ، ފުލުހުންގެ ފެމިލީ އެންޑް ޗަައިލްޑް ޕްރޮޓެކްޝަން ޑިޕާޓްމަންޓަށް އެންގުމަށް ފުލުހުން އެދެ އެވެ. އެފަދަ މައުލޫމާތެއް ހިއްސާ ކުރަން ބޭނުންވާ ބަޔަކު ނަމަ ގުޅަން ޖެހެނީ 3000600 އަދި 9790163 އަށް ކަމަށް ފުލުހުން ބުނެ އެވެ.\nއަންހެން ކުއްޖާއަށް އަނިޔާކުރާ ވީޑިއޯގެ ސްކްރީންޝޮޓެއް\nތިން އަންހެނުން ހިމެނޭ ގުރޫޕަކުން، އަންހެން ކުއްޖާއަށް އަނިޔާކޮށްފައިވަނީ މިދިޔަ މެއި މަހުގެ ތެރޭގައި ނަމަވެސް، އެ ވީޑިއޯ ވައިރަލް ވެފައިވަނީ މީގެ ދެތިން ދުވަސް ކުރިންނެވެ. އެކަމަކު، އެ ތިން އަންހެނުންނާ ސުވާލުކުރި ކަމެއް ނުވަތަ ހައްޔަރުކުރި ކަމެއް ފުލުހުން އަދިއެއް ނުބުނެ އެވެ. ހަމައެކަނި ފުލުހުން ބުނީ، މި މައްސަލާގައި އިތުރު މައުލޫމާތެއް މިވަގުތު ހާމަކުރެވެން ނެތް ކަމަށެވެ.\nGroup akun aniyaa kuri anhen kujjaa gelligen hoadhanee\nވީޑިއޯއިން ފެންނަ ގޮތުގައި އެ ގްރޫޕުން ދުވާލުގެ ވަގުތެއްގައި އެ އަންހެން ކުއްޖާ ގެންދަނީ ހުޅުމާލޭގައި ޗައިނާ އިން އިމާރާތް ކޮށްފައިވާ ފްލެޓެއްގެ ކައިރިއަށެވެ. އެތަނަށް ގެންގޮސް އަންހެން ކުއްޖާގެ ގައިގައި ތަޅައި ހުތުރު ބަހުން ވާހަކަ ދައްކަ އެވެ. އަދި އެތަނުން އޭނާ ދޫކޮށްލަންވީ އޮރިޔާން ކުރުމަށް ފަހު ކަމަށް ވެސް ބުނާ އަޑު ވީޑިއޯއިން އިވެ އެވެ.\nމި މައްސަލަ ފުލުހުން އަންނަނީ ސީރިއަސް މައްސަލައެއްގެ ގޮތުގައި ތަހުގީގު ކުރަމުންނެވެ.\nއިތުރު ލިޔުންތައް ކުށްކުރުން ޕޮލިސް ކުޑަކުދިންނަށް އަނިޔާކުރުން މާރާމާރީ ބުލީކުރުން ކުޑަކުދިން


Meesthakunnah heyo fohruvumuge maaikan\nމީސްތަކުންނަށް ހެޔޮ ފޯރުކޮށްދިނުމަކީ އިސްލާމް ދީން ނުހަނު ބާރު އަޅުއްވަ ކަމެކެވެ. މުސްލިމެއް އޭނާގެ އަމިއްލަ ނަފްސަށް އެދޭފަދަ ހެޔޮ ގޮތްތައް އަނެއް މުސްލިމު އަޚާއާމެދު ނުއެދޭހާހިނދަކު އީމާންކަން ޞައްޙަ ނުވާނެއެވެ.\nކީރިތި ރަސޫލާ صلى الله عليه وسلم ގެ ޙަދީޘެއްގައިވެއެވެ. "وخير الناس أنفعهم للناس" (رواه الطبري) މާނައީ: "މީސްތަކުންގެ ތެރެއިން އެންމެ ހެޔޮ މީހަކީ މީސްތަކުންނަށް އެންމެ ހެޔޮ ފޯރުކޮށްދޭ މީހާއެވެ.\nބަސްފުޅެއްގައިވެއެވެ. މީހަކު އައިސް ކީރިތި ރަސޫލާ صلى الله عليه وسلم ގެ އަރިހުގައި ދެންނެވިއެވެ. "އޭ ﷲ ގެ ރަސޫލާއެވެ! މާތް ﷲ ގެ ޙަޟުރަތުގައި އެންމެ ލޮބުވެތިކަން ބޮޑު މީހަކީ ކޮބައިތޯއެވެ؟" ޙަދީޘް ކުރެއްވިއެވެ.\n"މީސްތަކުންގެ ތެރެއިން މާތް ﷲ ގެ ޙަޟުރަތުގައި އެންމެ ލޮބުވެތިކަން ބޮޑު މީހަކީ، މީސްތަކުންނަށް އެންމެ ހެޔޮ ފޯރުކޮށްދޭ މީހާއެވެ. އަދި މާތް ﷲ ގެ ޙަޟުރަތުގައި އެންމެ ލޮބުވެތިކަން ބޮޑު ޢަމަލަކީ މުސްލިމަކަށް އުފާވެރިކަން ގެނެސްދޭ ކަމެއް ކޮށްދިނުމެވެ. އޭނަގެ ގިލަންވެރިކަމެއް ފިލުވައި ދިނުމެވެ. ނުވަތަ އޭނާގެ ދަރަންޏެއް އަދާކޮށްދިނުމެވެ. ނުވަތަ އޭނާގެ ހައިހޫނުކަން ފިލުވައި ދިނުމެވެ. އަދި މި މިސްކިތުގައި (އެބަހީ: މަސްޖިދުއް ނަބަވީގައި) އިޢުތިކާފަށް އިނުމަށްވުރެ، މީހެއްގެ ބޭނުމެއް ފުއްދައިދިނުމަސް އޭނާއެކުގައި ދިޔުމަށް ތިމަންކަލޭގެފާނު މާ ލޯބި ކުރައްވަމުއެވެ." (رواه الطبري)\nމީސްތަކުންނަށް ހެޔޮ ފޯރުކޮށްދިނުމަކީ އެކަމުގެ ދަރުމަ މަތިވެރި ޢަމަލެކެވެ. މީސްތަކުންނަށް އެންމެ އެހީތެރިކަން ބޮޑު، އެންމެ ހެޔޮ ފޯރުވައިދޭ މީހާ، މާތް ﷲ ގެ ޙަޟުރަތުގައި ލޮބުވެތިކަން ބޮޑު މީހެއްކަމުގައި ވުމަކީ އޭނާއަށް ލިބޭ މަތިވެރި ދަރަޖައެކެވެ. އެހެނީ މާތް ﷲ އެކަލާނގެ އަޅެއް ދެކެ ލޯބިވެވޮޑިގެންފިނަމަ ޖިބްރީލުގެފާނަށް ވަޙީކުރައްވާނެއެވެ. "ހަމަކަށަވަރުން އެވެނި މީހެއް ދެކެ މާތް ﷲ ލޯބިވެވޮޑިގެންފިއެވެ. ފަހެ ކަލޭގެފާނު އޭނާ ދެކެލޯބިވެވަޑައިގަންނަވާށެވެ." ދެން ޖިބްރީލްގެފާނު އެމީހެއްދެކެ ލޯބިވެވަޑައިގެން އުޑުތަކުގެ އަހުލުވެރިންނަށްވެސް އެފަދައިން އަމުރު ކުރައްވާނެއެވެ. ދެން އުޑުތަކުގެ މަލާއިކަތުން އެމީހަކު ދެކެލޯބިވެވަޑައިގަންނަވާނެއެވެ. އަދި އޭނާއަށް ބިމުގައި ޤަބޫލުވެވިގެންވުން ލައްވާނެތެވެ.\nއިސްލާމް ދީނަކީ އިޖްތިމާޢީ ގުޅުން ބަދަހިކުރުމަށް ބާރުއަޅުއްވާ ދީނެކެވެ. މިދީނުގެ ހުރިހާ ކަމެއްގައިވެސް އިޖްތިމާޢީ ގުޅުން ޤާއިމު ކުރުމަށް ބާރުއަޅާ އަސާސްތަކެއް ހުރެއެވެ. އެގޮތުން ފަރުޟު ފަސްނަމާދަކީވެސް އިޖްތިމާޢީ ގުޅުމުގެ ރަމްޒެކެވެ. މުޖްމަތަޢުގައި އުޅޭ މީސްތަކުން ފެނިދެނިވެ، އެކުވެރިކަން އާލާކޮށްދީ، އެކަކު އަނެކެއްގެ ހާލު ބަލައި ހެދުމުގެ މަގުފަހިއްކޮށްދޭ އަޅުކަމެކެވެ.\nހަމައެފަދައިން ރަމަޟާންމަހުގެ ރޯދައަކީވެސް އިޖްތިމާޢީ ގުޅުން ވަރުގަދަކޮށްދޭ އަޅުކަމެކެވެ. ރޯދަވެރިޔަކަށް ރޯދަ ވީއްލަން ދީފި މީހާއަށް، އެ ރޯދަވެރިޔާގެ ރޯދަޔާ އެއްފަދަ ދަރުމަ ލިބޭނޭކަމުގައި ޙަދީޘްކުރައްވާފައިވެއެވެ. މިސްކިތްތަކުގައި ރޯދަ ވީއްލުމަށް އަޅާ ސުފުރާތަކަކީ، މީސްތަކުންނަށް ހެޔޮ ފޯރުކޮށްދިނުމާއި އިޖްތިމާޢީ ގުޅުން ވަރަގަދަކޮށްދޭ ކަމެކެވެ. ހަމައެފަދައިން، މުޖްތަމަޢުގެ އެންމެން އެކުގައި ރޯދައިގެ އަޅުކަން އަދާކުރާހިނދު، ރޯދަމަހުގެ ރޫޙު މުޅި މުޖްތަމަޢުގައި އޮންނަނީ އަށަގެންފައެވެ.\nހަމަ އެޔާއެކު ދެޢީދު ދެދުވަހާކީވެސް މީސްތަކުންނަށް ހެޔޮފޯރުކޮށްދީ، ޢާއިލީ ގުޅުން ބަދަހިކޮށް، ނިކަމެތިންނަށް އެހީތެރިވުމުގެ ދެދުވަހެވެ. ރަމަޟާންމަހަށްފަހުގައި އަދާކުރާ ފިޠުރު ޒަކާތަކީވެސް އިޖްތިމާޢީ ގުޅުން ވަރުގަދަކޮށްދޭ މަތިވެރި އަޅުކަމެކެވެ. މުސްލިމުންގެ ޢީދު ދުވަހުގައި މުޖްތަމަޢުގެ ނިކަމެތި ފަޤީރުންނަށް ކާބޯތަކެތި ފޯރުކޮށްދީ އެހީތެރިކަން ފޯރުކޮށްދިނުމަކީ ފިޠުރު ޒަކާތުގެ މަޤްޞަދުތަކުގެ ތެރެއިން ހިމެނޭ ކަމެކެވެ.


Adheeb ge mahchah 20 aharuge jalu hukumeh ivvai2million in joorimanaakohfi - vNews.mv\nއަދީބުގެ މައްޗަށް 20 އަހަރުގެ ޖަލު ހުކުމެއް އިއްވައި2މިލިއަނުން ޖޫރިމަނާކޮށްފި\nޠާހިރާ އަޒްހާރު 06 October 2020, 12:47\nކުރީގެ ނައިބުރައީސް އަހުމަދު އަދީބު 20 އަހަރަށް ޖަލަށް ލުމަށާއި،2މިލިއަން ރުފިޔާއިން ޖޫރިމަނާކުރަން ކްރިމިނަލް ކޯޓުން ހުކުމްކޮށްފިއެވެ.\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ)ގެ ޚިޔާނާތާއި ގުޅިގެން އަދީބުގެ މައްޗަށް ވަނީ މުޅިއެކު7ދައުވާއެއް ކޮށްފައެވެ. އެއީ ޚިޔާނާތްތެރިވުމުގައި ބައިވެރިވުމުގެ ދެ ދައުވާއާއި، މަނީ ލޯންޑަރިންގެ ދެ ދައުވާއާއި، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދުމުގެ ދައުވާއަކާއި، މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދައިދިނުމުގެ ދައުވާއެއްގެ އިތުރުން ރަސްމީ ހައިސިއްޔަތު ނަހަމަގޮތުގައި ބޭނުންކުރުމުގެ ދައުވާއެވެ.\nއަދީބުގެ މައްޗަށް އުފުލާފައިވާ މި ހަތް ދައުވާއާއި ގުޅިގެން ދައުލަތާއި އަދީބާ ދެމެދު ގާއިމްކުރި އިއުތިފާރުގެ އެއްބަސްވުމުގައި އަދީބު ވަނީ މި ހަތް ދައުވާއަށް އެއްބަސްވެވަޑައިގެންފައެވެ. އެއާއެކު އަދިބުގެ މައްޗަށް މުޅިއެކު 20 އަހަރު ދުވަހުގެ ޖަލު ހުކުމެއް ވަނީ އިއްވާފައެވެ. އަދި2މިލިއަން ރުފިޔާއިން ޖޫރިމަނާކޮށް، އިއްޔެއިން ފެށިގެން އެއް މަސް ދުވަހުގެ ތެރޭގައި އެ ފައިސާ މޯލްޑިވްސް އިންލެންޑް ރެވެނިއު އޮތޯރިޓީއަށް ދައްކަން ވަނީ ހުކުމްކޮށްފައެވެ.\nއެގޮތުން ހިޔާނާތުގައި ބައިވެރިވުމުގެ ފުރަތަމަ ދައުވާއަށް4އަހަރާއި،9މަހާއި 18 ދުވަހުގެ ޖަލު ހުކުމެއް ވަނީ އިއްވާފައެވެ. ހިޔާނާތުގައި ބައިވެރިވުމުގެ ދެވަނަ ދައުވާއާއި ގުޅިގެން2އަހަރާއި،4މަސް އަދި 24 ދުވަހަށް ޖަލަށް ލާން ވަނީ ހުކުމްކޮށްފައެވެ.\nމަނީ ލޯންޑަރިންގެ ފުރަތަމަ ދައުވާއާއި ގުޅިގެން5އަހަރާއި 11 މަހަށް ޖަލަށްލައި، 1 މިލިއަން ރުފިޔާއިން ޖޫރީމަނާކުރަން ހުކުމްކޮށްފައިވެއެވެ. އަދި މަނީ ލޯންޑަރިންގެ ދެވަނަ ދައުވާއާއި ގުޅިގެންވެސް5އަހަރާއި 11 މަހަށް ޖަލަށްލައި، 1 މިލިއަން ރުފިޔާއިން ޖޫރީމަނާކުރަން ވަނީ ހުކުމްކޮށްފަައެވެ.\nމަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދުމުގެ ދައުވާއާއި ގުޅިގެން6މަހަށް ޖަލަށް ލާން ވަނީ ހުކުމްކޮށްފައެވެ. މަގާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދައިދިނުމުގެ ދއުވާއާއި ގުޅިގެން 1 މަހާ 15 ދުވަހުގެ ޖަލު ހުކުމެއް ވަނީ އިއްވާފައެވެ. މީގެ އިތުރުން ރަސްމީ ހައިސިއްޔަތު ނަހަމަގޮތުގައި ބޭނުންކުރުމުގެ ދައުވާއާއި ގުޅިގެން3މަހަށް ޖަލަށް ލާން ވަނީ ހުކުމްކޮށްފައެވެ.\nމި ދައުވާތަކުގެ ތެރެއިން ޚިޔަނާތުގައި ބައިވެރިވުމުގެ ދެ ދައުވާއެއް އަދީބުގެ މައްޗަށް އުފުލާފައިވަނީ ކުރީގެ ނައިބު ރައީސްކަމާއި، ޓުއަރިޒަމް މިނިސްޓަރުކަމުގެ މަގާމުގައި ހުންނަވައިގެން އެމްއެމްޕީއާރުސީ މެދުވެރިކޮށް ދޫކޮށްފައިވާ ފަޅުރަށްތަކާއި ފަޅުތަކުން ދައުލަތަށް ލިބެންޖެހޭ ފައިސާއަށް ޚިޔާނާތްތެރިވެފައިވާތީއެވެ.\nމަގާމުގެ ނުފޫޒު ބޭނުންކުރުމުގެ ދައުވާއާއި ރަސްމީ ހައިސިއްޔަތު ނަހަމަގޮތުގައި ބޭނުންކުރުމުގެ ދައުވާ ކޮށްފައިވަނީ ޤާނޫނައި ޤަވައިދާ ހިލާފަށް ބިޑު ކުރުމަކާއި ނުލައި، މި ރަށްތަކާއި ފަޅުތައް ކުއްޔަށް ދޫކޮށް، ބަޔަކަށް ނުހައްގުން ފައިސާތަކެއް ހޯދައިދީފައިވާތިއެވެ.\nއަދި މަނީ ލޯންޑަރިންގެ ދައުވާ ކޮށްފައިވަނީ ރަށްތަކާއި ފަޅުތައް ދޫކޮށްގެން ދައުލަތަށް ލިބެންޖެހޭ ގިނަ އަދަދެއްގެ ފައިސާ އަދީބުގެ ބެލުމުގެ ދަށުގައި ބަހައްޓައިގެން އެފައިސާތައް ބެނުންކޮށްފައިވާތީއެވެ.\nއަދީބުގެ މައްޗަށް 20 އަހަރުގެ ޖަލު ހުކުމެއް އިއްވާފަައިވީނަމަވެސް، މި މައްސަލަތަކާއި ގުޅިގެން މިދިޔަ އަހަރުގެ ފަހުކޮޅުން ފެށިގެން ޖަލުގައި ހުންނެވީތީ، އަދީބު ދެން ތަންފީޒުކުރަންޖެހޭނި 19 އަހަރުގެ ޖަލު ހުކުމެކެވެ.


Internet ge minivankamuge list ge fulugai miaharuves China, Asia ge 1 vana ah Taiwan - One Online\nޗައިނާގެ ރޭލެއްގެ ތެރޭގައި އެންމެން ސްމާޓް ފޯނަށް ބަލަހައްޓައިގެން ---\nއެމެރިކާގެ އަމިއްލަ ޖަމިއްޔާއެއް ކަމަށްވާ ފްރީޑަމް ހައުސް އިން ނެރޭ ދުނިޔޭގެ އިންޓަނެޓް ފްރީޑަމް ލިސްޓުގެ ފުލުގައި މިއަހަރުވެސް ޗައިނާ ހިމެނިއްޖެއެވެ.\nމިދިޔަ ހަތް އަހަރުވެސް ޗައިނާ އޮތީ އެ ލިސްޓުގެ އެންމެ ފުލުގައެވެ. ނަމަވެސް ޗައިނާއިން އަތްގަދަކުރަން މަސައްކަތް ކުރާ ޓައިވާނުން ވަނީ، ލިސްޓުގެ ފަސް ވަނައިގައި ހިމެނިފައެވެ. މިއީ އެ ލިސްޓުގައި ޓައިވާން ހިމެނި ފުރަތަމަ ފަހަރެވެ.\nޓައިވާނުގެ އިތުރުން މިއަހަރުގެ ލިސްޓުގައި ހަ ގައުމެއް އަލަސް ހިމަނާފައިވެއެވެ. އެއީ ކޯސްޓަ ރީކާ، ގާނާ، އިރާގު، ނިކަރަގުއާ އަދި ސާބިއާއެވެ.\nލިސްޓުގެ ފަސް ވަނަ ޓައިވާނަށް ލިބުނީ، ހިޔާލު ފާޅުކުރުން ހިމާޔަތްކޮށްދޭނެ މިނިވަން ޖުޑީޝަރީއެއް އޮތުމާއި، ބްލޮކް ކޮށްފައިވާ ވެބްސައިޓުތައް މަދުވުމުގެ އިތުރުން އަގު ހެޔޮ އަދި ފަސޭހައިން އިންޓަނެޓުގެ ހިދުމަތް ފޯރުކޮށްދޭތީއެވެ.\nމި ކަންކަމާ ގުޅިގެން ޓައިވާން ހިމެނިފައިވަނީ އޭޝިއާގެ ގައުމުތަކުގެ ތެރެއިން އެއްވަނައިގައެވެ. ދުނިޔޭގެ އެއްވަނަ ލިބުނީ އައިސްލެންޑަށެވެ.\nފްރީޑަމް ހައުސް އިން ބުނީ، ޗައިނާއަކީ ދުނިޔޭގެ ގައުމުތަކުގެ ތެރެއިން އިންޓަނެޓުގެ މިނިވަންކަމަށް އެންމެ ފާޅުގައި ދެކޮޅު ހަދާ ގައުމު ކަމަށެވެ. އެގޮތުން އޮންލައިންގައި ހިޔާލުފާޅުކުރާ މީހުންނަށް ޖަލު ހުކުމް އިއްވަމުން އަންނައިރު، މިނިވަން ނޫސްވެރިކަމަށްވެސް އެގައުމުން ހުރަސް އަޅާފައިވާ ކަމަށް ބުންޏެވެ.\nއޭގެ އިތުރުން ކޮވިޑް-19އާ ގުޅޭ މައުލޫމާތުތައްވެސް ސިއްރު ކުރަމުންދާ އިރު، ރައްޔިތުން މުވާސަލާތު ކުރުމުގައިވެސް މިނިވަންކަމެއް ނެތް ކަމަށް ބުނެފައިވެއެވެ.\nގުޅޭ ޓެގު ޗައިނާ ޓައިވާން އިންޓަނެޓް


Majileehuga thibbavaany 85 memberun kamah committee in faas koffi | Mihaaru\nމަޖިލީހުގައި ތިއްބަވާނީ 85 މެމްބަރުން ކަމަށް ކޮމެޓީން ފާސްކޮށްފި\n10 އޯގަސްޓް 2016 - 14:29 13 comments\nމި އިސްލާހަކީ 2014 ގައި ކުޑަހުވަދޫ ދާއިރާގެ އެމްޑީއޭ މެމްބަރު އަހުމަދު އާމިރު 17 ވަނަ މަޖިލީހަށް ހުށަހެޅުއްވި އިސްލާހެކެވެ. މިދިޔަ ހޯމަ ދުވަހު ބޭއްވި ކޮމެޓީ ބައްދަލުވުމުގައި އިސްލާހާ މެދު ގޮތެއް ނިންމީ މައްސަލަ ކޮމެޓީގައި އޮންނަތާ ދެ އަހަރެއްހާ ދުވަސް ފަހުންނެވެ.\nކޮމެޓީގައި ބައިވެރިވެވަޑައިގެންނެވި މެމްބަރުންގެ އަޣުލަބިއްޔަތުން މިގޮތަށް ފާސްވި ނަމަވެސް، މަޖިލީހުގެ ތަޅުމަށް ހުށަހަޅައިގެން މި އިސްލާހު ފާސް ކުރަން ޖެހޭނެ އެވެ. ގާނޫނުއަސާސީ އަށް ބަދަލު ގެނެވޭނީ މަޖިލީހުގެ ހަތަރު ބައިކުޅަ ތިން ބައި މެމްބަރުންގެ ވޯޓު ލިބިގެންނެވެ. އެއީ 64 މެމްބަރުންގެ ވޯޓެވެ.\nމަޖިލީހުގެ އިއްޔެގެ ޖަލްސާގައި މެމްބަރުން ބައިވެރިވެވަޑައިގަންނަވަނީ. މަޖިލީހުގައި މިހާރު ތިއްބަވަނީ 85 މެމްބަރުން. - ފޮޓޯ: މަޖިލިސް\nގާނޫނުއަސާސީގެ 71 ވަނަ މާއްދާގެ (ހ) އިސްލާހުކުރި ގޮތުން މެމްބަރުންގެ އަދަދަކީ މަޖިލިސް އެކަށައެޅުމުގައި ކަނޑައަޅާފައިވާ އިދާރީ ދާއިރާތަކާއި އިންތިހާބީ ދާއިރާތަކުގެ މައްޗަށް ބިނާކޮށް 85 މެމްބަރުންނެވެ. މަޖިލީހުގެ މެމްބަރުންގެ އަދަދު އެއަށް ވުރެ އިތުރެއް ނުކުރެވޭނެ އެވެ.\nގާނޫނުއަސާސީގައި މިހާރު އޮންނަ ގޮތުން ރާއްޖޭގެ ކޮންމެ އިދާރީ ދާއިރާއެއްގައި ރަޖިސްޓްރީކުރެވިފައިވާ އާބާދީގެ ފުރަތަމަ 5000 މީހަކަށް ނުވަތަ 5000 މީހުން ހަމަނުވާ ކޮންމެ އިދާރާއަކަށް ދެ މެމްބަރުން އައްޔަން ކުރަންޖެހޭނެ އެވެ. އަދި 5000 އަށް ވުރެ އިތުރުވާ ނަމަ، އާބާދީގެ ފުރަތަމަ 5000 މީހުންނަށް ވުރެ އިތުރުވާ ކޮންމެ 5000 މީހަކަށް މެމްބަރެއް އައްޔަންކުރަން ޖެހެ އެވެ.\nއިސްލާހު ހުށަހެޅުއްވި މެންބަރު އާމިރު ވިދާޅުވި ގޮތުގައި މަޖިލީހުގެ މެމްބަރުންގެ އަދަދު އިތުރުވުމަކީ ގައުމުގެ ސިޔާދަތަށާއި އިދާރީ ހިންގުމަށް އެންމެ އެދެވޭ ބަދަލު އަންނާނެ ކަމެއް ނޫނެވެ. މަޖިލީހުގައި ތިއްބެވި 85 މެމްބަރުންގެ އަދަދު ދެމިއޮތުމަކީ ބެހިފައިވާ އިދާރީ ދާއިރާތަކުގެ ރައްޔިތުންނަށް އެންމެ މަސްލަހަތު ހުރި ގޮތް ކަމަށް އޭނާ ވިދާޅުވި އެވެ.\nމީގެ ކުރިން އާމިރު ވަނީ ލޯކަލް ކައުންސިލްތަކުގެ އުމުރު ފަސް އަހަރަށް ބަދަލު ކުރުމަށާއި ކައުންސިލްގެ ރައީސުން ރައްޔިތުންގެ މެދުގައި ނަގާ ސިއްރު ވޯޓަކުން އިންތިހާބުކުރާ ގޮތަށް ގާނޫނުއަސާސީއަށް ދެ އިސްލާހު ގެނައުމަށް މަޖިލީހަށް ހުށަހަޅައިފަ އެވެ. ނަމަވެސް އިސްލާހުތައް ފާސްކުރަން ބޭނުންވާ އަދަދަށް ވޯޓު ނުލިބި، މިދިޔަ ހޯމަ ދުވަހު ދެ އިސްލާހު ވެސް ވަނީ ބޭރުކޮށްފަ އެވެ.\nއިތުރު ލިޔުންތައް ރައްޔިތުންގެ މަޖިލިސް މެމްބަރު އަހުމަދު އާމިރު (ކުޑަހުވަދޫ) އެމްޑީޕީ ޕާލަމެންޓްރީ ގްރޫޕް ޕީޕީއެމް ޕާލަމެންޓްރީ ގުރޫޕް\nމަޖިލިހުގެ ޖަލްސާތައް ފަށާނީ އެއް މަހުގެ ޗުއްޓީއަށްފަހު


2020: Dhivehi thaareehu dhuh emme bodu rashu bandhu! - One Online\n2020- ދިވެހި ތާރީހު ދުށް އެންމެ ބޮޑު ރަށު ބަންދު!\nއަލީ އަފާފް ރަމީޒު\n4 އޯގަސްޓް 2020، މާލެ، މާލެ ނިއުނޯމަލްގައި ހުޅުވާލައި، ކާފިއުގެ ވަގުތަކަށް ކަނޑައަޅާފައި އޮތް ވަގުތު އިތުރުކޮށް ރޭގަނޑު 22:00 އިން ފަތިހު 05:00 އަށް ކާފިއު އިއުލާނުކުރުން -- ވަން ފޮޓޯ: މުހައްމަދު ހައްޔާން\nގިނަ ބަޔަކު އާ އަހަރަކަށް މަރުހަބާކީ ވަރަށް ގިނަ ކަންކަން ކުރުމަށާއި ވަރަށް ގިނަ ލަނޑުދަނޑިތައް ހާސިލް ކުރުމުގެ ފޮނި އުންމީދުތަކާއެކުއެވެ. "ބަކެޓް ލިސްޓް" ހަދައި ދަތުރުކޮށްލައި ހިތް އުފާ ކޮށްލުމަށެވެ. އާ ކަންކަން ދަސްކޮށް، ދިރިއުޅުމުގެ ހަނދާންތަކުގެ އާ ސޮފުހާތަކެއް ލިޔެލުމުގެ އަޒުމުގައެވެ. ނަމަވެސް ކަންވީ މުޅީންހެން އިދިކޮޅަށެވެ. ކުރި އުންމީދުތަކާއި ކުރެހި ފޮނި ހުވަފެންތައް ދިޔައީ ފެނަށެވެ.\nލޮލަށް ނުފެންނަށް ކުޑަކުޑަ ވައިރަހެއް މުޅި ދުނިޔެ ސައިޒަށް ތިރިކުރީ އެވެ. ޗައިނާގެ ވޫހާން ސިޓީން އުފެދުނު ކޮވިޑް ބަލި، ރާއްޖެއަށް އަރައި މުޅި ގައުމަށް ކުރިމަތި ކޮށްލީ ބިރުވެރިކަމާއި ނިކަމެތި ކަމެވެ. ދިވެހީން އަމިއްލަ ފަސްގަނޑުގައި، އަމިއްލަ ވަޒަނުގައި ބީރައްޓެހި ކޮށްލީއެވެ. ގައުމު ކުޑަކަކޫ ޖަހައި، ދޮރާށިތައް ބަންދުކުރަން މަޖުބޫރުވީ އެއްވެސް ބާރެއްނެތިއެވެ.\nމީގެ ކުރިން ދުނިޔެ ދެކިފައިވާ އެތައް ނުރައްކާތެރި ބަލިތަކެއް ރާއްޖެއަށްވެސް އައިސްފައި އެބަހުއްޓެވެ. އެތައް ބަޔަކަށް އެފަދަ ނުރައްކާތެރި ބަލިތައްޖެހި، މި ދުނިޔެ ދޫކޮށް ގޮސްފައިވެއެވެ. ނަމަވެސް ދިވެހީން "ކޮށްޓަކަށްލައި"، ގައުމުގައި "ތަޅު" އަޅުވަން ޖެހުނު ޒަމާނެއް ދިވެހީން ދެކިފައެއްނުވެއެވެ.\n21 މާޗް 2020، ހުޅުލެ، ވެލާނާ އިންޓަރނޭޝަނަލް އެއަރޕޯޓް -- ވަން ފޮޓޯ: މުހައްމަދު ހާއްޔާން\nވިހިވިހި ވެގެން މިދިޔައީ ތާރިހުގައި މީގެ ކުރިން ދުވަހަކުވެސް ދިވެހިން ތަޖުރިބާކޮށްފައި ނުވާ އަދި ދުވަހަކުވެސް އެފަދަ ކަމެއް ވެދާނެ ކަމަށް ހިޔާލަށްވެސް ނާންނަފަދަ ބިރުވެރި ކާރިސާއެއް ކުރިމަތި ކުރުވި އަހަރަކަށެވެ. ކޮވިޑާއެކު ގައުމުގެ މައި ދޮރޯށީގައި "ބަންދު" ބޯޑު އަޅުވައި އެ ދޮރޯށި ބަންދުކޮށްލީ، "ވީހާލެއްގައި" ވާށެވެ. އިތުރު ގޮތެއް ނެތިގެންނެވެ.\nމިދިޔަ މާޗް މަހުގެ ތެރޭގައި ރާއްޖޭގެ ބޯޑަރު ބަންދު ކުރުމާއެކު ގައުމުގެ އިގްތިސޯދުގެ މައި ނާރު ކަމަށްވާ ޓޫރިޒަމް އެއްކޮށް ހުއްޓުނެވެ. އާމްދަނީ ލިބޭނެ ދޮރު ބަންދުވިއެވެ. ގައުމުގެ އިގްތިސޯދު މުޅީންހެން "އިނދަ" ޖެހުނެވެ. ރައްޔިތުން ބަނޑަށް ޖެހުމުގެ ބިރުހީވެ ސަރުކާރުން "ސަލާން" ޖަހާ ހިސާބަށްދިޔައެވެ. މިއީ ދިވެހި ތާރީހުގައި ލިޔެވުނު ހިތްދަތި ސޮފްހާތަކެކެވެ.\nނަމަވެސް ރާއްޖޭގެ އިގްތިސޯދަށް "ކެތްވީ" ކުޑަ ދުވަސްކޮޅަކަށެވެ. ގައުމު ދަރަނިވެރިވެ، ބޯޑަރު އަލުން ހުޅުވާލަން މަޖުބޫރުވިއެވެ. ސިއްހީ މާހިރުންގެ ލަފަޔާއި ސަރުކާރުގެ އިސްވެރިންގެ އިރުޝާދުތަކާއެކު، ބޮޑު ގައިޑްލައިނެއް އެކުލަވާލައި އަލުން ބޯޑަރު ހުޅުވާލީ ޖުލައި މަހުގެ 15 ވަނަ ދުވަހުއެވެ.\n05 އޭޕްރީލް 2020، މާލެ، ކާފިއުގެ ވަގުތު މާލޭގެ ސޯސަންމަގު ހަމަހިމޭންވެފައި -- ވަން ފޮޓޯ: މުހައްމަދު ހައްޔާން\nބަންދުކުރަން ޖެހުނީ ހަމައެކަނި ބޯޑަރެއް ނޫނެވެ. ކޮވިޑް ބަލި ރާއްޖެއަށް ފެތުރިގަތީ ވަރަށްވެސް ހަލުވިކަމާއެކުއެވެ. މީހުން ބައި ބޯ މާލޭ ސަރަހަށްދަށް މި ބަލި ފެތުރިގެން ދިޔައީ ވަރަށްވެސް ބާރަށެވެ. އެހެންކަމުން ކޮވިޑް ފެތުރުން ހުއްޓުވުމަށް އަވަސް ފިޔަވަޅުތަކެއް އަޅަން ސަރުކާރަށް މަޖުބޫރުވިއެވެ. އެންމެ ފުރަތަމަ ވެސް އެޅި ފިޔަވަޅަކީ މީހުން ގޭގައި ބަންދު ކުރުމެވެ. އެއްވެސް ކުށެއްނެތި ޖަލު ހުކުމެއް ފަދައިން "ކާފިއު" އާއެކު ގޭގައި އެންމެން ބަންދުކުރީ، ކޮވިޑަށް އޮތް އެންމެ މޮޅު ފަރުވާއަކީ އެކަހެރިކަން ކަމަށް ވާތީއާވެސް އެކުގައެވެ. އެއާއެކު އާއިލާއާއެކު ބޭރަށް ނުކުމެ، ހިތް އުފާކޮށްލުމަށް ހުރަހަކަށް ކޮވިޑް ވެގެންދިޔައެވެ. ރަށްޓެހިންނާއެކު މަޖާކޮށް، ދަތުރުތައް ދިއުމާއި ކޮފީތަކަށް ދާން ކުރި ކުރިހާ ޕްލޭންތަކަށް ކޮވިޑްގެ ހިޔަނި އެޅިގެންދިޔައެވެ. މިއީ ދިވެހިން އަލަށް ތަޖުރިބާ ކުރަންޖެހުނު ކަންކަމެވެ. ދުވަހަކުވެސް ގޭގައި ބަންދުވެފައި ތިބެ، ބަނޑަށްޖެހިދާނެ ކަމުގެ ބިރު އެއްވެސް ދިވެއްސަކު ކޮށްފައެއް ނުވާނެ އެވެ. ނަމަވެސް މި އަހަރު އެ ދުވަސްވެސް ދިވެހީން ދެކެފިއެވެ.\nރާއްޖޭގެ ތާރީހުގައި ބައްޔެއްގެ ސަބަބުން އަމިއްލަ ރަށުގައި ދުވަހަކުވެސް ދިވެހީން ބަންދުވެފައެއް ނުވެއެވެ. އެއް ރަށުން އަނެއް ރަށަށް ދިއުމަށް މީގެ ކުރިން އެއްވެސް ހުރަހެއްނެތެވެ. ނަމަވެސް ކޮވިޑްގެ ސަބަބުން ޖެހިގެން އެންމެ ކައިރީގައި އޮތް ރަށަށްވެސް ނުދެވޭނެހެން ރަށްރަށުގައި މީހުން ބަންދުކޮށްލިއެވެ.\nހާއްސަކޮށް މާލެ ސަރަހައްދު ވަކި މުއްދަތެއްނެތް ގޮތަށް ބަންދުކޮށްލިއެވެ. ހާއްސަ ހުއްދައެއް ލިބިގެން ނޫނީ ދަތުރު ނުކުރެވޭ ގޮތަށް ހެދިއެވެ. އެހެންކަމުން ބަނޑަށް ޖެހިދާނެ ކަމުގެ ބިރުވެސް ބައެއް ދިވެހީންނަށް ހީވިއެވެ. ނަމަވެސް ސަރުކާރުން އެޅި ފިޔަވަޅުތަކާއި ފޯރުކޮށްދިން އެހީތެރިކަމުގެ ސަބަބުން ކޮވިޑް ނެތް ރަށްރަށުގެ މެދުގައި ރަށްރަށަށް ދަތުރުކުރުން މަނާކޮށްފައި އޮތް އޮތުން ނިމުމަކަށް ގެނައެވެ\nނަމަވެސް މާލެ ސަރަހައްދުގައި ދިރިއުޅޭ މީހުންނަށް މާބޮޑު ލުޔެއް ނުލިބުނެވެ. ހުއްދަ ނަގައިގެން ނޫނީ އަދިވެސް ދަތުރެއް ނުކުރެވެއެވެ. މާލެ ސަރަހައްދުގެ ބަންދަށް އަށް މަހަށްވުރެ ގިނަ ދުވަސް ވެފައިވާއިރު، ކޮވިޑް ވެކްސިނާ އެކު މެނުވީ ރަށު ބަންދުން މުޅީން ވީއްލޭނެ ކަމުގެ އުއްމީދެއް މާލޭގައި އުޅޭ މީހުންނަކަށް ނެތެވެ.\nދިވެހި ގައުމު ދުވަހަކުވެސް ތަޖުރިބާ ކޮށްފައިނުވާ އެތައް ކަމެއް ކޮވިޑްގެ ސަބަބުން ތަޖުރިބާ ކުރަން ޖެހިއްޖެއެވެ. ދުވަހަކުވެސް ސިކުނޑިއަށް ގެނެވިފައިނުވާ އެތައް ކަމެއް ދެކެފިއެވެ. ގައުމުގެ ތާރީހުގައި އަމިއްލަ ވަޒަނުގައި ދިވެހީން ބަންދުކުރި ދުވަހެއް ދެކިފައެއްނުވެއެވެ. އަމިއްލަ ގޭގައި ތަޅު އަޅުވައި، އަމިއްލަ ރަށާއި ގައުމުގައި ތަޅު އަޅުވައި ބަންދު ކުރަން ޖެހުނު ދުވަހެއް ދިވެހީން ދެކިފައެއް ނުވެއެވެ. މިއީ ތާރީހުގައި އަލަށް ދިވެހީން ތަޖުރިބާ ކުރި ބޮޑު ބަންދެކެވެ.\nގުޅޭ ޓެގު ހެލްތު ޕްރޮޓެކްޝަން އެޖެންސީ (އެޗްޕީއޭ) ހެލްތް ޕްރޮޓެކްޝަން އެޖެންސީ ކޮވިޑް 19 އިޔާ އިން ރިވިއު 2020


މިހާރު ފެތުރިގެން އުޅޭ ހުމާއި ރޯގާ ކޮންޓްރޯލް ނުކުރެވެނީސް ކިޔެވުން ފަށަނީބާ؟ :: މިކަލް ނޫސް\nމިހާރު ފެތުރިގެން އުޅޭ ހުމާއި ރޯގާ ކޮންޓްރޯލް ނުކުރެވެނީސް ކިޔެވުން ފަށަނީބާ؟\n24 މާރޗް 2017 16:22\nފުވައމްުލަކު ސްކޫލުގެ ދަރިވަރުން އާ ޔުނިފޯމުގައި. ފޮޓޯ: އެފްއެސް\nއަންނަ އާދީއްތަ ދުވަހު ސްކޫލްތައް ހުޅުވަން އެޑިއުކޭޝަން މިނިސްޓްރީން ނިންމުމާއި ގުޅިގެން ބައެއް މީހުން އެކަމާއި ސުވާލުތައް އުފައްދަން ފަށައިފިއެވެ. ރާއްޖޭގައި ސްވައިން ފްލޫގެ ޙާލަތު ބަދަލު ނުވަނީސް ސްކޫލްތަކުގެ ކިޔެވުން ފެށުމަކީ މުޅި މުޖުތަމިއު އިތުރު ނުރައްކަލަކަށް ހުށަހެޅުން ކަމުގައި އެފަދަ ފަރާތްތަކުން ސޯޝަލް މީޑިއާގައި ހާމަކުރަމުން ދެއެވެ.\nމިޑް ޓާރމް ބަންދުގެ3ދުވަސް ކުރިން ސްކޫލްތަކުގެ ކިޔެވުން ބަންދުކުރީ ސްވައިން ފްލު އެލާރޓް ލެވެލް3އަށް އެރުމުން ވަރަށް ވަރަށް ކުއްލި ގޮތަކަށެވެ. އަދި ވެސް ސްވައިން ފްލޫ އެލާރޓް ލެވެލް ހެލްތު ޕްރޮޓެކްޝަން އޭޖެންސިން ބަދަލުކޮށްފައެއް ނުވެއެވެ. އަދި ސްވައިން ފްލޫގެ ހާލަތު ބަލަހައްޓަމުންދާ ކޮމިޓީން އެޑިއުކޭޝަން މިނިސްޓްރީއަށް ލަފާދީފައި ވަނީ ކުރިޔަށް އޮތް ހަފުތާގައި ވެސް މާލޭގެ ސްކޫލްތައް ނުހުޅުވުމަށެވެ. ނަމަވެސް ރަށްރަށުގެ ހާލަތު އެޗްޕީއޭއިން ދިރާސާ ކުރުމަށްފަހު އަންނަ ހަފުތާގައި ހުޅުވަން އެކަށިގެންވާ ސްކޫލްތައް މިނިސްޓްރީއަށް އަންގާ ގޮތަށެވެ. އަދި އެކަމާއި ގުޅިގެން އަމަލުކުރަން ވާ ގޮތުގެ ލިސްޓެއް ވެސް މިނިސްޓްރީއަށް ހުށަހެޅުމަށް ނިންމާފައިވެއެވެ.\nމިހިނގާ ހަފުތާގެ މެދެއްހާ ހިސާބުން އަޑު ފެތުރިފައި ވަނީ ރާއްޖޭގެ ހުމާއި ރޯގާގެ ހާލަތު ކޮންޓްރޯލް ނުކުރެވޭ ކަމަށާއި ސްކޫލްތައް ބަންދުކުރަން ނިންމާފައިވާ ނިންމުން ކުރިޔަށް ގެނދާ ގޮތަށެވެ. ގޮތަށެވެ. ނަމަވެސް އެޑިއުކޭޝަނުން ހަފުތާ ހަފުތާގެ ފަހުދުވަހުން ސްކޫލްތައް ހުޅުވަން ވަނީ ނިންމާފައެވެ. އެކަމާ ތަފާތު ފާޑުކިޔުންތައް އަންނަނީ ސޯޝލް މީޑިއާގައި ފެތުރެމުންނެވެ.\nސްވައިން ފުލުއާއި ގުޅިގެން ލޯކަލް ކައުންސިލް އިންތިޚާބު ވެސް ވަނީ މޭމަހަށް ލަސްކޮށްފައެވެ. އެއީ މަހަކަށްވުރެ ގިނަ ދުވަސް ފަހެވެ. އެކަމަކު ދޮޅު ހަފުތާކޮށްފައި ސްކޫލްތައް ހުޅުވަން ނިންމުމުން އާއްމުންނަށް އެކަން ބަލައިގަންނަން ދަތިވަނީއެވެ. އެއްސަބަބަކީ ބަލީގެ ފަރުވާގެ ގޮތުގައި ބޭނުން ކުރެވުނު އެޗްވަންއެންވަން ވެކްސިން ވެސް ހަށިގައިޑުގެ ދިފާއީ ނިޒާމާއެކު ހަރަކާތްތެރިވުމަށް 2-3 ހަފުތާ ނަގާނެކަމަށް ޑޮކްޓަރުން ވަނީ ބުނެފައެވެ. ވުމާއެކު އެއަށްވުރެ ކުރިން މިރޯގާގެ ވައިރަސް ހަށިގަނޑަށް ވަނުމުގެ ފުރުސަތު އޮތުމުންނެވެ. ބައްޔަށް ޝައްކުކުރެވިގެން ޑޮކްޓަރަށް ދައްކާމީހުން ބުރާސްފަތި ދުވަހު މަދުވި ނަމަވެސް މުޅި ހާލަތު ބަދަލުނުވާކަން އެނގެނީ މިހަފުތާގެ ކުރީ ކޮޅުވެސް ހުމާއި ރޯގާއަށް ޑޮކްޓަރަށް ދެއްކި މީހުން އެއްދުވަހު ދަށްވެފައި ޖެހިގެން އައި ދުވެހުގެ ހިސާބުތަކުން މާބޮޑުތަން އިތުރުވެގެން ދިއުމުންނެވެ. އަދި ބައްޔާއި ގުޅޭ މައުލޫމާމާތު ތަކަށް ބަލާއިރު މިބަލީގެ އަސަރު 2-3 ހަފުތާއަށް ހުރުމާއި ބަލި ރަނގަޅުވާ ފަހުން ވެސް 1 ހަފުތާގެ މުއްދަތަށް އެބަލީގެ ވައިރަސް އެހެންމީހުން ގަޔަށް ފެތުރުމުގެ ފުރުސަތު އޮތުމުންނެވެ.\nބައެއް މީހުން ސިފަކުރަނީ ސްކޫލްތައް ހުޅުވަން އެޑިއުކޭޝަނުން ނިންމީ ސިޔާސީ މަގުސަދެއްގައި ކަމަށެވެ. އެއީ އަންނަ ހޯމަ ދުވަހު ނެގުމަށް ތާވަލު ކުރެވިފައިވާ މަޖުލީހުގެ ރައީސްގެ ވޯޓާއި ދިމާކޮށް މީހުން މުޒާހަރާ ކުރުމަށް ނިކުތުމަށް މަގުފަހިވެދާނެތީ އެކަން ހުއްޓުވުމުގެ ގޮތުން ކަމަށް އެފަރާތްތަކުން ތުހުމަތު ކުރެއެވެ.\nތައުލީމީ ދާއިރާގެ ބައެއް ފަރާތްތަކުން ލަފާދީފާއި ވާގޮތުގައި ޚާއްސަކޮށް ކުޑަކުދިން، ޕްރިސްކޫލް ކުދިން އަދި ޕަރައިމަރީ ކުދިން ސްކޫލަށް ފޮނުވުން އަދި ރައްކާތެރި ނޫން ކަމަށެވެ. އޭހެނީ މިހާރު ފެތުރިގެން މިއުޅޭ ހުމާއި ރޯގާގެ ނުރައްކާ ކުޑަކުދިންނަށް ވަކިން ބޮޑުކަމަށް ސިއްޙީ މާހިރުން ލަފާ ދެއްވާފައި ވާތީއެވެ.\nކަން މިހެން ހުރި ކަމުގައި ވިޔަސް ބަލީގެ އަލާމާތް ފުވަމުލަކގައި ކުޑަކަމަށް ބެލެވެއެވެ. ވުމާއެކު ސްކޫލްތައް ހުޅުވުމަށް އެޑިއުކޭޝްނ މިނިސްޓްރީން ނިންމި ނިމްމުން ފުވައްމުލަކުގެ ސްކޫލްތަކަށް އެންމެ ރަނގަޅު ކަމަށް ގިނަބަޔެކު ގަބޫލުކުރެއެވެ. ނަމަވެސް ފުވައްމުލަކު ސްކޫލްތަކުގައި ކިޔަވާ ދަރިވަރުންނާިއ ބެލެނިވެރިން ވެސް މިޗުއްޓީގައި މާލެ އާއި އެނޫން ސަރަހައްދުތަކަށް ދަތުރުކޮށްފައި އެނބުރި ރަށަށް އައި ސްކޫލަށް ނިކުތުމުގައި ވިސްނަަން ޖެހެއެވެ. ހުމައި ރޯގާގެ އެއްވެސް އަސަރެއް ހުރި ނަމަ ސްކޫލަށް ނުނިކުތުން ބުއްދިވެރިއެވެ.


އިތުބާރު ގެއްލުވާ ނުލާ –2| Vaahaka އިތުބާރު ގެއްލުވާ ނުލާ –2– Vaahaka\n5k60\tDecember 17, 2020\nކޮންމެ ދުވަހަކު ކަހަލަ ގޮތަކަށް ޓިއުޝަނުގައި އަކިލް އަހަރެންގެ ކައިރީގައި އިންނަން މަސައްކަތް ކުރެއެވެ. އަދި ގިނަފަހަރު އެކަމުގައި އޭނާ ކާމިޔާބު ވަނީ ޓިއުޝަން ކުލާހުގެ ބާރު ބޮޑުކަމުން ފުރިފައި އޮންނާތީއެވެ. އޭނާގެ ކައިރީގައި އިންނަން ކިތަންމެ ބޭނުން ނުވިޔަސް، ތެދުވެގެން ގޮސް އިށީނާނެ އެހެން ހުސް ޖާގައެއް ނެތުމާއި އެކު، އޭނާގެ ކައިރީގައި އިންނަން އަހަރެންނަށް ވެސް މަޖުބޫރުވަނީއެވެ.\nހިތާހިތުން އަކިލްއާއި ދިމާލަށް އެއްޗިހި ކިޔުނު އަދަދެއް ބުނަން ވެސް ނޭނގެއެވެ. އަހަރެން ވާހަކަ ނުދައްކައި އިނަސް ކޮންމެވެސް ވާހަކައެއް ފަށާނެއެވެ. އަހަރެން ރުޅި އައިސް ދުރަށް ދާށޭ ބުނެފިނަމަ ނިކަން ދެރަވާ ކަމަށް ހެދިގެން އިނދެ ބަލާނެއެވެ. އެއީ ހުސް އޭނާ ޖައްސާ އެކްޓޭ ހިތަށް އެރުމުން އަހަރެން އަރާ ރުޅި ހަގުނަ އިތުރު ވެގެން ދެއެވެ.\nއޭނާ އަހަރެންގެ ކައިރީ ތަކުރާރުކޮށް އިންނަން ފެށުމާއި އެކު ޓިއުޝަންގެ އެހެން ކުދިން އަހަރެންނާއި އަކިލްއާއި އަޅުވާ ކިޔަން ފެށިއެވެ. އަރާ ރުޅިން ކޮންމެ ފަހަރަކު އަހަރެން އަކިލްއާއި ދިމާލަށް އެއްޗެހި ކިޔަމެވެ. އޭނާގެ ބުރަކަށީގަޔާއި ކޮނޑުމަތީގައި ޖެހުނު އަދަދެއް ގުނާކަށްވެސް ނޭނގެއެވެ. ނަމަވެސް އެ ހުރިހައި ކަމަކުން އޭނާއަށް އެއްވެސް އަސަރެއް ކުރާހެނެއް ހިޔެއް ނުވެއެވެ.\nއެހެން މީހެއްނަމަ އަހަރެންގެ ގާތުގައި ނުވެސް އިންނާނެއެވެ. އެކަމު އަކިލްއަށް އަހަރެންގެ އަމަލުތަކުގެ ސަބަބުން ވަނީ މަޖަލެވެ. އަހަރެން ނޭދުނަސް، އަޑުއަހަން ބޭނުން ނުވިޔަސް އޭނާގެ ހަޔާތުގެ އެތައް ވާހަކައެއް އަކިލް އަހަރެންނާއި ހިއްސާކުރީ އެއްވެސް ޖެހިލުންވުމެއް ނެތިއެވެ. އޭނާ އެންމެ ފުރަތަމަ ރައްޓެހިވި ކުއްޖާއިން ފެށިގެން ގޮސް ނިމެން ދެން އެތައް ވާހަކައެއް ކިޔައިދިން އިރު، އަހަރެން ހައިރާންވާން ޖެހުނެވެ.\nއެވާހަކަ ތަކުގެ މޮޅު ކަމާއި ސަޅިކަމަކުން ނޫނެވެ. އަހަރެން އޭނާއަށް ކުރާ ނަފްރަތާއި، އަހަރެން އޭނާއަށް ޒައްރެއްގެ މިންވަރަށް ވެސް އިތުބާރު ނުކުރާކަން އިނގިހުރެ، އެ ހުރިހައި ވާހަކަތަކެއް އޭނާ އަހަރެންނަށް ކިޔައިދިނީތީއެވެ. އޭނާ އަހަރެންނަށް އެހައި ބޮޑު އިތުބާރެއް ކުރާތީއެވެ. ހިނިވެސް އައެވެ. އަކިލްގެ މޮޔަކަމާއި މެދުގައެވެ.\nއަހަރެން އަކިލް ދެކެ ވަރަށް ރުޅި އަންނަން ޖެހުނު އެއްދުވަސް އަހަރެންގެ ހަނދާނުގައި އަދިވެސް އެބަހުއްޓެވެ. އަހަރެންނަކީ އެހައި ގަދައަށް މޭކްއަޕް ކޮށް އުޅޭ މީހެއް ނޫނެވެ. އެކަމަކު އެދުވަހު އަހަރެން ޓިއުޝަނަށް ދިއައީ ކުރިން ރީތިވެ ނޫޅޭ ވަރަށް ރީތި ވެލައިގެންނެވެ.\nއަހަރެން ލައިގެން ހުރީ ކަނޑު ނޫކުލައިގެ ގަމިސްކޮޅަކާއި، ކަޅު ޖީންސްއެކެވެ. އަހަރެންގެ ފަން ދިގު އިސްތަށިގަނޑު މައްޗަށް ނަގައި އައްސައިލީމެވެ. ކަންފަތުގައި ޖަވާހިރު ލީ އެހެއް ޖަހައިލުމަށްފަހު، އަހަރެންގެ ދޮން އަދި އޮމާން ހަންގަނޑުގައި ފުށް ކޮޅެއް ޖެހައިލީމެވެ. އެސްފިޔަތަކުގައި މަސްކަރާ ހާކަިލުމުން އިތުރަށް ދިގު ކަމަށް ދެއްކިއިރު، ތުންފަތުގައި އަހަރެން ޖެއްސި ގަދަ ރަތް ކުލަ ދުރުދުރަށް ފެންނާނެއެވެ.\nއަހަރެން އެދުވަހު ރީތިވީ އަހަރެންގެ އަމިއްލަ ހިތްހަމަ ޖެހުމަށް ޓަކައެވެ. އެކަމަކު އެދުވަހު އަކިލް އަހަރެންގެ ގާތު އެހި ސުވާލުގެ ސަބަބުން ރީތިވާ ހިތް ވެސް އަހަރެން ނުވިއެވެ. "މަލަކް ކާކަށް ދައްކަން ތަ ކޮންމެ ދުވަހަކު ތިހާ ރީތިވެގެން އަންނަނީ؟" އަކިލް އަހާލީ އަހަރެންނާއި ހަތަރު ކަޅި ހަމަކޮށްގެން ހުރެއެވެ. ވަގުތުން އަހަރެންގެ ދެބުމަ ގޮށްޖެހިގެން ދިއައިރު، "ކޮންމެ މީހަކަށް ދައްކަން އަޔަސް އަކިލް އަކަށް ދައްކާކަށް ނޫން" ގަދަ ކަމުން ހިނިތުންވެލަމުން އަހަރެން ޖަވާބުދިނީ މަލާމާތުގެ ރާގަކަށެވެ.\nއޭނާ ހީކުރަނީ އަހަރެން ރީތިވެ އުޅެނީ މީހުނަށް ތުއި ދެއްކޭން ކަމަށް ހެއްޔެވެ؟ މީހުން އަހަރެންނާއި ދިމާލަށް ބެލިޔަސް އޭނާއަށް ކީތް ހެއްޔެވެ؟\nއޭގެ ދުވަސް ކޮޅެއްފަހުން އަކިލްއާއި ރައިމާގެ ގުޅުން ނިމުމަކަށް އައި އިރު، އަހަރެންނަށް ވަރަށް ކަމުދާ ފިރިހެން ކުއްޖަކާއި ސުކޫލުން ދިމާވިއެވެ. އޭނާ އޭރު ކިޔަވަނީވެސް އަހަރެންނާއި އެއް ކުލާހެއްގައެވެ.\nހަމުގެ ކުލަ މެދުމިންވަރަކަށް ހުންނަ އިރު، ޒައިކްއަކީ ހިތްކަތިލާފަދަ ރީތި ހިނިތުންވުމަކާއި ބަރު އަޑެއްގެ ވެރިއެކެވެ. ހެޔޮވަރު ވަރެއްގެ އިސްކޮޅަކާއި ފިރިހެންވަންތަ ހަށިގަނޑެކެވެ. ފަން އިސްތަށިކޮޅަކާއި ދެލިކޮޅެއްފަދަ ކަޅު ކަޅިއެކެވެ. އަންހެން ކުދިންގެ ހިތްދަމައިގަންނަ ފަދަ ހުރިހައި ސިފަތަކެއް ޒައިކްއަށް ލިބިގެން ވެއެވެ.\nޒައިކްގެ އުޅުމާއި އަކިލްގެ އުޅުން ހުންނަނީ ގާތްގަނޑަކަށް އެއްގޮތަކަށޭ ބުންޏަސް ދޮގަކަށް ނުވާނެއެވެ. ނަމަވެސް އަހަރެންނަށް ޒައިކް ކަމުދާން ފެށީ ކޮންއިރަކު ކަމެއް ހުދު އަހަރެންނަކަށް ވެސް ނޭނގެއެވެ. އާއިކެވެ. އަހަރެން ޒައިކްއަކަށް އިތުބާރެއް ނުކުރަމެވެ. ދުވަހަކު ނުވެސް ކުރާނަމެވެ. އެކަމަކުވެސް އޭނާގެ ނަން އަހަރެންގެ ހިތުގައި ފެވުނެވެ. އިތުބާރާއި ނުލައި ލޯބިވެވިދާނެ ތޯ އަހަރެންގެ ހިތުގައި ސުވާލު އުފެދުނެވެ.\nޒައިކްއާއި އަހަރެންގެ ދޭތެރޭ އޮތް ގުޅުން އެކުވެރިކަމަށް ވުރެން ފުންވި ނަމަވެސް އަހަރެން އޭނާއަކާއި ރައްޓެއްސެއް ނުވަމެވެ. ދުވަހަކުވެސް އޭނާއަށް އާބަސް ބުނެފައެއް ނޯންނާނެ އެވެ. ނަމަވެސް އެހެން އެންމެންގެ ނަޒަރުގައި އަހަރެންނާއި ޒައިކްއަކީ ލޯބިވެރިންނެވެ. އަހަރެން ޒައިކްއަށް އާބަސް ނުބުނީވެސް އޭނާއަށް އިތުބާރު ނުކުރެވޭތީއެވެ. އޭނާގެ އުޅުން ހުންނަ ގޮތުން އޭނާ މިހާރުވެސް އަހަރެންކަހަލަ އެތައް އަންހެން ކުދިންނެއް ގެންގުޅޭނެކަން އަހަރެންނަށް އިނގެއެވެ. އެކަމަކު އެކަމަކަށް އަހަރެންގެ ފަރުވާލެއް ނެތެވެ. އެކަން ހުއްޓުވުމަށް އަހަރެން އަތަކު ހައްޤެއް ވެސް ނެތް ވިއްޔާއެވެ. ޒައިކް އަހަރެންނާއި ދުރަށް ދިއުމަށް އަހަރެންގެ ހިތް ޤަބޫލު ނުވިއިރު، ޒައިކްއާއި ކައިރިވުމަށް އަހަރެންގެ ހިތް ހުއްދައެއް ވެސް ނުދެއެވެ.\nއަހަރެންނާއި ޒައިކްގެ ގުޅުމާއި ބެހޭގޮތުން އިނގުމާއިއެކު އަކިލްގެ މޫނުމަތިން އަހަރެންނަށް ފެނުނީ އިންތިހާ ދަރަޖައިގެ ހައިރާންކަމެވެ. އޭނާ ނުރުހުން ފައުޅު ކުރި ނަމަވެސް، އޭނާގެ މަޝްވަރާއެއް އަދި ލަފައެއް ވެސް އަހަރެންނަކަށް މުހިންމެއް ނޫނެވެ. ޝާޔާ ނުރުހުން ވިނަމަވެސް، އޭނާ އެކުވެރިއެއްގެ ހައިސިއްޔަތުން އަހަރެންނަށް އެއްބާރުލުން ވެސް ދިނެވެ.\nޒައިކް އާއި އެހެން އަންހެން ކުއްޖެއްގެ ވާހަކަ އަޑު އިވޭ ކޮންމެ ފަހަރަކު ދެރަވި ނަމަވެސް، އަހަރެން ކެތް ކުރީމެވެ. އޮތް ކުޑަ ގުޅުންވެސް ކެނޑި، އަހަރެންނަށް ޒައިކް އަބަދުގެ އަބަދަށް ގެއްލެން ބޭނުން ނުވާތީއެވެ. އެހެން ހުރިހައި ކަމެއް އޮވެ އެ އަހަރު ނިމިގެން ދިއައިރު، އަކިލް އުޅުނީ ޓިއުޝަނުގައި އޭނާ ގައިގޯޅި ވެ އުޅުނު އަންހެން ކުއްޖާއާއި ރައްޓެހިވެގެނެވެ. އެދެމީހުނަށް އަހަރެން ސަމާލުކަމެއް ނުދެމެވެ. އެހެން ނޫނަސް ލުމާއަކީ އެއްގޮތަކަށް ވެސް އަހަރެންނަށް ކަމުދާ އަންހެން ކުއްޖެއް ނޫނެވެ. އެދެމީހުން އުޅޭ ގޮތް ފެންނަ ކޮންމެ ފަހަރަކު އަހަރެން ގަންނަނީ ފަކުރެވެ. އަދި އެވާހަކަ ތައް އަހަރެން ރައިމާއަށް ކިޔައިދެމެވެ.\nއައު އަހަރެއް ފެށިގެން ދިއައިރު، އެކަން އެހެން ވާން ކިތަންމެ ބޭނުން ނުވިޔަސް، އަހަރެންނާއި ޒައިކްއާއި ދޭތެރޭ އޮތް ކުޑަ ގުޅުން ފަނޑުވެގެން ގޮސް ގެއްލުނީއެވެ. ކިތަންމެ ދެރަ ވިޔަސް އަހަރެން ކެތްކުރީމެވެ. ޒައިކްއާއި އެއް ކުލާހެއްގައި އުޅެން ޖެހުނަސް އޭނާއާއި ދިމާލަށް ނުބަަލައި ވޭތޯ މަސައްކަތްކުރީމެވެ. އޭނާއާ ވާހަކަ ނުދައްކައި އެއްވެސް ސަމާލުކަމެއް ނުދީ ހުރެވޭތޯ އުޅުނީމެވެ. ނަމަވެސް އެކަން އަހަރެންނަށް ކާމިޔާބުވީ ކުޑަ ދުވަސްކޮޅަކަށެވެ.\nޓިއުޝަން ބަދަލުވުމާއި އެކު އަކިލްގެ މޫނު އެހާ ގިނައިން ނުފެނުން ވެގެން ދިއައީ އަހަރެންނަށް ބޮޑު ހަމަޖެހުމެއް ލިއްބައިދިން ކަމަކަށެވެ. މަދުމަދުން ދިމާވި ނަމަވެސް، އެއިން ކޮންމެ ފަހަރަކު މަލާމާތާއި ނަފްރަތު ފިޔަވައި އެހެން އެއްވެސް އެއްޗެއް އަކިލްއަކަށް އަހަރެން ނުދެމެވެ.\nއެގޮތުގައި ގުރޭޑް ނުވައެއް ވެސް ނިމިގެން ދިއައިރު، އަކިލްގެ އެއްވެސް އުނދަގުލެއް އަހަރެންނަކަށް ނުފޯރައެވެ. ގުރޭޑް ނުވައެއް ނިމި ޗުއްޓީ ވުމާއި އެކު މަންމަ އަދި ބައްޕައާއި އެކު ރަށަށް ގޮސް މަޖާ ކުރުމުގައި އަހަރެން އުޅުނީ އުފަލުގައެވެ.\nމަލަކް ގެމަނަފުއްޓަށް ދާއިރު އަކިލް ވެސް ހުންނާނެ ދޯ! މަޖާ ވާނެ އިނގޭ! ތިން ވަނަ ބައި ކިޔާލާ ހިތުން މިހިރީ😂❤\nAfyy December 20, 2020\nހެހެހެ... ބަލަމާ ދޯ! ޝުކުރިއްޔާ❤\nމީ🤭 December 17, 2020\nނެކްސްޓް ކޮން ދުވަހަކު.؟؟؟ ވވވ.ރީތި..😍😘\nވަރަށް ރީތި މާޝާﷲ♥


Hamas aai Islamic Jihad ge qaabil kamaai baaru feni libunee shock eh: Israel military official - vNews.mv\nހަމާސްއިން ކުރިން ބޭއްވި ހަތިޔާރު ދައްކާލުމެއްގެ ތެރެއިން:\nހަމާސްއާއި، އިސްލާމިކް ޖިހާދުގެ ގާބިލްކަމާއި ބާރުފެނި، ލިބުނީ ޝޮކެއް: އިސްރާއީލުގެ އަސްކަރީ އިސް އޮފިޝަލެއް\nސައިފް އަޒްހަރު 21 May 2021, 03:57\nޣައްޒާގައި ވެރިކަންކުރާ ހަމާސްއާއި، ޣައްޒާގައި ހަރަކާތްތެރިވާ އިސްލާމިކް ޖިހާދާއި، އަދި މުޖާހިދުންގެ އެހެން ޖަމާއަތްތަކުގެ ގާބިލްކަމާއި، ބާރުގަދަކަން ފެނިފައި "ޝޮކެއް" ލިބިގެންދިޔަ ކަމަށް އިސްރާއީލު އަސްކަރިއްޔާގެ ވަރަށް އިސް އޮފިޝަލަކު ބުނެފިއެވެ.\nމިކަން ހާމަކޮށްފައިވަނީ، އިސްރާއީލުގެ އެންމެބޮޑު ދުވަހުނޫސް، ހައާރީޒަށް މައުލޫމާތުދިން، އިސްރާއީލު ސިފައިންގެ ވަރަށް އިސް އޮފިސަރެކެވެ.\nއޭނާ ބުނެފައިވަނީ، އިސްރާއީލު ސިފައިން ޣައްޒާއަށް ދެމުންގެންދިޔައީ ވަރަށް ވަރުގަދަ ވައިގެ ހަމަލާތަކެއް ކަމަށާއި، ހަގީގަތުގައި އެ ހަމަލާތަކުން ޝޮކް ލިބެންވީ ޣައްޒާގެ ޖަމާއަތްތަކަށް ކަމަށެވެ.\nއެހެން ނަމަވެސް، އިސްރާއީލުން އެންމެ ޒަމާނީ ހަތިޔާރު ބޭނުންކޮށްގެން ދެމުންގެންދިޔަ ވަރުގަދަ ހަމަލާތަކުގެ ތެރޭގައިވެސް، އިސްރާއީލަށް މިސައިލުން ހަމަލާދިނުމުގެ ގާބިލްކަން ހަމާސްއާއި، ޣައްޒާގެ އެހެން ޖަމާއަތްތަކަށް ލިބިފައިވާކަން ހާމަވުމުން އިސްރާއީލު ސިފައިންނަށް ބޮޑު ޝޮކެއް ލިބިގެންދިޔަ ކަމަށް އޭނާ ބުނެފައި ވެއެވެ.\nޣައްޒާގެ ތެރެއިން އިސްރާއީލަށް ދެމުންގެންދިޔަ މިސައިލާއި ރޮކެޓް ހަމަލާތައް ވެގެންދިޔައީ، އިސްރާއީލު ސިފައިންނަށް ކުރިމަތިވި ވަރަށްބޮޑު ގޮންޖެހުމަކަށް ކަމަށްވެސް، ނަން ހާމަކޮށްފައި ނުވާ އިސްރާއީލު ސިފައިންގެ އިސް އޮފިޝަލް ބުންޏެވެ.\nޣައްޒާގެ އެތަންމިތަނަށް އިސްރާއީލުން ބޮންއަޅައި ސުންނާފަތި ކުރިއިރުވެސް، ޣައްޒާގެ ތެރެއިން އިސްރާއީލަށް އޮހެމުންދިޔަ ރޮކެޓާއި، މިސައިލް ހަމަލާތަކަށް ހުއްޓުމެއް އައިސްފައެއް ނުވެއެވެ. އެތަކެތި އަންނަ ދިމާއެއްވެސް އިސްރާއީލަކަށް ނޭނގުނެވެ.\nއިސްރާއީލުގެ އަސްކަރީ އޮފިޝަލް ބުނީ، ހަމާސްއާއި، އިސްލާމިކް ޖިހާދު ޖަމާއަތުގެ އަތުގައި އެކި ރާސްތާތަކަށް ވާސިލްވުމުގެ ގާބިލްކަން ލިބިފައިވާ އެތައް ބައިވަރު މިސައިލް އެބަހުރި ކަމަށެވެ.\nއިސްރާއީލުގެ މީޑިއާއިން ކުރިން ބުނެފައިވަނީ، ހަމާސް އަތުގައި އެކަނިވެސް ދުރު ރާސްތާއަށް ދަތުރުކުރާ 12،000 މިސައިލް އެބަހުރި ކަމަށެވެ. މިއީ، ބޭރުން ގެނެސްފައިވާ މިސައިލް ނޫން ކަމަށާއި، މިއީ ހަމާސްއިން އަމިއްލައަށް އުފައްދާފައިވާ މިސައިލް ކަމަށްވެސް ބުނެފައި ވެއެވެ.\nގާޒާ އިސްރާއީލު މެދުއިރުމަތި ފަލަސްތީނު ދުނިޔެ


Midhiyamahu gan ah record adhadhakah jet thah jehsi – Iru\nމިދިޔަ ޑިސެމްބަރުމަހުގެ ތެރޭގައި ރެކޯޑު އަދަދަކަށް ގަން އިންޓަނޭޝަނަލް އެއާޕޯޓަށް ޕްރައިވެޓް ޖެޓުތައް ޖައްސާފައިވާ ކަމަށް އައްޑޫ އިންޓަނޭޝަނަލް އެއާޕޯޓު ކުންފުނިން ހަމަ ކޮށްފިއެވެ.\nއައްޑޫ އިންޓަނޭޝަނަލް އެއާޕޯޓުން ބުނީ މިދިޔަމަހު އެކަނިވެސް އެއާޕޯޓަށް 84 ޖެޓު ޖައްސާފައިވާކަމަށެވެ.\nގަން އިންޓަނޭޝަނަލް އެއާޕޯޓުން ޕީއެސްއެމްއާއި ހިއްސާ ކޮށްފައިވާ ތަފާސް ހިސާބުތަކަށް ބަލާއިރު، މިދިޔަ އަހަރު 115 ޖެޓު އެއާޕޯޓަށް ވަނީ ޖައްސާފައެވެ. އެގޮތުން އެންމެ ގިނަ އަދަދަކަށް ޖެޓުތަށް ޖައްސާފައިވަނީ ޑިސެމްބަރު މަހުއެވެ. އެމަހު 84 ޖެޓު އެއާޕޯޓަށް ޖެއްސި އިރު، ނޮވެމްބަރު މަހު ޖެއްސީ އެންމެ4ޖެޓެވެ. އަދި އޭގެ ކުރީން އޮކްޓޯބަރު މަހުގެ ނިޔަލަށް މިދިޔަ އަހަރު ޖައްސާފައިވަނީ އެންމެ 29 ޖެޓު ކަމަށް އެއާޕޯޓުން ބުނެއެވެ. މިއާއެކު އެއްމަސް ތެރޭ އެންމެ ގިނަ އަދަދަކަށް ގަމަށް ޖެޓުތައް ޖެއްސި މަހަކަށް ޑިސެމްބަރުމަސް ވެގެންދާނެކަމަށް އެއާޕޯޓުން ބުނެއެވެ. މިއީ މިހާތަނަށް އެއާޕޯޓުގެ ރެކޯޑު އަދަދެއް ކަމަށް އެއާޕޯޓުން ހާމަކުރެއެވެ. މީގެ އިތުރުން މިއަހަރު ޖެނުއަރީ މަހުގެ2ވަނަ ދުވަހު އައްޑޫ އިންޓަނޭޝަނަލް އެއާޕޯޓުގައި އެއްވަގުތެއްގައި އެންމެ ގިނަ ޖެޓުތައް ޕާކު ކުރުމުގެ ރެކޯޑުވެސް މުގުރާލާފައިވާ ކަމަށް އެއާޕޯޓުން ވަނީ ހާމަކޮށްފައެވެ. އެގޮތުން މިމަހުގެ ދެވަނަ ދުވަހު ޖުމްލަ 46 ޖެޓު އެއާޕޯޓުގައި އެއްވަގުތަކާއި ޕާކު ކުރެވުނެވެ.\nއެއާޕޯޓުގެ ތަފާސްހިސާބުތަކަށް ބަލާއިރު، މިދިޔަ އަހަރު އެއާޕޯޓަށް ޖައްސާފައިވަނީ 99 ޖެޓެވެ.\nގަން އިންޓަނޭޝަނަލް އެއާޕޯޓު ހިންގަމުންދާ އައްޑޫ އިންޓަނޭޝަނަލް އެއާޕޯޓު (އޭއައިއޭ) މެނޭޖިންގ ޑިރެކްޓަރު ޤައިސް ނަސީރު ވިދާޅުވީ، މިއަހަރު ފަހު ކުއާޓަރއަށް ކުންފުނިން ލަފާ ކުރީ ވަރަށް ބޮޑަށް ގެއްލުން ވާނެ ކަމަށެވެ. ނަމަވެސް ޖެޓު އޭޖެންސީތަކާއި އެކު ކުރެވުނު މަޝްވަރާތަކާއި އަދި ކުރެވުނު މަސައްކަތުން އުއްމީދު ކުރިވަރަށް ވުރެ ރަނގަޅު ނަތީޖާއެއް ހޯދައި ރެކޯޑު އަދަދަކަށް ޖެޓުތައް ގެނެވިފައިވާ ކަމަށް އޭނާ ބުންޏެވެ.\nޤައިސް ވިދާޅުވީ، މިއާއެކު މިއަހަރު ކުންފުނީގެ އަމާޒު ހުރީ ބައިނަލްއަޤްވާމީ ދަތުތުފަތުރު ފެށި، އައްޑޫގެ ރިސޯޓުތައް ހުޅުވުމާއެކު ފަތުރުވެރިން އަންނަ މިންވަރު އިތުރުވެ، އިތުރު ފްލައިޓުތައް ފެށުމަށް ކަމަށެވެ. އަދި މިއަމާޒަށް ވާސިލުވުމަށް ވުމަށް މިހާރު މަސައްކަތް ކުރަމުންދާ ކަމަށް އޭނާ ވިދާޅުވިއެވެ.


ދިރާގު ސްޓޯލުގައި ހާއްސަ ޕްރޮމޯޝަންތަކާއި އަގުބޮޑު އިނާމުތަކެއް\nޓެލެކޮމް ފެއާގައި އުނޫޝާ ލަވަ ކިޔަނީ..\nމިހާރު އޭދަފުށީގައި ކުރިއަށް ދާ “ޓެލެކޮމް ފެއާ 2012” ގައި ބަހައްޓާފައިވާ ދިރާގު ސްޓޯލަށް ޒިޔާރަތްކުރާ ފަރާތްތަކަށް ހާއްސަ އިނާމުތަކެއް ލިބޭނެ ކަމަށް އެ ކުންފުނިން ބުނެފި އެވެ.\nދިރާގު ސްޓޯލުން ވާހަކަ ދެއްކެވި އޮފިޝަލަކު ވިދާޅުވީ އެ ސްޓޯލުން ހާއްސަ ޕްރޮމޯޝަންގެ ދަށުން ދިރާގު ހިދުމަތްތައް ހޯއްދަވާ ފަރާތްތަކަށް ލަކީ ޑްރޯތަކުގައި ބައިވެރިވެވޭނެ ކަމަށެވެ.\nއެގޮތުން މިފެއާގެ ތެރޭގައި ދިރާގުގެ ހައި5 ހިދުމަތް ނަންގަވާ ފަރާތްތަކަށް ލަކީ ޑްރޯގައި ބައިވެރިވެ، ނަސީބުވެރި ފަރާތަކަށް ވަނީ އައިޕޮޑެއް ހުށަހަޅާފައިވާއިރު، ޕޯސްޓްޕެއިޑް ހިދުމަތް ނަންގަވާ ފަރާތްތަކަށް ލަކީ ޑްރޯއިން ޓަޗްނެޓް ކަނެކަޝަނެއް ލިބުމުގެ ފުރުސަތުވަނީ ހުޅުވާލައިފަ އެވެ. އަދި އޭގެ އިތުރުން ފިކްސްޑް ލައިނެއް ހުރި ގެއެއްގައި އޭޑީއެސްއެލް ކަނެކްޝަން ގުޅަން ބޭނުންނަމަ ކަނެްޝަން ހިލޭ ގުޅައިދޭގޮތަށް ދިރާގުން ވަނީ ހަމަޖައްސާފައެވެ.\n“މީގެ އިތުރުން މި ސްޓޯލަށް އައިސް ދިރާގުގެ ޚިދުމަތެއް ނެގުމުން ޑްރޯއަކަށް ދާނެ. ގުރުއަތުނެގުން އޮންނާނީ މިއަދު ހަވީރާއި މިރޭ ފެއާ ނިންމާ ގަޑީގައި. އެ ގަޑީގެ ކުރިން ދިރާގު ސްޓޯލަށް ހިދުމަތެއް ހޯދުމުން މިއީ ލިބިގެން ދާނެ ވަރަށް ރަނުގެ ފުރުސަތެއް،” އޭނާ ވިދާޅުވި އެވެ.\nދިރާގުން ހުށަހަޅާފައިވާ އިނާމުތަކުގެ ތެރޭގައި ގްރޭންޑް ލަކީ ޑްރޯއިން އެއް ވަނަ އިނާމަކަށް ހުށަހަޅާފައިވަނީ 42 އިންޗީގެ އިންޓަނެޓް ޓީވީ އެކެވެ. އަދި ދެ ވަނަ އިނާމަކަށް ސެމްސަންގް ލެޕްޓޮޕެއް ހުށަހަޅާފައިވާ އިރު، ތިން ވަނަ އިނާމަކަށް ހުށަހަޅާފައިވަނީ އައިޕޮޑެކެވެ. އަދި ހަތަރު ވަނަ އިނާމަކަށް ހުށަހަޅާފައިވަނީ އެކްސްކްލޫސިވް މޭކަޕް އާޓިސްޓުން ހުށަހަޅާފައިވާ މޭކަޕު ކުރުމުގެ ފުރުސަތެވެ.\nދިރާގުގެ އިތުރުން މި ފެއާގައި ބައިވެރިވެފައިވާ ގިނަ ފަރާތްތަކަކުން ލަކީ ޑްރޯތަކުގައި ހާއްސަ އިނާމުތައް ހުށަހަޅާފައިވެ އެވެ. ފެއާ ކުރިއަށް ދާނީ މިއަދު ހަވީރާއި މިރޭވެސް ކުރިއަށްދާނެ އެވެ.


Hulhumale' gai 4200 housing Unit, Massaikkai fashaanee November mahu\nހުޅުމާލެ ދެވަނަ ފިޔަވަހީގައި އިމާރާތް ކުރާ ހައުސިން ޔުނިޓުތަކެއް -- ފޮޓޯ / އެޗްޑީސީ\n20 ސެޕްޓެމްބަރ 20190ކޮމެންޓް\nހުޅުމާލޭގައި ސަރުކާރުން 4200 ހައުސިން ޔުނިޓު އަޅާނެ ކަމަށް ރައީސް ވިދާޅުވެއްޖެ\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ ސަރުކާރުން ހުޅުމާލޭގެ ދެވަނަ ފިޔަވަހީގައި އަޅާ 4200 ހައުސިން ޔުނިޓުގެ މަސައްކަތް އަންނަ ނޮވެމްބަރު މަހު ފަށާނެ ކަމަށް ރައީސް އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nއިއްޔެ ބޭއްވި ނޫސްވެރިންގެ ބައްދަލުވުމުގައި ސަރުކާރުގެ ބޯހިޔާވަހިކަމުގެ ސިޔާސަތާއި ގުޅޭ ގޮތުން ވާހަކަދައްކަވަމުން ރައީސް އިބްރާހީމް މުހައްމަދު ސޯލިހު ވިދާޅުވީ ބޯހިޔާވަހިކަން ބޭނުން ވަނީ ހަމައެކަނި މާލެއަށް އެކަނި ނޫން ކަމަށެވެ. ރާއްޖޭގެ ހުރިހާ ސަރަހައްދަކަށްވެސް ބޯހިޔާވަހިކަން ބޭނުންވާ ކަމަށް ރައީސް ވިދާޅުވިއެވެ. އަދި ރާއްޖޭގެ ބޯހިޔާވަހި ކަމަށް ހައްލު ހޯދުމަށް ސަރުކާރުން ކެނޑިނޭޅި މަސައްކަތް ކުރަމުން އަންނަ ކަމަށް ރައީސް ވިދާޅުވިއެވެ.\nރައީސް ވިދާޅުވީ މިހާރުވެސް ރާއްޖޭގެ އެކި ސަރަހައްދުތަކުގައި ބޯހިވާހިކަމުގެ މަޝްރޫއުތައް ފެށުމުގެ ތައްޔާރީތައް ވަމުން އަންނަ ކަމަށެވެ. އެގޮތުން އެގޮތުން ހދ ނޮޅިވަރަންފަރާއި ތ.ތިމަރަފުށި އަދި ޅ. ނައިފަރުގައި ހައުސިން ޔުނިޓު އެޅުމަށް މަސައްކަތް ފެށުމަށް ތައްޔާރުވަމުންދާ ކަމަށާއި އަތޮޅުތެރޭ އަޅަން ހަމަޖެހިފައިވާ 5000 ހައުސިން ޔުނިޓުގެ ތެރެއިން އިތުރު ރަށްރަށުގައި ވެސް ވަރަށް އަވަހަށް މަސައްކަތް ފަށާނެ ކަމަށް ރައީސް ވިދާޅުވި އެވެ.\nއަތޮޅުތަކުގައި ސަރުކާރުން އިމާރާތް ކުރާ ހައުސިން ޔުނިޓުތަކުގެ ތެރޭގައި ލ. ފޮނަދޫގައި އަޅާ 50 ހައުސިން ޔުނިޓާއި ގދ. މަޑަވެލީގައި އަޅާ 22 ހައުސިން ޔުނިޓާއި ފުވައްމަލުަކު ސިޓީގައި އަޅާ 200 ހައުސިން ޔުނިޓާއި ސ. ހުޅުދޫގައި އަޅާ 48 ހައުސިން ޔުނިޓު ހިމެނެއެވެ. އަދި ގދ. ގައްދޫގައި އަޅާ 50 ހައުސިން ޔުނިޓާއި ސ. ހިތަދޫގައި އަޅާ 264 ހައުސިން ޔުނިޓުގެ އިތުރުން ގއ. ވިލިނގިލީގައި އަޅާ 52 ހައުސިން ޔުނިޓު އަދި ގދ. ހޯޑެއްދޫގައި އަޅާ 40 ހައުސިން ޔުނިޓު ހިމެނެއެވެ.\nރައީސް ސޯލިހު ވިދާޅުވީ ހައުސިން ޔުނިޓުތަކުގެ އިތުރުން ރަށްރަށުގައި ދޫކޮށްފައިވާ ގޯތިތަކުގެ ތެރެއިން ނުހެދި ހުރި ގޯތިތަތަށް އިމާރާތް ކުރެވޭނެ ފައިސާވެސް ދޭ ގޮތަށް ސަރުކާރުން ނިންމާފައިވާ ކަމަށެވެ.\nހައުސިން ޔުނިޓް ހުޅުމާލެ ރައީސް އޮފީސް\n44 ސިކުންތު ކުރިން


Vaccine Jahan UK Ge Miskiyythah Beynunkuran Fashaifi | Dhiislam\nވެކްސިން ޖަހަން ބޭނުންވާ މީހުންނަށް ވެކްސިން ދިނުމަށް ކްލިނިކްތަކެއްގެ ގޮތުގައި އިނގިރޭސިވިލާތުގެ މިސްކިތްތައް ބޭނުންކުރަން ފަށައިފިއެވެ.\nއިނގިރޭސިވިލާތުގެ މީޑިއާތަކުން ބުނާ ގޮތުގައި ހަފްތާ ބަންދުގައި އެތައް ސަތޭކަ މުސްލިމުންނަށް މިސްކިތްތަކުގައި ވަނީ ވެކްސިން ދީފައެވެ. މިސްކިތްތަކުގައި ވެކްސިން ޕްރޮގްރާމް ކުރިއަށް ގެންދިއުމުގެ އެންމެ ބޮޑު އެއް ބޭނުމަކީ ވެކްސިން ޖެހުމަށް މުސްލިމުންނަށް ބާރުއެޅުން ކަމަށް އިނގިރޭސިވިލާތުގެ އޮފިޝަލުން ވިދާޅުވެއެވެ.\nއިނގިރޭސިވިލާތުގައި ކޮވިޑް-19 ވެކްސިން ދިނުމުގެ ކަންކަން ވަރަށް ބާރަށް ކުރިއަށް ދިޔަ ނަމަވެސް މުސްލިމުންނާއި އަދި އިނގިރޭސިވިލާތުގެ ބައިމަދު ދީންތަކާއި ބައިމަދު ނަސްލުތަކުގެ މީހުން ކޮވިޑް-19 ވެކްސިން ޖަހާ މިންވަރު މަދުކަމަށް ތަފާސް ހިސާބުތަކުން ދައްކައެވެ.\nމިސްކިތްތަކުގައި ވެކްސިން ޖަހާފައި ވަނީ އުމުރުން 68 އަހަރަށްވުރެ ދޮށީ މީހުންނަށެވެ. ވެކްސިން ޖަހަން މިސްކިތަކަށް ގޮސް ހުރި "ގާޑިއަން" ނޫހަށް މައުލޫމާތު ދެމުން ބުނީ އޭނާ ވެކްސިން ޖަހަން ނިންމީ ވެކްސިނަކީ މިބަލިމަޑުކަމުން އަރައިގަތުމަށް އޮތް އެންމެ ރަނގަޅު ހައްލު ކަމަށް ސިއްހީ ދާއިރާގެ ތަޖުރިބާކާރުން ކެނޑިނޭޅި ވިދާޅުވަމުން ގެންދަވާތީ އެކަން ގަބޫލުު ކޮށްގެންނެވެ. "އިސްލާމް ދީނުގައި ބާރުއަޅަނީ ފުރަތަމަ ތިމާގެ ސިއްހަތު ރައްކާތެރި ކުރުމަށްފަހު އެހެން މީހުންގެ ސިއްހަތު ވެސް ރައްކާތެރި ކުރުމަށް ތިމާގެ ޒިންމާ އަދާކުރުމަށް. އަޅުގަނޑު މިވަނީ އަޅުގަނޑުގެ ޒިންމާ އަދާކޮށްފައި." އޭނާ ބުންޏެވެ.\nއިނގިރޭސިވިލާތުގެ ސަރުކާރުން ލަފާކުރަނީ ކުރިއަށް އޮތް ދެތިން މަސް ދުވަހުގެ ތެރޭގައި އެގައުމުގެ އާބާދީގެ ބޮޑު ބަޔަކަށް ކޮވިޑް-19 ވެކްސިން ދެވޭނެ ކަމަށެވެ.\nއިންޑިއާގައި ދިރިއުޅޭ މުސްލިމުންގެ ރައްކާތެރިކަން ކަށަވަރުކުރުމަށް ގޮވާލާ އޯއައިސީ އިން ބަޔާނެއް ނެރެފި\nދިއިސްލާމް ޑެއިލީ ފެބްރުއަރީ 17, 2022


SunOnline: Anas ge maraa gulhigen ithuru5meeheh ge mahchah dhauvaa ufulaifi\nލިޓަސް ސާވިސް ސެންޓަރުގެ ތެރޭގައި މުހައްމަދު އަނަސް މަރާލާފައި ---\nއަނަސްގެ މަރާ ގުޅިގެން އިތުރު ފަސް މީހެއްގެ މައްޗަށް ދައުވާ އުފުލައިފި\nމިދިޔަ ޖުލައި މަހުގެ 31 ވަނަ ދުވަހުގެ ރޭ ލިޓަސް ސާވިސް ސެންޓަރުގެ ތެރޭގައި ވަޅިން ހަމަލާދީ ރ. މީދޫ ފެންފިޔާޒުގޭ މުހައްމަދު އަނަސް މަރާލި މައްސަލައާ ގުޅިގެން އިތުރު ފަސް މީހެއްގެ މައްޗަށް ދައުވާ އުފުލައިފިއެވެ.\nޕީޖީ އޮފީހުގެ އޮފިޝަލަކު ވިދާޅުވީ އެ ފަސްގެ ތެރެއިން ދެ މީހެއްގެ މައްޗަށް އުފުލާފައި ވަނީ ތޫނުއެއްޗެއް ބޭނުންކޮށްގެން ގަސްތުގައި މީހަކު މަރާލުމުގެ ދައުވާ ކަމަށެވެ. އަދި އަނެއް ތިން މީހުންގެ މައްޗަށް އުފުލާފައި ވަނީ ތޫނުއެއްޗެއް ބޭނުންކޮށްގެން ގަސްތުގައި މީހަކު މަރާލުމުގައި ބައިވެރިވި ކަމުގެ ދައުވާ ކަމަށް އޮފިޝަލް ވިދާޅުވިއެވެ.\nގަސްތުގައި މަރާލި ކަމުގެ ދައުވާ ލިބޭ މީހުން\nމަރާލުމުގައި ބައިވެރިވި ކަމުގެ ދައުވާ ލިބޭ މީހުން\nހަސަން މަހްފޫޒް، ސ. ފޭދޫ، ވެސްޓަންވިލާ\nއެ ފަސް މީހުންގެ އިތުރުން، އަނަސް މަރާލުމުގައި އަމަލީގޮތުން ބައިވެރިވި ކަމަށް ތުހުމަތު ކުރެވޭ 17 އަހަރުގެ ކުއްޖެއްގެ މައްޗަށް ވެސް ވަނީ ދައުވާ އުފުލާފައެވެ.\nއަނަސްގެ މަރަށްފަހު ފުލައިގެން އުޅެނިކޮށް ހައްޔަރުކުރި ދެ މީހުން ކަމަށްވާ ތ. ކިނބިދޫ، ގުލްފާމްގޭ މުހައްމަދު ސާޒް އާއި މ. ލޮނުމިދިލިގޭ އަފްރާހް އަބްދުއްރައްޒާގުގެ މައްސަލަ އަދި ޕީޖީ އޮފީހަށް ފޮނުވާފައެއްނުވެއެވެ. ފުލުހުން އަންނަނީ އެ ދެ މީހުންގެ މައްސަލަ ތަހުގީގު ކުރަމުންނެވެ.\nޖުލައި 31 ވަނަ ދުވަހުގެ ރޭ 9:15 އެހައިކަންހާއިރު އަނަސް އަށް ވަޅިން ހަމަލާދިނީ މޫނުނިވާކޮށްގެން ތިބެއެވެ.\nއޭޑީކޭ ހޮސްޕިޓަލުން ބުނީ އޭނާ އެ ހޮސްޕިޓަލަށް ގެންދިޔައިރުވެސް ވަނީ މަރުވެފައި ކަމަށެވެ.\nކްރިމިނަލް ކޯޓް މީހުން މެރުން މަރުގެ މައްސަލަތައް އަނަސް މަރާލި މައްސަލަ\nފާރިސްގެ މައްޗަށް ކުރާ ޝަހުސުއޮޅުވާލުމުގެ ދައުވާގެ ޚުލާސާ ބަޔާން ހުށަހެޅުން ފަސްކޮށްފި3ދުވަސް 15 ގަޑި ކުރިން\nޕްރެސް ކޮންފަރެންސްގައި ފާރިސް ތަމްސީލް ކުރެއްވީ ރައީސް މައުމޫން: ހެކީން5ދުވަސް 14 ގަޑި ކުރިން\nފާރިސްގެ ދިފާއީ ބައެއް ހެކިން ހެކިބަސް ދޭން އުޒުރުވެރިވޭ: ކޯޓް6ދުވަސް 18 ގަޑި ކުރިން


Saudi rasgefaanuge miskiy elhumah MTCC sawmill bin hus kuranee | Mihaaru\nމާލޭގައި ހުންނަ ހުޅުމާލޭގެ ފެރީޓާމިނަލްގެ ޕާކިން ޒޯން: އެތަން ހުސްކުރަން އެންގީ ސޯމިލް ހުސްކުރާތީ އެތަނުގައި ހުރި މުދާ އެތަނަށް ބަދަލު ކުރަން ---ފޮޓޯ: ނިޝާން އަލީ/މިހާރު\nސައޫދީ ރަސްގެފާނުގެ މިސްކިތް އެޅުމަށް އެމްޓީސީސީ ސޯމިލް ސަރަހައްދު ހުސްކުރަނީ\n28 ނޮވެމްބަރ 2016 - 12:15 20 comments\nއެމްޓީސީސީ ޝޯރޫމާއި އެ ކުންފުނީގެ ސްޓޮކް ރައްކާ ކުރުމަށް ބޭނުންކުރާ ސޯމިލް ހުސްކުރަން ސަރުކާރުން އެންގީ ސައޫދީ ރަސްގެފާނުގެ އެހީގައި ކާނިވާ ސަރަހައްދުގައި އަޅާ މިސްކިތުގެ ބައެއް ތައްޔާރީތަކަށް އެ ބިން ބޭނުންވާތީ އެވެ. އެ މިސްކިތުގެ މަސައްކަތް އަންނަ ޖުލައި މަހު ފަށާނެ ކަމަށް ސަރުކާރުން ކުރިން ވަނީ ބުނެފަ އެވެ.\nއެމްޓީސީސީގެ އޮފިޝަލަކު ވިދާޅުވީ މި އަހަރު ނިމުމުގެ ކުރިން އެ ބިން ހުސްކުރަން ސަރުކާރުން އަންގާފައިވާ ކަމަށާއި އެތަނުގައި ހުރި ތަކެތި އެހެން ތަންތަނަށް ބަދަލު ކުރުމުގެ މަސައްކަތް މިހާރު ކުރަމުންދާ ކަމަށެވެ.\nއޭނާ ވިދާޅުވި ގޮތުގައި ހުޅުމާލޭ ފެރީ ޓާމިނަލް ޖެހިގެން އޮންނަ އެ ކުންފުނީގެ ޕާކިން ޒޯން ހުސްކުރަން ކަސްޓަމަރުންނަށް އަންގާފައިވަނީ ވެސް ސޯމިލް ހުސްކުރަން ޖެހޭތީ ސޯމިލްގައި ހުރި ބައެއް ތަކެތި އެތަނަށް ބަދަލު ކުރުމަށެވެ.\n"އެތަނަށް ވެސް ބައެއް ތަކެތި ބަދަލުކުރަން ނިންމާފައިވަނީ. ދެން ތިލަފުށި އަދި ގުޅީފަޅުން ލިބިފައިވާ ބައެއް ތަންތަނަށް ވެސް ބައެއް ތަކެތި ބަދަލުކުރަން ވަނީ ނިންމާފައި،" އޮފިޝަލް ވިދާޅުވި އެވެ.\nއެމްޓީސީސީ ޝޯރޫމާއި އެ ކުންފުނީގެ ސްޓޮކް ރައްކާ ކުރުމަށް ބޭނުންކުރާ ސޯމިލް ހުސްކުރަން ސަރުކާރުން އެންގީ ސައުދީ ރަސްގެފާނުގެ އެހީގައި ކާނިވާ ސަރަހައްދުގައި އަޅާ މިސްކިތުގެ ބައެއް މަސައްކަތްތަކަށެވެ.\nއެމްޓީސީސީގެ ޕާކިން ޒޯން ބޭނުންކުރާ ފަރާތްތަކަށް އެ ކުންފުނިން އަންގާފައިވަނީ މިމަހުގެ 30 ވަނަ ދުވަހުގެ ނިޔަލަށް އެތަން ހުސް ކުރުމަށެވެ.\nރާއްޖޭގައި މިހާތަނަށް އަޅާ އެންމެ ބޮޑު މިސްކިތް ކަމަށްވާ އެ މިސްކިތް އަޅަނީ ސައުދީ ސަރުކާރުގެ ހިލޭ އެހީގަ އެވެ. ހަ ބުރިއަށް އިމާރާތް ކުރާ އެ މިސްކިތުގައި އެއްފަހަރާ 60،000 މީހުންނަށް ނަމާދު ކުރެވޭނެ ކަމަށް ސަރުކާރުން ބުނެ އެވެ.\nއިތުރު ލިޔުންތައް ސަރުކާރު އެމްޓީސީސީ ޕާކިން ޒޯން ޕާކިން


Ladheh neiy, ageh neiy Majilis maazee ah | Mihaaru\nލަދެއް ނެތް، އަގެއް ނެތް މަޖިލިސް މާޒީއަށް\nޖުލައި 24، 2017 އިދިކޮޅު ފަރާތްތަކަށް ނިސްބަތްވާ ރައްޔިތުންގެ މަޖިލީހުގެ މެމްބަރުން މަޖިލީހަށް ވަންނަން ފުލުހުން ހުރަސް އަޅަނީ: ހުތުރު މަންޒަރެއް --މިހާރު ފޮޓޯ: ހުސެއިން ވަހީދު\nމޫސާ ލަތީފް, މިހާރު\n30 އެޕްރީލް 2019 - 08:55\nއެއް މެމްބަރަކު، ގާނޫނުއަސާސީ ވެސް އަތަށް ލައްވައިގެން، މަޖިލިހުގެ މާލަން ތެރޭގައި ހުންނަވައި ނެންގެވި ފޮޓޯ ސޯޝަލް މީޑިއާގައި އިއްޔެ އާންމުކުރެއްވި އެވެ: މަޖިލިހުގައި އޭނާގެ ފަހު ދުވަސްކަން އަންގާލެއްވީ އެވެ. އެކަމަކު ރައްޔިތުންގެ މަޖިލިހުގެ މެމްބަރުންގެ ޒިންމާ އާއި މަސްއޫލިއްޔަތު ކަމަށް ގާނޫނުއަސާސީގައި ކަނޑައަޅާފައިވާ ކަންކަން ކުރެއްވީ އަމާނާތްތެރިކަމާ އެކުގައިތޯ އޭނާގެ ނަފްސަށް ވިސްނައިދެއްވުނު ނަމަ، އެ ފޮޓޯ އެގޮތަކަށް އާންމެއް ނުކުރެއްވީހެވެ: އެއަށް ވުރެ ބޮޑަށް ރައްޔިތުންގެ ކުރިމަތީގައި ގަންނާނީ ލަދެވެ.\nމާޒީގެ ތެރެއަށް އިއްޔެ ވަދެގެން އެ ދިޔައީ މިހާތަނަށް ރާއްޖެ ދުށް އެންމެ އަނިޔާވެރި، ގާނޫނުއަސާސީއާ އެންމެ ބޮޑަށް ހިލާފުވި، ރައްޔިތުންގެ ފައިސާގައި އެންމެ ބޮޑަށް ޖެހުނު، އަދި އެންމެ ކޮރަޕްޓް ރައްޔިތުންގެ މަޖިލިހެވެ. އެ މަޖިލިހުގެ ގިނަ މެމްބަރުންނަށް އިންތިހާބުގައި ނާކާމިޔާބީއާ ކުރިމަތިވެވަޑައިގަތީ ސަބަބުތަކެއް ނެތިއެއް ނޫނެވެ. އެއީ ކޮން ގޮތަކަށް މަޖިލިހުގައި އުޅުއްވި ބައެއްކަން ގިނަ ރައްޔިތުންނަށް އެނގެ އެވެ. އެހެންކަމުން އެ ގިނަ މީހުންގެ ވޯޓު އެ ބޭފުޅުންނަށް ހަރާމް ކުރެއްވި އެވެ.\nދިވެހިންގެ ވިސްނުމުން އެހާ ފަސޭހައިން ފޮހެވިގެން ދިޔަދީގެން ނުވާނެ އެވެ؛ ނިމުނު 18 ވަނަ ރައްޔިތުންގެ މަޖިލިހުގައި ސަރުކާރުގެ މެޖޯރިޓީން ކަން ކުރީ އޭރުގެ ރައީސް އަބްދުﷲ ޔާމީނާއި އޭރުގެ ޓޫރިޒަމް މިނިސްޓަރު/ނައިބު ރައީސް އަހުމަދު އަދީބު ބޭނުންފުޅުވިހާ ގޮތަކަށެވެ. ރިޔާސީ އިންތިހާބުގައި ޔާމީން ބަލިވެވަޑައިގަތުމުން ރިޔާސަތުގެ ގޮނޑި ދޫކޮށްލެއްވުން ނޫން އެހެން ގޮތެއް ނެތިގެން މަޖިލިހުގެ ރައީސް ކަމުން އަބްދުﷲ މަސީހު އިސްތިއުފާ ދެއްވުމުގެ ކުރިން އެމަނިކުފާނު ވެވަޑައިގަތީ، 100 ޕަސެންޓް ޔާމީންގެ ގޮނޑި ކޮއްކޮއަކަށެވެ. ގާނޫނުއަސާސީގައި މަޖިލިހަށް ދީފައި އޮތް މުސްތަގިއްލުކަމާއި މިނިވަންކަން ދެމެހެއްޓެވުމުގެ ޒިންމާއިން މަސީހު ހުންނެވީ ދުރުގަ އެވެ. ރިޔާސަތުގައި އިންނެވި އިރު އެމަނިކުފާނެކޭ، ދުރުގައި ތިބެގެން އެހެން ބަޔަކު ކޮންޓްރޯލްކުރާ، ރޮބަޓެކޭ އެއްގޮތެވެ.\nމަޖިލީހުގެ އިދާރާގެ ގޭޓު މަތިން ފުންމާލައިގެން އެތަނުގެ ތެރެއަށް ވަދެވަޑައިގެންނެވި މަހްލޫފް އުފުލާލައިގެން ސިފައިން ނެރެނީ: މަޖިލިސް ހިސޯރުކުރިކަމުގެ ތުހުމަތު ސިފައިންނަށް އޮވޭ --ފޮޓޯ: މިހާރު\nކޮންމެ ދައުރެއް ނިންމާ ޖަލްސާގައި މިވެނި ވަރަކަށް ބިލްތައް ފާސްކޮށްފި ކަމަށް މަސީހު އިއުލާން ކުރެއްވިޔަސް އޭގައި މެމްބަރުންގެ ދައުރަކަށް އޮންނަނީ ސަރުކާރުން ބޭނުންވާ ގޮތަށް ވޯޓު ލެއްވުމެވެ. މެމްބަރުން ބޭނުންވާ އިސްލާހުތަަކަށް ވެސް މާ ބޮޑު ފުރުސަތެއް ނޯވެ އެވެ. އެހެންކަމުން ރަނގަޅު ބަހުސަކަށް ގޮސް، ރަނގަޅު ވާހަކައެއް ދެއްކެވުމުގެ ބަދަލުގައި ފެނުނީ ބިލްގެ މޮޅު ވާހަކަ އާއި ފާސްކުރުން ލަސްވެއްޖެ ކަމަށް ވިދާޅުވެ، ހުޝާމަދުކުރުމުގެ ސަގާފަތެކެވެ. އިދިކޮޅު މެމްބަރުންނަށް، ސަރުކާރު ޖަވާބުދާރީކުރުވާނެ ވަގުތެއް ނުދެ އެވެ. ކޮމިޓީތަކުގައި އޮތީ "ބަތް ކައްކާ ކުޅުމެ"ވެ.\nއެމްއެމްޕީއާރުސީ މެދުވެރިކޮށް އެމްޕީއެލުން ޑޮލަރު ގަންނަން ދިން ފަސް މިލިއަން ޑޮލަރާއި އެއާ ގުޅޭ އެހެން މުއާމަލާތްތަކުން ފަޅާއެރި ޔާމީން ސަރުކާރުގެ ފުރަތަމަ ކޮރަޕްޝަންގެ އަމަލްތައް އޮޑިޓް ކުރެއްވި އޭރުގެ އޮޑިޓަ ޖެނެރަލް ނިޔާޒް އިބްރާހިމް މަގާމުން ވަކިކުރުމާއި އުއްތަމަފަނޑިޔާރު އަހުމަދު ފާއިޒް ހުސެއިން އާއި ސުޕްރީމް ކޯޓުގެ ފަނޑިޔާރު މުއުތަސިމް އަދުނާނާއި ކުރީގެ ނައިބު ރައީސް މުހައްމަދު ޖަމީލް އަހުމަދުގެ އިތުބާރު ނެތްކަމުގެ ވޯޓު ކަހަލަ ބޮޑެތި އެތައް ކަމެއް ނިންމާލީ، ފައިސާގެ ނުފޫޒު ވަދެގެންކަން އޭރު ވެސް އަދި މިހާރު ވެސް، އެތައް ބަޔަކަށް ޔަގީނެވެ.\nގައުމުގެ އުއްތަމަފަނޑިޔާރާއި ނައިބު ރައީސް މަގާމުން ދުރުކުރުން ކަހަލަ މަޖިލިހުގެ ހަޔާތެއްގައި އަންނާނެ އެންމެ ބޮޑެތި ކަންކަން ނިންމާލެއްވީ ގިނަ މެމްބަރުން ކުޑަވެގެން ސުވާލެއް ވެސް ކުރެއްވުމެއް ނެތި އެވެ. އެއިން ބޭފުޅަކަށް ދިފާއުވެވަޑައިގަންނަވަން ފުރުސަތެއް ވެސް ނުދީ އެވެ. މަޖިލިހުގެ ގަވާއިދު ބަދަލުކޮށްގެން ނަމަވެސް، ނުވަތަ ގާނޫނުއަސާސީ އާއި ގާނޫނުގައި އޮތް އެއްޗެއް ނުބައިކޮށް މާނަކޮށްގެން ވިޔަސް ސަރުކާރުގެ މެޖޯރިޓީން ޔާމީން/އަދީބުގެ ނިޔަތާ އެއްގޮތަށް ނިންމާލަދިނެވެ.\nޖުލައި 24، 2017 ގައި ރައްޔިތުންގެ މަޖިލިހުގެ އިދިކޮޅު މެމްބަރުން މަޖިލިހަށް ނުދެވޭ ގޮތަށް ފުލުހުން މަގު ބަންދުކޮށްފައި ---މިހާރު ފޮޓޯ\nކުޅޭކުޅޭ ބަޔަކަށް ރައްޔިތުންގެ މަޖިލިހުގެ ގިނަ މެމްބަރުން ވެވަޑައިގަތީ ބަދަލުގައި އެއްޗެއް ނުނަންގަވައެއް ނޫނެވެ. އޭރު އަދީބަކީ އެންމެންގެ "ބްރޯ" އެވެ. ރައީސް ޔާމީން އިންނަވާ ޖަލްސާތަކުގައި ވެސް އެމަނިކުފާނަށް ވުރެ ބޮޑަށް އަދީބަށް ތައުރީފްގެ ބަސްތައް، ބައެއް މެމްބަރުން އޮއްސާލެއްވި އެވެ. ބަލަބަލާ ތިއްބާ އަދީބު ވެވަޑައިގަތީ ރާއްޖޭގައި އޭގެ ކުރިން ނުއުފެދޭ ފަދަ ބާރު ގަދަ، ނުފޫޒު ގަދަ ވަޒީރަކަށެވެ. ގާނޫނުއަސާސީގައި ކިތައްމެ ބޮޑެތި ބާރުތަކެއް ދީފައި އޮތަސް، އޭނާގެ "ދީލަތިކަމުގައި"، ރައްޔިތުންގެ މަޖިލިސް، ރައްޔިތުންގެ ކުރިމަތީގައި ބަދަލުވެގެން ދިޔައީ، އަގެއް ނެތް، ލަދެއް ނެތް ތަނަކަށެވެ.\nބާރުތައް ވަކިވެފައި އޮންނަ ޑިމޮކްރަސީއެއްގައި ރައްޔިތުންގެ މަޖިލިހަކީ ސަމާސާއެއް ނޫނެވެ. އެ ތަނުގެ މެމްބަރުންނަކީ ޝަހުސެއް ވެސް ހުންނަ އަދި ގޮތެއްގައި ވެސް ތިބޭ ބައެކެވެ. އެމީހުންގެ ބޮލަށް ފަސޭހައިން އެރި ޚަރާބުވިޔަކަ ނުދޭނެ އެވެ. ސަރުކާރު ހިންގަން ދަތިވިޔަސް، ގާނޫނުއަސާސީ އާއި ގާނޫނުތަކާ ޚިލާފަށް ބިލްތަކަށް ވޯޓު ދީ އަދި ކޮމިޓީތަކުގެ މަސައްކަތްތައް ބައްޓަމެއް ނުކުރާނެ އެވެ. އެކަމަކު އެ ފެންވަރުގެ ތަނަކަށް މަޖިލިސް ހެދޭނީ، އާނއެކެވެ! އެވަރުގެ ގާބިލްކަމެއް ހުރި ބަޔަކަށްތާ އެވެ. އެފަދަ މެމްބަރުންތަކެއްގެ މެޖޯރިޓީ ނެތުމުން، މާޒީވެގެން އެ ދިޔައީ ދިވެހި ގައުމު ކަރުނަ އަޅަން ޖެހޭ ފަދަ ދަށް ފެންވަރުގެ ރައްޔިތުންގެ މަޖިލިހެކެވެ.\nރައްޔިތުންގެ މަޖިލިހަށް ސުޕްރީމް ކޯޓުން ހަދާލި ގޮތާއި ރައީސް ޔާމީންގެ ބަހަށް މަސީހު އަމަލްކުރެއްވި އިހާނެތި ގޮތްތަކުން ދައުލަތުގެ އެ ބޮޑު ބާރުގެ ބާރުތައް ނަގައި އެއްކައިރިކޮށްލި އިރު ވެސް މެމްބަރުން ތިއްބެވީ ގުދަށެވެ. މެމްބަރުކަމުގެ ގޮނޑި ގެއްލޭނެ ކަމަށް ގާނޫނުއަސާސީގައި ނެތް ޝަރުތުތަކެއް ސުޕްރީމް ކޯޓުން ކަނޑައެޅި އިރު ވެސް މެމްބަރުން ހެވިފަ އެވެ. އިތުބާރު ނެތްކަމުގެ ވޯޓުތަކުގައި ފަހު ބަސް ބުނާނީ ސުޕްރީމް ކޯޓު ކަމަށް އެ ކޯޓުން ނިންމުމުން ވެސް އެއްކަލަ މެމްބަރުން ހަމަ ހެވި އެވެ. ދުނިޔޭގެ އެހެން ތަނެއްގައި ނަމަ، އެ ދުވަސްތަކުގައި، މަޖިލިސް ހުއްޓާލާނީ ސުޕްރީމް ކޯޓާ މެދު ފިޔަވަޅު އަޅައިފަ އެވެ.\nސިފައިންގެ ހިމާޔަތުގައި އަބްދުﷲ މަސީހު މަޖިލިހުގެ ޖަލްސާއެއް ކުރިއަށް ގެންދަވަނީ\nބައެއް މެމްބަރުންނަށް ރައްޔިތުންގެ މަޖިލިހަށް ނުވެންނެވޭ ގޮތަށް ސިފައިންނާއި ފުލުހުން ލައްވާ މަޖިލިސް ހިސޯރުކުރުވުމަކީ، މަސީހުގެ ސިޔާސީ ހަޔާތުގައި ތާރީޚަށް ވަދެގެން ދާނެ ކަޅު ސަފުހާއެކެވެ. އެއީ އޭގެ ކުރިން ރާއްޖެ ދުށް މަންޒަރެއް ނޫނެވެ. އަދި އެފަދަ ގޮތަކަށް ދައުލަތުގެ ބާރަކަށް ސިފައިންނާއި ފުލުހުން ހުރަސް އަޅާ މަންޒަރު ކުރިއަށް އޮތް ތަނުގައި ދެކޭކަށް ވެސް ރައްޔިތުން ބޭނުމެއް ނުވާނެ އެވެ.\nދެން ރާއްޖޭގައި ހުވާކުރާނީ މިހާތަނަށް އެއް ޕާޓީއަކުން އެންމެ ބޮޑު ކޮންޓްރޯލެއް އޮންނަ ރައްޔިތުންގެ މަޖިލިހެވެ. އެމްޑީޕީގެ 65 މެމްބަރުންނާ އެކު އާ މަޖިލިސް އަންނަ މަހު އުފެދޭ އިރު މާޒީން ފިލާވަޅު ދަސްކުރުން މުހިންމެވެ. ބާރެއް ލިބުމަކީ ހިތުހުރި ގޮތަކަށް ކަންކަން ކުރުން ކަމަށް ގަބޫލުކޮށްފި ނަމަ އޭގެ ހިތި ނަތީޖާ ރައްޔިތުން ދައްކާނެކަން މިދިއަ އިންތިހާބުން އެ ވަނީ ފެނިފަ އެވެ. އެހެންކަމުން ރައްޔިތުންގެ މަޖިލިސް ދެން ވާން ޖެހޭނީ ލަދެއް ހުރި، ގޮތެއް ހުރި ތަނަކަށެވެ. ގާނޫނުއަސާސީ ދެމެހެއްޓުމާއި ހައްގުތަކުގެ ގާނޫނުތަކަށް އިހުތިރާމްކުރުމާއި އިދިކޮޅު ހަރަކާތްތައް އޮންނަން ޖެހޭނެ ކަމާއި މިނިވަން މުއައްސަސާތައް ބާރުވެރިކަމާ އެކު ދެމެހެއްޓުމަކީ މަޖިލިހުގެ ޒިންމާއެއްކަން ފުރަތަމަ ދުވަހު ވެސް ގަބޫލުކުރަން ޖެހޭނެ އެވެ.\nކޮލަމް ރައްޔިތުންގެ މަޖިލިސް އަބްދުﷲ މަސީހް މުހައްމަދު ރައީސް އަބްދުﷲ ޔާމީން އަހުމަދު އަދީބު ކުރީގެ ނައިބު ރައީސް އަދީބު\n23 ކޮމެންޓް, 70 ރިއެކްޝަންސް\nލަދެއް އަގަލެެއްނެތި އުޅުނު މީހުންގެ މީހުންނަށް މެޖޯރިޓީ މިހާރުވެސް ލިބިފައިވަނީ ލަދާ އަގަލާ ޙަޔާތާ ހުރި ބަޔަކަށްނޫން މެޖޯރިޓީ ލިބިފައި އެއޮތީ ހުސް ދެބައި ކުޅަބައިގަ އުޅޭ މީހުން ހަމައިން ނެއްޓިގެން އުޅޭ މީހުން ރީނދޫ ކުލައިން މަޖިލީހަށް މިފަހަރު ހޮވިފައިވަނީ މީ ޙަޤީގަތް\nވަރަށް ސަޅި އަދި ވަރަށް ސަޅިވީސް ލުތުފީއާ ފައިސާ ގޯނި ވާހަކަޔާ މެންބަރުން ގަނެފަހުރި ގޯތިތަކާ ފުލެޓް ތަކުގެ ވާހަކަވެސް ލިޔެލިނަމަ ފުލެޓާ ގޯތިތައްވެސް ހުރީ މީސް މީހުންގެ ނަމުގަ ގަނެފާ ދެއްތޯ؟\nނިހާނާ އަދުރޭގެ ނަން ލިޔާނީރަން އަކުރަކުންނޭ......ކަމަށް ގާބިލު ވަރަށް ހީރޯ ދެލީޑަރު ކަން ޔަޤީން ކަށަވަރު...ކިހާ ދެރަތޯ ނުހޮވުނީމާ މިފަދަ އަގުހުރި ދަރިން މިފަހަރު.....އެމެން ގެންނާނެ ލާނީ ބަލަން ތިބެމާ ޔަގީން ކަށަވަރު.....\nމީ ދިވެހިން. އަނެއްކާވެސް ހަނދާން ނެތޭނެ.\nމިއީ ދިވެހި ރާއްޖެ ބަލަގަ\nމި ފަހަރުގެ މަޖްލީސް ވަކި ސަހަލު ވާނެ ހެން ހީވޭތަ؟ ޑްރަގް މައްސަލަ ތަކުގައި ހުކުމް ކޮށްފައި ތިބި މީހުން ނާއި ވައްކަ.ުގެ ކުށުގެ ރެކޯޑްސް އޮތް މީހުން ނާއި މަސްތުވެގެން ތިބެ ވެއްޔާ މޮޑެވިފައި ތިބި މީހުން ނާއި ތި މަޖްކީހަށް ހޮވިފައި ބައިވަރު އެބަ ތިއްބެވެ.\nލ ދެކުނު ދާއިރާ\nމި ދާއިރާ އިން ހޮވީ މެޑަމްގެ ސައީދެވެ.އެވީ ކޮން އެއްޗަކަށް ތޯއެވެ. ރައީސް ކަމުން ޔާމީނު ވައްޓާލަން އިއްޔެ ވޯޓް ދިން މީހުން މިއަދު ނިކުތީ ޕީއެންސީގެ ނައިބު ރައީސް ސައީދު ހޮވާށެވެ. ހަމަ އެއްމެ ލާރިއެއް ވެސް ނުދީ ޔޯލައެވެ ހެހެހެ\nއަހަރެމެން ދާއިރާގެ އިންތިޚާބު ދިޔައީ ތި ބުނި ގޮތާ ދިމާ އިދި ކޮޅަށެވެ.ރައްޔިތުން ވޯޓް ދިނީ ކަރަޕްޝަން އަށެވެ.ފައިސާ އަށެވެ.\nދެން އަތް ޖަހާ\nހެޔޮ ކޮށް! ފުރިހަމަ ސުރުޚީއެއް! އެބައިމީހުންގެ އަސްލު ސިފަ އެއީ!\nނިމިގެން މިދާ މަޖިލިސްގޯސް.. އޯކޭ! އެކަމަކު އެމަޖިލީހުން ގޯސްވީ ހަމައެކަނި ރައީސްޔާމީންއާއި އެސަރުކާރަށް ވާގިދިން މެމްބަރުންބާ؟ ބިން މިލްކުކުރެވޭ ގާނޫނަށް ވޯޓްދިން އެންމެންކޮބާ؟ ހަމައެއާއެކު... އާމަޖިލީހަކީ ސަރުކާރުޒިންމާދާރު ކުރުވާނެ ބައެއްބާ؟ ނޫން! ހަމަ ތިޔަބުނާ ރަބަރުއިސްޓޭމްޕު ހަމަޖަހާލާނީ. ދެންގާނޫނު އަސާސީ އަށް ހުރުމަތްތެރިކޮށް ހިތުމަށްޓަކައި ބިސްމިވެސް ހިމެނޭ އެފޮތްމައްޗަށް ކޮޅަށް އަރާވަޑައިގެންނެވި ކަމަނާގެ ނަންކޮބާ؟ މިކޮމެންޓް ޖެހޭނެތަ؟\nލަދެއް ހަޔާތެއް ، އަގަލެއް ، ގޮތެއް ފޮތެއް ނެތް ބައެއް ، އެއީ ކޮންބައެއް؟؟ 18 ވަނަ ޓްރޭޑިން ފްލޯގެ މެމްބަރުން.


25 ނޮވެމްބަރ 2020 - 08:05\nބުޝަން ކުމާރުގެ ޓީ ސީރީޒާއި ނިކިލް އަދުވާނީގެ އެއްމޭ އެންޓަޓައިންމަންޓުން ހަދާފައިވާ މި ކޮމެޑީ އަކީ ކިއާރާ އަދުވާނީ އާއި އަދިތިޔާ ސީލް ލީޑް ރޯލް ކުޅެފައިވާ ފިލްމެކެވެ. "އިންދޫ ކީ ޖަވާނީ" ގެ ޓްރެއިލާ އިން މިއީ ވަރަށް މަޖާވާނެ ފިލްމެއް ކަމަށް ބެލެވެ އެވެ. ޓްރެއިލާގައި ވަނީ ހިނިއަންނަ ކަހަލަ އެތައް މަންޒަރެއް ވެސް ހިމަނައިފަ އެވެ.\nމި ފިލްމަކީ އަބީރް ސެންގުޕްތާ ލިޔެ، ޑައިރެކްޓްކޮށްފައިވާ ފިލްމެކެވެ.\n"އިންދޫ ކީ ޖަވާނީ" ގެ ވަރަށް ހާއްސަ ރޯލަކުން މަލިކާ ދުއާ ވެސް ފެންނާނެ އެވެ.\n"ޚުދާ ހާފިޒް 2" ގެ ޝޫޓިން އޭޕްރީލްގައި\nމި އަހަރުގެ އޮގަސްޓް މަހުގެ ތެރޭގައި ޑިޒްނީ ޕްލަސް ހޮޓްސްޓާ އިން ޕްރިމިއާކުރި ކާމިޔާބު އެކްޝަން ތުރިލާ "ޚުދާ ހާފިޒް" ގެ ދެވަނަ ބައިގެ ޝޫޓިން އަންނަ އެޕްރީލް މަހުގެ ތެރޭގައި ފަށާ ގޮތަށް ނިންމައިފި އެވެ.\nފިލްމަށް އާންމުންނާއި ކްރިޓިކުންގެ ފަރާތުން ވެސް ލިބުނު ޕޮޒިޓިވް ރިވިއުތަކާ ގުޅިގެން ދެވަނަ ބައެއް ހަދަން އިއުލާންކޮށްފައިވާ އިރު ފިލްމުގެ ތައްޔާރީތައް މިހާރު އަންނަނީ ވަމުންނެވެ. "ޚުދާ ހާފިޒް" އަކީ ފާރޫގް ކަބީރް ޑައިރެކްޓްކޮށް ވިދުޔަތު ޖަމްވަލް އާއި ޝިވަލީކާ އޮބެރޯއީ ލީޑް ރޯލް ކުޅުނު ފިލްމެކެވެ.\nއަންބަކު ކިޑްނެޕްކުރުމުން އޭނާ ސަލާމަތްކުރަން ފިރިއަކު ފުރާނަ އަތްމައްޗަށް ލައިގެން ކުރާ ހިތްވަރު ގަދަ މަސައްކަތް ދައްކުވައި ދިން ފިލްމުގެ ކާސްޓުންގެ ތެރޭގައި އަހާނާ ކުމްރާ އާއި އައްނޫ ކަޕޫރާއި ނަވާބް ޝާހާއި ޝިވް ޕަންޑިތު ވެސް ހިމެނެ އެވެ.\nމީޑިއާތަކުން ބުނީ "ޚުދާ ހާފިޒް 2" އިން އާ ކެރެކްޓާތަކެއް ވެސް ތައާރަފުކުރާނެ ކަމަށާއި ކުރީ ބަޔަށް ވުރެ ދެވަނަ ބައި ހުރިހާ ގޮތަކުން ވެސް ފުރިހަމަވާނެ ކަމަށެވެ.\nއިންޑިއާގެ "ދިއްލީ ކްރައިމް" އަށް އެމީ އެވޯޑް\nނެޓްފްލިކްސް އިން ސްޓްރީމްކުރި އިންޑިއާގެ ވެބް ސީރީޒް "ދިއްލީ ކްރައިމް" އަށް އިންޓަނެޝަނަލް އެމީ އެވޯޑްސް ލިބިއްޖެ އެވެ.\nއެއަށް ބެސްޓް ޑްރާމާ ސީރީޒްގެ އެވޯޑް ލިބުމުން ޑައިރެކްޓަރު ރިޗީ މެހެތާ ބުނީ މިއީ ވަރަށް ބޮޑު ކާމިޔާބީއެއް ކަމަށާއި އެވޯޑް ޑެޑިކޭޓްކުރަން ބޭނުން ވަނީ އިންޑިއާގައި ކުށް މަދުކުރަން މަސައްކަތްކުރާ އަންހެން ފުލުހުންނަށް ކަމަށެވެ.\n"ދިއްލީ ކްރައިމް" އަކީ ކުށްވެރިން ހަމަ ބިމަށް ތިރިކުރަން ހިތްވަރު ގަދަ އަންހެން ފުލުހަކު ކުރާ މަސައްކަތް ދައްކުވައި ދިން އެއްޗެކެވެ. މީގެ ލީޑް ރޯލް ކުޅުނީ ޝެފާލީ ޝާހެވެ. އޭނާއާ އެކު މީގެ ކާސްޓުން ރާސިކާ ޑުއްގަލް އާއި އާދިލް ހުސައިނާއި ރާޖޭޝް ތައިލަންގް ފަދަ ފަންނާނުން ފެނިފައިވެ އެވެ.\nމިދިޔަ އަހަރުގެ މާޗްގައި ޕްރިމިއާކުރި "ދިއްލީ ކްރައިމްސް" ގެ ފުރަތަމަ ސީޒަނުގައި ހިމެނެނީ ހަތް އެޕިސޯޑެވެ. އަދި ދެވަނަ ސީޒަނެއް ވެސް ގެނެސްދޭން ހަމަޖެހިފައިވެ އެވެ.\n"ރަޝްމީ ރޮކެޓް" ގެ ފުރަތަމަ ޝެޑިއުލް ނިންމާލައިފި\nމިދިޔަ މަހުގެ ތެރޭގައި ބަތަލާ ތާޕްސީ ޕައްނޫ ޝޫޓިން ފެށި ކުޅިވަރު ފިލްމު "ރަޝްމީ ރޮކެޓް" ގެ ފުރަތަމަ ޝޫޓިން ޝެޑިއުލް ނިންމާލައިފި އެވެ.\nއެ ވާހަކަ ސޯޝަލް މީޑިއާގައި ވެސް ހިއްސާކުރަމުން ހުނަރުވެރި ބަތަލާ ބުނީ ފިލްމުގެ މަސައްކަތް ކުރިއަށް ދިޔައީ ބޫޓް ކޭމްޕެއް ގޮތަށް ކަމަށާއި މަސައްކަތް ދިޔައީ ވަރަށް ހިތްހަމަޖެހޭ ގޮތަށް ކަމަށެވެ. "ރަޝްމީ ރޮކެޓް" އަކީ އިންޑިއާގެ ގުޖުރާތަށް އުފަން ބާރު ދުވުންތެރިއެއް ކަމަށްވާ ރަޝްމީގެ ވާހަކަ ކިޔައިދޭ ފިލްމެކެވެ. މީގެ ޑައިރެކްޓަރަކީ އާކާޝް ކްރާނާ އެވެ.\n"ރަޝްމީ ރޮކެޓް" ދެވަނަ ޝޫޓިން ޝެޑިއުލްގެ ކުރިން ތާޕްސީ ދެން ޝޫޓިން ފަށާނީ "ލޫޕް ލަޕޭޓާ" އެވެ. މިއީ ޖަރުމަންގެ ތުރިލާ "ރަން ލޯލާ ރަން" ގެ ރިމެކެކެވެ. އާކާޝް ބާޓިއާ ޑައިރެކްޓްކުރާ މި ފިލްމުގައި ތާޕްސީއާ އެކު ތާހިރު ރާޖް ބާސިން ހިމެނެ އެވެ.\nތާޕްސީ ޝޫޓިން ފަށާފައި ހުރި ފިލްމުތަކުގެ ތެރޭގައި "ހަސީން ދިލްރުބާ" ވެސް ހިމެނެ އެވެ.\nބޮލީވުޑް ޓްރެއިލާ އެމީ އެވޯޑްސް އެކްޓްކުރުން ބޮލީވުޑް ފިލްމު ސްޓްރީމިން ޓީވީ


America in Iran ge missile thakeh athulaigenfi\nއެމެރިކާއިން އިރާނުގެ މިސައިލްތަކެއް އަތުލައިގެންފި\nއެމެރިކާގެ މަނަވަރެއް ގަލްފު ކަނޑުގައި-\nގަލްފު ކަނޑުގެ ސަރަހައްދުން ދަތުރު ކުރަމުން ދިޔަ ބޯޓަކުން އިރާނުގެ އަސްކަރިއްޔާއަށް ނިސްބަތްވާ މިސައިލްތަކެއް އަތުލާގަނެފައިވާ ކަމަށް އެމެރިކާއިން ބުނެފި އެވެ.\nއެމެރިކާގެ އަސްކަރިއްޔާއިން ބުނީ އެ މިސައިލްތަކަކީ އެންމެ ފަހުގެ ޓެކްނޮލޮޖީ ބޭނުން ކޮށްގެން ދުރު ރާސްތާ މަންޒިލްތަކަށް އަމާޒު ކޮށްގެން އުފައްދާފައިވާ މިސައިލްތަކެއް ކަމަށެވެ.\nއެމެރިކާއިން ބުނީ، އެ މިސައިލްތައް ގެންގޮސްފައިވަނީ އިރާނުން މަސްވެރިކަން ކުރަން ބޭނުންކުރާ ބޯޓެއްގައި ކަމަށެވެ. އަދި ބުނީ ގަލްފު ކަނޑުން އެއް ފަހަރާ އެހާގިނަ މަސްވެރިކަން ކުރާ ބޯޓުތައް ފެނުމުން ގޮސް ބެލިއިރު ހުރީ މިސައިލް ކަމަށެވެ. އިތުރަށް ބެލި ބެލުމުން އެއީ އެއީ އިރާނުގެ އަސްކަރިއްޔާއިން ބޭނުން ކުރަމުންދާ މިސައިލްތަކެއްކަން އެނގިގެން ދިޔަ ކަމަށް އެމެރިކާއިން ވަނީ ބުނެފަ އެވެ.\nއެމެރިކާއިން ތުހުމަތުކުރާ ގޮތުގައި މިއީ އިރާން ސަރުކާރުގެ އެއްބާރުލުމާއެކު ޔަމަނުގެ ހޫތީ ހަނގުރާމަވެރިންނަށް ފޯރުކޮށްދޭން އުޅުނު މިސައިލްތަކެވެ. މިސައިލްތައް އަތުލާގެންފައިވަނީ ވެސް ސައުދީ އަރަބިއްޔާ ކައިރިން ލައިފައި ޔަމަނަށް މިސްރާބު ޖަހާފައި ވަނިކޮށެވެ.\nމިސައިލް ހިފައިގެން ދަތުރުކުރި ބޯޓުތަކުގެ ފަޅުވެރިން މިހާރު ވަނީ ޔަމަނުގެ ކޯސްޓުގާޑާ ހަވާލުކޮށްފަ އެވެ. ޔަމަނުގެ ކޯސްޓު ގާޑުގެ ބެލުމުގެ ދަށުން އެ ފަޅުވެރިން އެމެރިކާ ސަރުކާރާ ހަވާލުކުރާ ގޮތަށް ވަނީ ހަމަޖެހިފަ އެވެ. މިއީ އެމެރިކާއިން ގަލްފު ކަނޑުގެ ސަރަހައްދު ބަލަހައްޓަން ފެށިފަހުން މިސައިލްތަކެއް އަތުލައިގަތް ފުރަތަމަ ފަހަރެވެ. މީގެ ކުރިން އެމެރިކާއިން ވަނީ ސީރިއާ ތެޔޮ ގެންދަނިކޮށް ތިން ތެޔޮ ޓޭންކަރެއް ހިފަހައްޓާފަ އެވެ. އެތިން ޓޭންކަރަކީވެސް އިރާނަށް ނިސްބަތްވާ ޓޭންކަރުތަކެވެ.\nގަލްފު ކަނޑުގެ ސަރަހައްދު ބަލަހައްޓަން އެމެރިކާއިން ނިންމީ، މިއަހަރުގެ މެދު ތެރޭގައި އިރާނުން ހޮރޮމުޒް ކަނޑުއޮޅިން ދަތުރު ކޮށްފައިދިޔަ ދެ ތެޔޮ ޓޭންކަރެއް ހިފެހެއްޓުމާ ގުޅިގެންނެވެ. މިއިން އެއް ޓޭންކަރަކީ އިނގިރޭސިވިލާތަށް ނިސްބަތްވާ ޓޭންކަރަކަށްވުމުން، އެގައުމުން ވަނީ ހޮރޮމުޒް ކަނޑުގެ ސަރަހައްދު ބެލެހެއްޓުމަށް ގައުމުތަކާ ގުޅިގެން ކޯލިޝަނެއް ތައްޔާރުކޮށްފަ އެވެ.\nއިރާނުން ދަނީ އެމެރިކާ އަދި ކޯލިޝަނުން ހޮރޮމުޒް ކަނޑުއޮޅި ބަލަހައްޓާތީ އެކަމާ ހިތްހަމަނުޖެހުންފާޅު ކުރަމުންނެވެ. އިރާނުން ދެކޭ ގޮތުގައި އެމެރިކާއިން ހޮރޮމުޒް ކަނޑުގެ ސަރަހައްދު ބަލަހައްޓާނަމަ މެދު އިރުމަތީގައި ހަތިޔާރުގެ ވާދަވެރިކަން އުފެދި ޕްރޮކްސީ ހަނގުރާމައެއް ފެށުން ގާތެވެ.\nއިރާނުގެ ރޫހާނީ ލީޑަރު އާޔަތުﷲ ހާމަނާއި މީގެ ކުރިން ވިދާޅުވެފައިވަނީ ހޮރޮމުޒް ކަނޑު ބެލެހެއްޓުމުގެ ގާބިލްކަން އިރާނުގެ އަސްކަރިއްޔާއަށް ލިބިފައިވުމުން، ބޭރު ގައުމުތަކުން ކަނޑުގެ ސަރަހައްދު ބަލަހައްޓަން ނުޖެހޭނެ ކަމަށެވެ. ހޮރޮމުޒް ކަނޑުއޮޅީ އަކީ އެންމެ ގިނައިން ތެޔޮ އެކްސްޕޯޓް ކުރުމަށާއި އިމްޕޯޓް ކުރުމަށް ބޭނުންކުރާ މަގެވެ. މި ސަރަހައްދު އޮންނަނީ އިރާނުގެ އިގްތިސޯދީ ސަރަހައްދުގަ އެވެ.\nއީރާންގެ ފައިސާ ދޫކުރެވޭކަށް ނެތް: ޖަރުމަނު\nއީރާނުން ޗައިނާ ތެޔޮ ގަތުން މަދުކުރަން އެމެރިކާ އެދެނީ


ޤައުމީ ކުޑަކުދިންގެ ދުވަހުގެ ތަހުނިޔާއާ މުބާރަކުބާދު ދިވެހިރާއްޖޭގެ ލޮބުވެތި ހުރިހާ ކުޑަކުދިންނަށް މި ކޮމިޝަނުގެ މެންބަރުންނާއި އެންމެހައި މުވައްޒަފުންގެ ނަމުގައި ފޮނުވަމެވެ. މި ދުވަސް ޤައުމީ ފެންވަރެއްގައި ފާހަގަކުރުމުގެ ބޭނުމަކީ ކުޑަކުދިންގެ ޙައްޤުތަކަށް މުޖުތަމަޢު ހޭލުންތެރިކޮށް، ޤާނޫނީ ގޮތުން އެކުދިންނަށް ލިބިދޭ ރައްކާތެރިކަމާ އެންމެހާ ޙައްޤުތައް ކަށަވަރުކޮށްދިނުމަށް ބާރުއެޅުމާއި، އެ ކުދިންނަށް ބޭނުންވާ އެކަށޭނަ ތަޢުލީމާއި ތަރުބިއްޔަތުދީ، އަމާން ވެށްޓެއް ޤާއިމްކުރުމަށް މަސްޣޫލުވާ ފަރާތްތަކުގެ ޒިންމާ ހަނދާންކޮށްދިނުމާއި، ދުޅަހެޔޮ ޞިއްޙަތެއްގައި ކުޑަކުދިންނަށް ހެދިބޮޑުވެވޭނެ މާޙައުލެއް ފަހިކޮށްދިނުމަށް މަސައްކަތްކުރުމަށެވެ.\nކުޑަކުދިންގެ ޙައްޤުތައް ރައްކާތެރިކުރުމުގެ ޤާނޫނީ އޮނިގަނޑު އިތުރަށް ހަރުދަނާކުރުމުގެ ގޮތުން ކުޑަކުދިންގެ ޙައްޤުތައް ރައްކާތެރިކުރުމުގެ ޤާނޫނާއި (ޤާނޫނު ނަންބަރު:2019/19)، ކުޑަކުދިންގެ ޢަދުލުގެ ޤާނޫނު (ގާނޫނު ނަންބަރު 2019/18) އަށް ޢަމަލު ކުރަންވަނީ ފަށާފައެވެ. މިކޮމިޝަނަށް ހުށަހެޅޭ ކުޑަކުދިންނާގުޅުންހުރި، މައްސަލަތަކަށް ބަލާއިރު ކުޑަކުދިންނަށް ކުރާ ޖިސްމާނީ، ނަފްސާނީ، އަދި ޖިންސީ އަނިޔާގެ މައްސަލަތަކާއި، ހަނގާކުރުމުގެ މައްސަލަތަކާ އަދި އިހުމާލުގެ މައްސަލަތައް ހިމެނެއެވެ.\nމިއަހަރުގެ ކުޑަކުދިންގެ ދުވަސް ފާހަގަކުރަންޖެހިފައި މިވަނީ ކޮވިޑް-19 ބަލިމަޑުކަން މުޅި ދުނިޔެ ތަޙައްމަލުކުރަމުންދާ ޙާލަތުގައެވެ. މަދަރުސާތަކާއި ތަޢުލީމުދޭ އެހެނިހެން މަރުކަޒުތައް ބަންދުކޮށްފައިވާ މި ދަނޑިވަޅުގައި ދަރިވަރުންގެ އުނގެނުމުގެ ޙައްޤު ކަށަވަރުކުރުމަށް ދައުލަތާއި ބެލެނިވެރިން ޚާއްޞަ ސަމާލުކަމެއް ދިނުމުގެ މުހިންމުކަން ފާހަގަކުރަމެވެ. އަދި ގޭގައި ކުދިން ހޭދަ ކުރާ ވަގުތަކީ އުފާވެރި، އެކުދިންގެ ޖިސްމާނީ އަދި ނަފްސާނީ ދުޅަހެޔޮކަން އިތުރުވެގެންދާނެ ގޮތަކަށް ކަންކަން ރޭވިފައިވާ ވަގުތުތަކަށް ހެދުމަށް އިލްތިމާސްކުރަމެވެ. މި ޙައްޞާޞީ ދަނޑިވަޅުގައި، ޚާއްޞަ އެހީއާއި ރައްކާތެރިކަން ބޭނުންވާ ކުދިންނަށް ޢާއިލާއިންނާއި ދައުލަތުން ފޯރުކޮށްދޭންޖެހޭ ޙައްޤުތަކާއި ރައްކާތެރިކަން ކަށަވަރުކުރުމަށް ޚާއްޞަ އަހައްމިޔަތުކަމެއް ދިނުމުގެ މުހިންމުކަން ފާހަގަކުރަމެވެ. އެގޮތުން، އެފަދަ ކުދިންނަށް ބޭނުންވާ ޞިއްޙީ އަދި އެހެނިހެން އަސާސީ ކަންކަން ފުރިހަމަ ކުރެވޭނެ ހަރުދަނާ ނިޒާމެއް ވީހާވެސް އަވަހަށް ޤާއިމުކުރުމަށް އިލްތިމާސްކުރަމެވެ. ކުޑަކުދިންގެ ޙައްޤުތައް ޙިމާޔަތްކޮށް ރައްކާތެރިކަން ފޯރުކޮށްދިނުމަކީ އެންމެންގެ ޒިންމާއަކަށްވީ ހިނދު، ކުޑަކުއްޖަކަށް އަނިޔާ ލިބޭކަން އެނގޭނަމަ ލަސްނުކޮށް އެކަން ކަމާބެހޭ ފަރާތްތަކަށް ވީހާވެސް އަވަހަށް ރިޕޯޓުކުރުމަށް އިލްތިމާސްކުރަމެވެ. އަދި ކުޑަކުދިންނާ ގުޅުންހުރި ޚަބަރާއި މަޢުލޫމާތު ފެތުރުމުގައި، އެކުދިންގެ ކަރާމާތަށް އުނިކަން ނާންނާނެ ގޮތަކަށް ރިޕޯޓުކުރުމަށް އެންމެހާ ފަރާތްތަކަށް ނަޞޭހަތްތެރިވަމެވެ.\nPR - 10/2020


Ekan Ehen Nuvinama | Vaahaka އެކަން އެހެން ނުވިނަމަ – Vaahaka\nއެކަން އެހެން ނުވިނަމަ\n6k 12 0\tJanuary 10, 2022\nނޯޓު:އައްސަލާމް ޢަލައިކުމް. މިއީ އަޅުގަނޑު މި ސައިޓަށް ލިޔާ ފުރަތަމަ ވާހަކަ އަކަށް ވީމާ ވަރަށް ގިނަ ކުއްތައް ހުރުން އެކަށީގެންވެއެވެ. މި ވާހަކަ އަކީ އަޅުގަނޑު ސުކޫލް ގައި އުޅުނު ދުވަސްވަރު ލިޔުނު ވާހަކަ އެކެވެ. އެހެންކަމުން އަޅުގަނޑު އުންމީދުކުރަނީ ހުރިހާ ކިޔުންތެރީންނަށް މި ވާހަކަ ކަމުދާނެ ކަމަށެވެެ.\nފެން މާގަނޑު ދޫކޮށްލުމަށްފަހު ފާހާނާ މޫށިގަނޑު މައްޗަށް ވެއްޓިގަތީމެވެ. ލޮލުން ޖަމާވެފައި ވާ ކަރުނަތައް މިނިވަން ކަމާއެކު ލޮލުން އޮހޮރިގެން ދިޔަ އެވެ. އަހަރެން މިއަދު މިވަނީ މީހަކު ހީވެސް ނުކުރާ ކަހަލަ ލަދަކާ ކުރިމަތި ލާން ޖެހިފަ އެވެ. ކީއްކުރަނީ ހެއްޔެވެ. ރޮއެލަ ރޮއެލަ އޮވުން ނޫން ކަމެއްނުކުރެވޭނެއެވެ. އަޅާލާނެ އެކަކުވެސް މި ކެހިވެރި ދުނިޔެއަކު ނެތެވެ. އެމީހުން ހުއްޓަސް ނެތް ފަދައެއް. އަހަންނަށް އަހަރެންގެ އާއިލާ ވަނީ މަރުވެފައެވެ. އެ ކީއްވެގެން ކަން އެނގޭހެއްޔެވެ. އެއީ އަހަރެންގެ އާއިލާ އަހަންނަށް ދޯކާ އެއް ދީ، އަހަރެން ލައްވާ ބޮޑު ކުށެއް ކުރުއްވުމުންނެވެ. ފެން މާގަނޑުން އޮހޮރެމުން ދާ ފެން ތައް އަހަރެން ގެ ދޮން މޫނު ގައި ބޮސްދެމުން ދިޔައިރު އަހަންނަށް އަހަރެންގެ ހިތި މާޒީ ސިފަވަމުން ދިޔައެވެ.\nއެއީ މީގެ ހަ އަހަރު ކުރިއެވެ. އަހަރެން ގުރޭޑް ދިހައެއް ނިމުމުން އިތުރަށް ކިޔަވަން ބޭނުން ވާތީ އަހަރެންގެ މަންމައާއި ބައްޕަ ދޫކޮއް މާލެ އައީމެވެ. އަހަންނަކީ އެ ދެމަފިރިންނަށް ލިބުނު ހަމައެކަނި ދަރިކަމުން މަންމަމެން ތިބީ އަހަރެން އެކަނި ފޮނުވާލަން ވެސް ނުކެރިފައެވެ. ނަމަވެސް އަހަރެން ކިޔާވަރުން މާލެ ފޮނުވީ އެވެ. އަހަރެން ހުންނަނީ މަންމަ ގެ ރައްޓެހި ޒުބޭދާ މެން ގޭގައެވެ. އެގޭ މީ ހުން ވަރަށް ވެސް ހިތް ހެވެ.\nމިހާރު ކިޔަވަން ދާތާ މަހެއް ވެސް ވީއެވެ. ލަހުން ނިދުމުގެ ސަބަބުން ހޭލެވުނީ މާލަހުންނެވެ. އެހެންކަމުން ކުލާހަށް ދާން ގަޑިޖެހުނީ އެވެ. ނަމަވެސް ދާހިތްވާލޭ ބޮޑު ކަމުން ގަޑިޖެހުނަސް ދާން ނިންމީ މެވެ. ވަރަށް އަވަސް އަރުވާލާފައި ގެއިން ނިކުތް ވަގުތު ކުރިމަތިން އައި ޒުވާން ކުއްޖެއް ގައިގާ ޖެހި އަތުގައި އޮތް ފައިލު ވެއްޓުނެވެ. އަހަރެން ވަގުތުން އެފައިލު ނަގަން އުޅުނީމެވެ. ނަމަވެސް އެ ޒުވާނާ އަހަންނަށް އެ ފައިލު ނަގާ ދިނެވެ. " ސޮރީ " ހިނިތުން ވުމަކާއެކު އެ ޒުވާނާ ގެ ފިރިހެން ވަންތަ އަޑުން ބުންޏެވެ. އަހަރެން ވެސް އިޓްސް އޯކޭ އޭބުނެ ކުލާހަށް ދާން ހިގައިގަތީމެވެ.\nދުވަސްތައް ފާއިތުވަމުން ގޮސް އެއްމަސް ދުވަސްވީއެވެ. އިންޓަވަލް ގަޑިކަމުން އަހަރެން ގެ ރައްޓެހި މާހީ އަ އެއްކޮށް ކެންޓީނަށް ގޮސް ކާން ބޭނުންވާ އެއްޗެހި ހިފައިގެން ހުސް މޭޒަކާ ދިމާލަށް ދިޔައީމެވެ. އަހަންނާއި މާހީ އޮލަވާހަކައެއް ގަ ތިއްބާ މީހަކު ސަލާމް ގޮވާލި އެވެ. އަހަރެމެން ދެމީހުން ކުރިމަތީ ހުރިޒުވާނާ އަށް ބަލާލީމެވެ.\n" ދޮންބެ ގަޑު" މާހީ ފޫހި ރާގަކަށް ބުންޏެވެ. " އޭ ތިޔެއް ނޫނޭ ކީއް ކުރަން މިތަނަށް ތިއައީ... އަހަރެން ހުރީ ތަނެއް ގަ ހުންނަން ބޭނުން ނުވާ މީހާ ތީ" މާހީ އެ ޒުވާނާ އާ ދިމާލައް ބުންޏެވެ. " ހުމް އަސްލު މާހީ އާ އެކީ އެ އިނީ ކޮންކުއްޖެއްތޯ ބަލަން މިއައި... ހާދަ ސަޅި ކުއްޖެކޭ" އެ ޒުވާނާ ބުންޏެވެ. " އަޅެ ތީ ކޮން ކުއްޖެއް ތަ" މި ފަހަރު އެ ޒުވާނާ ވާހަކަ ދެއްކީ އަހަންނާއެވެ. އަހަރެން އެއްވެސް އެއްޗެކޭ ނުބުނެ އިންދާ މާހީ ބުންޏެވެ. " އޭނާ ނުދަންނަ މީހުންނާ ވާހަކަ ނުދައްކާ ނެ" " އެކަމް އަހަރެމެން ދަންނަ މެން ނޫން ތަ.... އެއްކަލަ ދުވަހު އަހަރެން ގައިގައި ޖެހުނު ކުއްޖާ އެއްނުން ތަ ތީ....ބައިދަ ވޭ އައި އޭމް މުއާދް...މާހީ ގެ ދޮންބެ.... ހާފް ސިބްލީން އިނގޭ.." އަހަންނާ ދިމާލަށް މިހެން ބުނެ ސަލާން ކުރަން އަތް ދިއްކުރިއެވެ. ނަމަވެސް ގަތް ފާހުރި ލަދުން އެއްޗެއް ނުބުނެ އެތަނުން ތެދުވެގެން ދިޔަ އީ އެވެ.\nއޭގެ އަނެއް ދުވަހު އަހަރެން ކުލާސް ނިމުމުން ގެއަށް ދާން ހިގައިގަތީމެވެ. ނަމަވެސް އަހަރެން ސިއްސައިގެން ދިޔައީ މީހަކު ކުއްލިއަކަށް އަހަރެންގެ ކުރިމައްޗަށް އެރުމުންނެވެ.\n"ސިއްސައިގެން ދިޔައީ ތަ" އަހަރެން ކުރިމަތީގައި ހުރީ މާހީގެ ދޮންބެ މުއާދް ބުންޏެވެ. " އަހަރެން އެއްޗެކޭ ނުބުނެ އެތަނުން ދެވޭތޯ ބެލީމެވެ. ނަމަވެސް މުއާދް މާ ހުށިޔާރެވެ. އޭނާ އަހަރެން ގެ އަތުގަ ހިފާ އޭނަޔާ ވީ ފަރާތަށް ދަމާލިއެވެ. އެހެންކަމުން އަހަރެން ގޮސް ޖެހުނީ އޭނާ ގައިގައެވެ.\nއެހެން އުޅުމުގެ ތެރެއިން ދުވަހެކެވެ. އަހަންނާއި މުއާދް ގެ ގުޅުން ވެސް މިހާރު ވަނީ އެކުވެރި ކަމަށް ވެސް ބަދަލު ވެފަ އެވެ. ނަމަވެސް އަހަރެން ގެ ހިތުގައި މުއާދައް ދެވިފައިވާ މަގާމަކީ އެކުވެރި ކަމެއް ނޫނެވެ. ލޯތްބެވެ. އަހަރެން ގެ ހިތުގައި ވާ އިހުސާސް ތައް އަހަރެން މާހީ އަށް ކިޔައިދިނީމެވެ. މާހީ ވެސް އަހަންނާ މުއާދް އަޅުވާކިޔާ ހަދާނެއެވެ.\nދުވަސްތައް މިގޮތަށް ފާއިތުވަމުން ގޮސް އަހަރެއް ހާ ދުވަސް ވެސް ވަނީ އެވެ. އަހަންނާއި މުއާދް ގެ ގުޅުން ވެސް މިހާރު ވަނީ އެކުވެރިކަން ލޯތްބަށް ވެފައެވެ. އަހަރެމެން ދެމީހުން އެކީގަ އުޅެނީ ކުރިއަށް އޮތް ދުވަސްތަކުގައި ލިބޭނެ ހިތާމައާ އުފަލާ ދޭތެރޭ ވިސްނާލުމެއް ނެތިއެވެ.\nއެއްދުވަހެއްގެ ހަވީރުގެ ވަގުތެވެ. އަހަރެންނާއި މުއާދް މާލޭ ޕާކެއްގެ ތެރޭގައި އިން ބެންޗެއްގައި އިނީމެވެ. ދެމީހުން ލޯބީގެ މާ ފޮޅުވަން ތިއްބާ އަހަރެންގެ ފޯނު ރިންގުވާން ފެށިއެވެ. އަހަރެން އަވަހަށް ފޯނު ނަގާ ކަންފަތުގައި ޖައްސާލީ އަހަރެން ގެ ލޯބިވާ މަންމަ ގުޅުމުންނެވެ. " ދަރިފުޅު މިހާރު ކިޔަވާ ވެސް ނިމޭނީ ދޯ... މަންމަ މެން އަންނަ ހަފްތާގައި މާލެ ދާނަން... މިހާރު ވެސް ދަރިފުޅު ދެކެލާހިތުން ކެއްމަދު ވެފަ މިތިބީ." އަހަރެން ގެ މަންމަގެ ދުލުން ނިކުތް ބަސް ތަކުން އަހަރެންގެ ތުންފަތުގައި އުފާވެރިކަމުގެ ހިނިތުންވުމެއް ކުޅެލިއެވެ. " މަންމަ އަންނަ ވާހަކަ ބުނީމަ އަޅުގަނޑު ވަރަށް އުފާވެއްޖެ.... އަދި މަންމަމެން މާލެ އައީމަ އަޅުގަނޑު މަންމަމެންނަށް އަޅުގަނޑު ގެ ހިތުގައި ވަރަށް ހާއްސަ މީހެއް އިނޓުރޮޑިއުސް ކޮށްދޭނަން." އަހަރެން އެހެން ބުނުމުން މަންމަ ހޭންފެށިއެ އެވެ. " މަންމަ ގެ ކުޑަކުޑަ ދަރިފުޅު މީހެއް ދެކެ ލޯބި ވެވުނީ ތަ" މަންމަ އެހެން ބުނުމުން އަހަރެން ވަރަށް ލަދުގަތެވެ. އަހަރެން ފޯނު ކޯލް ނިމުމުން މުއާދް ވެސް ކުރީ މަލާމާތެވެ. އަހަރެން އިތުރަށް ގާތީ ލަދެވެ.\nމިގޮތަށް ދުވަސް ތައް ފާއިތުވަމުން ގޮސް ހަފްތާއެއް ވީއެވެ. އަހަރެންނާއި އަހަރެންގެ އާއިލާގެ އިތުރުން ޒުބޭދާ ދައްތަ އާއި އޭނާ ފިރިމީހާ ލަތީފް ތިބީ އަހަރެން ގެ ލޯބިވެރިޔާ މުއާދް އާއި އޭނާ އާއިލާ ގެ އިންތިޒާރު ގައެވެ. އަހަރެމެން ގެ އިންތިޒާރަށް ނިމުމެއް އައީ ގޭގެ ދޮރު ގައި ޓަކި ޖެހުމުންނެވެ. އަހަރެން ދުވެފައި ގޮސް ދޮރު ހުޅުވާލީމެވެ. ކުރިމަތީގައިހުރި ޒުވާނާ އާއި އޭނާގެ އާއިލާ ފެނި އަހަރެންގެ ތުންފަތުގައި އުފާވެރިކަމުގެ ހިނިތުންވުމެއް ކުޅެލިއެވެ. އަހަރެން އެމީހުން ވަންނަން ދޮރު ބޮޑަށް ހުޅުވާލީމެވެ. ބައްޕަ ސޯފާ އިން ތެދުވީ މުއާދް މެން އައިސް ވާދުނީމައެވެ. އަހަރެން މާ ބޮޑު ކަމަކަށް ނުހަދާ މަންމަމެން ނަށް މުއާދު ތައާރަފް ކޮއްދިނީމެވެ. " ޒީނިޔާ" އަހަރެން ގެ މަންމަ މުއާދު ގެ މަންމަ އަށް ނަމުން ގޮވާލި އެވެ. އަހަރެން ހިތަށް އެރިއެވެ. މަންމަ އަށް މީ ގެ ކުރިން ވެސް މުއާދް މަންމަ އެގެނީ ހެއްޔެވެ.\n" މަންމާ،ބައްޕާ އަހަރެމެން ދެމީހުން ބޭނުން ވަރަށް އަވަހަށް ކައިވެނި ކުރަން" މުއާދު ގެ އެ ބަސް ތަކުން ލަދު ވެތި ގޮތަކަށް އަހަރެން ތުންފަތުގައި މަޑު މަޑުން ދަތް އަޅާލެވުނެވެ. އަހަރެން ވެސް އާންޏެކޭ ބުނާ ފަދައިން ބޯޖަހާ ލީމެވެ. " އަހަރެން އެއްގޮތަކަށްވެސް ތި ކައިވެޏަކަށް ގަބޫލެއް ނޫން" ފެން އިވިގެން ދިޔައީ ދުވަހަކު ވެސް އަޑުއަހަން ބޭނުން ވި ބަސް ތަކެއް ނޫނެވެ. " ބައް..." އަހަންނަށް އެއްޗެއް ބުނުމުގެ ފުރުސަތު ނުދީ ބައްޕަ ބުންޏެވެ. " އަހަރެން އަހަރެންގެ ދަރިންނަށް ހަރާމް ކައިވެޏެއް ކުރެވިއަކަ ނުދޭނަން" ބައްޕަ އެބުނި އެއްޗެއް އަހަންނަށް ނޭގުނެވެ. އަހަރެން މުއާދް އާ ކައިވެނި ނުކުރެވޭނެ ހެއްޔެވެ. ހަރާމް ވާނެ ހެއްޔެވެ. " މީގެ ފަހުން ތި ދެ މީހުން އެކަކު އަނެކަކާ ބައްދަލުވެ ނެހެދޭނެ... އަދި ބުނަން ފޯނުން ވެސް ވާހަކަ ނުދައްކާތި... ދައްކާފިކަން އިގިއްޖއްޔާ އަހަރެންގަ ހުރި ނުބައިކަން ދައްކާނަން" އެހެން ބުނުމުން އަހަރެން ދުވެފަ ގޮސް ވަދުނީ އަހަރެން ގެ ކޮޓަރިއަށެވެ. ގޮސް ވަދުނީ އަހަރެން ގެ ކޮޓަރިއަށެވެ.\nއެނދުމަތީގައި ބަންޑުން އޮވެ ރޮމުންދިޔައިރު ލޮލުން އޮހޮރޭ ކަރުނަތައް ބޯ އަޅައިގެން އޮތް ބާލިސް ފޯކުރަމުން ދިޔައެވެ. އަހަރެން ގިސްލަ ގިސްލާފައި ރޮމުންދިޔައިރު އަހަރެންގެ އަޑުގައިވަނީ ވޭނާއި ކެކުޅުމެވެ. އަހަރެން ގެ ރުއިން ހުއްޓުނީ މީހާކު ކުޑަދޮރުގައި ޓަކިދޭން ފެށުމުންނެވެ. އަހަރެން ހިތަށް އެރިއެވެ. މިއޮތް ދަންވަރު ކުޑަދޮރު ގައި ޓަކިދެނީ ކާކު ހެއްޔެވެ.\nއަހަރެން ގޮސް ކުޑަދޮރު ހުޅުވީ މެވެ. ކުރިމަތީގައި ހުރީ މުއާދް ކޮޓަރި ތެރެއަށް ކުޑަދޮރުން ފުއްމާލިއެ އެވެ. " ރިޒޫ އަށް ކެރޭނެތަ އަހަންނާ އެކީ ފިލަން" މުއާދް ބުނި އެއްޗަކުން އަހަންނަށް ވި ގޮތެއް ވެސް ނޭގުނެވެ. " ފިލަންށޭ" އަހަންނަށް ހައިރާން ކަމާއެކު ބުނެވުނެވެ. އަހަރެން ވެސް މުއާދު އާ އެއްބާ ވެގެން ފިލަން ތައްޔާރުވީމެވެ.\nއަހަރެން ގެއިން ފިލިތާ މަހެއް ވީއެވެ. އަހަރެން އުޅޭތަން މާހީ އަށް އިނގޭނެއެވެ. އެހެންކަމުން މަންމަމެން އުޅޭނޫޅޭގޮތް އަހަންނަށް މާހީ ކިޔައިދެއެވެ. އަހަންނަށް އެ ގިފައިވާ ގޮތުގައި އަހަރެމެން ދެމީހުން ގެ އާއިލާއިން އަހަރެމެން ހޯދަން މަސައްކަތް ކުރާ ކަމެވެ. ދުވަސްތައް މިގޮތުގައި ފާއިތުވަމުން ދިޔަވަރަކަށް މާހީ ވާހަކަ ދައްކާލޭ މަދުވަމުންދިޔައެވެ.\nއެއްދުވަހެއްގެ ހަވީރުގެ ވަގުތެވެ. އަހަރެން މުއާދު އާ އެކީ ސީރީޒް އެއް ބަލަން އިނީމެވެ. ކުއްލިއަކަށް މީހަކު ޓަކި ދޭން ފެށުމާއެކީ އަހަރެން ދުވެފައިގޮސް ދޮރު ހުޅުވީ މާހީ ކަމަށް ހީކޮށެވެ. އަހަންނަށް ހީވީ ހަމަ ރަނގަޅަށެވެ. އެއީ މާހީ އެވެ. ނަމަވެސް މާހީ ގެ ފަހަތުގައި އެތިބީ އަހަންނާއި މުއާދް ގެ މައިންބަފައިން ނެވެ. އަހަރެން ނަށް އެއްޗެއް ބުނުމުގެ ފުރުސަތު ނުދީ އެންމެން އެތެރެއަށް ވަނެވެ.\n" ދަރިފުޅަށް އެނގޭތަ ތި ކުރެވެނީ ކޮންކަހަލަ ކުށެއް ކަން" އަހަރެން ގެ ބައްޕަ ރުޅިވެރި ގޮތަކަށް ބުންޏެވެ. " ނޭނގޭތީ ތާ މި ގޮތަށް މިއުޅެނީ.... އަޅެ ބުނެބަލަ.... އަހަރެމެން ދެ މީހުން ކައިވެނި ކުރުން ހަރާމް ވާ ސަބަބު... އަހަންނަށް ކޯންޗެއް ތި ފޮރުވަނީ" އަހަންނަށް ރޮވެން ފެށުނެވެ. ކައިރީގައި ހުރި މުއާދް ވެސް ހުރީ ރުޅިއައިސް ކެކި ކެކި އެވެ." މުއާދް ވެސް އެއްޗެއް ބުނަން އަނގަ ހުޅުވާލި ތަނާ ބައްޕަ ވާހަކަ ދައްކަން ފެށިއެވެ. " ދަރިފުޅު މެންނަށް ކައިވެނި ނުކުރެވޭނެ...އެއީ ތީ ބައްޕަގެ ދެ ދަރިންނަށް ވެފަ...ތި ދެމީހުން ނަކީ ކޮއްކޮ އާއި ބޭބެ އަށް ވާތީ...ބައްޕަ އާއި ޒީނިޔާ އަކީ ކުރީގެ ދެލޯބިވެރިން... އަހަރެމެން ގެ ކައިވެންޏަށް ކާފަ ގަބޫލު ނުވީ... އެހެވެ އަހަރެމެން ފިލައިގެން ކައިވެނި ކުރީ... ދެންއިވުނީ ކާފަ ވަރަށް ބޮޑަށް ބަލިވެ އުޅޭ ހަބަރު.. އޭރު ޒީނިޔާ އިނީ ބައްޕަގެ ދަރިއަކަށް ބަލިވެ. ކާފަ މާ ބޮޑަށް ބަލިވީމަ ޒީނިޔާ އެ ހާލުގައި ދޫކޮށް ބައްޕަ ކާފަ ކައިރިއަށްއައީ ...... ކާފަ މަރުމަތީ ކުރީ ވަސިއްޔަތެއް.... އެއީ ޒީނިޔާ ގެ އެންމެ ގާތް އެކުވެރިޔާ އަރުޒާއަށް...." ބައްޕަ ވާހަކަ ނިމުނުއިރު އަހަންނާއި މުއާދަށް ހަމަ ރަނގަޅަށް ވެސް ރޮވިއްޖެއެވެ. އަހަރެން އެތާ ހުންނަން ބޭނުން ނުވާތީ ގެއިން ނުކުމެގެން ދިޔައީމެވެ.\n" ރިޒޫ ހާދަ ގިނައިރެކޭ ފެންވަރަން....ކާން ހަދާފަ ހުންނާނެ..އާދޭ ބަދިގެއަށް." އަހަރެން ގެ ރައްޓެހި އައިނީ ފާހާނައިގެ ދޮރުގައި ޓަކިދިން އަޑަށް އަހަންނަށް އަހަރެންގެ މާޒީ ތެރެއިން ނިކުމެވުނެވެ. އާންޏެކޭ ބުނެ އަހަރެން ގައިން ފެންފުހެން ފެށީމެވެ. އަހަރެން އޭރު ހިތަށް އަރަމުން ދިޔައެވެ. އެހެން އެކަން ނުވިނަމަ ކިހާ ރަނގަޅުވީ ހެއްޔެވެ.\nބޭޑް ގާރލް January 10, 2022\nސަޅި...ބައި ދަ ވޭ ކޮން ރަށު ކުއްޖެއް ތީ\nLollipop January 11, 2022\nMee korea kujjeh\nލަވްޒާ March 20, 2022\nބޭޑް ބޯއީ January 10, 2022\nއުމުރުން ކިހާ ވަރެއް\nވާހަކަ ވަރަށް ރީތި\nAnonymous March 17, 2022\nމުދައްރިސް January 11, 2022\nރަނގަޅު ހާދިސާއެއް. އެކަމަކު އިމްލާ ކުށް ވަރަށް ގިނަ. ބައެއް ޖުމްލަ ހަމަނުޖެހޭ.\nސައުތް ކޮރެއަން ފޭން އެންޑް ބީޓީއެސް ފޭން ޓޫ January 11, 2022\nވާވް މިވާހަކަ ވވވވވވވވވވވވވވވވވވވވވ.ރީތި💗💗💗💗\nލަވްޒާގެ އިތުރު ވާހަކަ އަކަށް އިންތިޒާރު ކުރަން☺☺☺\nAnyone wanna chat with meh? i'm bored.. bla bla bla\n🐑 Hellooo.. anyone? omg.. i am sooo galhi.. duh.. blah.. gaah.. unnmmmyyyh\nIffaa Ibrahim rasheed January 12, 2022\nHello I'm bored😶\nHow old are you lollipoޕ\nLeaveaReply to ލަވްޒާ X


Huvadhoo in Addu ah dhathuru kuri faraah thakuge mauloomaathu hoadhanee - AO News\nރިލެކްސް ކިންގު: ދެކުނުގެ4އަތޮޅުގައި ޝެޑިއުލް ގިނަ ދަތުރުތަކެއް ކުރަމުން އަންނަ ފެރީ އެއް\nގއ. އަތޮޅުގެ3ރަށަކުން ކޮވިޑް 19 ގެ ޕޮޒިޓިވް ކޭސް ފެނިފައިވާތީ މިދުވަސްވަރު ހުވަދޫން އައްޑޫއަށް ދަތުރު ކުރި ފަރާތްތަކުގެ މައުލޫމާތު ހޯދަމުންދާ ކަމަށް އައްޑޫގެ މޭޔަރ އަބްދުﷲ ސޯދިގު (ސޯބެ) ވިދާޅުވެއްޖެއެވެ.\nއެގޮތުން ދެކުނުގެ4އަތޮޅަށް ޝެޑިއުލް ދަތުރު ކުރަމުން އަންނަ ރިލެކްސް ފެރީ ސަރވިސް އިން އައްޑޫ އަށް ދަތުރުކޮށްފައިވާ މީހުންގެ މައުލޫމާތު ހޯދަމުން އަންނަ ކަމަށް ސޯބެ ވިދާޅުވިއެވެ.\nފާއިތުވި ބޮޑު ބަންދުގައި ގިނަ އަދަދެއްގެ މީހުން ވަނީ އައްޑޫއިން ހުވަދު އަތޮޅުގެ ރަށް ތަކަށް ޗުއްޓީ ހޭދަކުރުމަށް ގޮސްފައެވެ. އަދި ހުވަދޫ އަތޮޅުގެ އެކި ރަށް ރަށުން ގިނަ އަދަދެއްގެ ބަޔަކު ވަނީ ބޭސްފަރުވާ ފަދަ އެކިއެކި ބޭނުންތަކަށް އައްޑޫއާއި ފުވައްމުލަކަށް ގޮސްފައެވެ.\nރިލެކްސް ފެރީ ސަރވިސް އިން މިހާރުވެސް ހުވަދޫ އަށް ދަތުރު ތައް ޝެޑިއުލް ކޮށްފައިވާ އިރު އެފަރާތުން ބުނީ މޮނިޓަރިންގެ ހާލަތުގައިވާ ރަށްތައް ފިޔަވައި އެހެން ރަށްތަކަށް އަދިވެސް ދަތުރުތައް މެދު ކަނޑާނުލައި ކުރިއަށް ގެންދާ ކަމަށެވެ.\nދެއްވަދޫ ކްލަސްޓާ އާއި ގުޅިގެން ހުވަދު އަތޮޅުގައި ފެތުރެމުން ދާތީ އެކަމާއި ގުޅިގެން އައްޑޫސިޓީ ކައުންސިލުން އާންމުކޮށްފައިވާ އިއުލާނުގައި ބުނެފައިވަނީ މާލެ ސަރަޙައްދު ފިޔަވައި މޮނިޓަރިންގ ގެ ޙާލަތުގައިވާ ރަށްތަކުން، ކަނޑުމަގުން އަދި ވައިގެ މަގުން ވިޔަސް، އައްޑޫސިޓީއަށް 01 ޖަނަވަރީ 2021 ގެ ފަހުން ދަތުރުކޮށްފައިވާ ފަރާތެއްވާނަމަ، ލަސްނުކުރައްވާ އެރަށެއްގެ އެސް.އެސް.ޑީ އަށް އެންގެވުން އެދޭ ކަމަށެވެ.


Mahindha boduvazeeruge gekolhun nikunnavaifi\nމަގާމުން އިއްޔެ އިސްތިއުފާ ދެއްވި ލަންކާގެ ބޮޑުވަޒީރު މަހިންދަ ރާޖަޕަކްސަ، ބޮޑުވަޒީރުގެ ރަސްމީގެކޮޅު -- ޓެންޕަލް ޓްރީސް -- އިން ނިކުމެވަޑައިގެންފި އެވެ. ލަންކާ ސަރުކާރުން ބުނީ މަހިންދަ، ބޮޑުވަޒީރުގެ ގެކޮޅު ދޫކުރަން ނިކުމެވަޑައިގެންނެވީ މިއަދު ހެނދުނުގެ ވަގުތެއްގައި ކަމަށެވެ.\nޓެނަޕްލް ޓްރީސް އިން ނިކުމެވަޑައިނުގެން ރެއިން ފެށިގެން މަޑުކުރެއްވީ އިދިކޮޅުގެ ސަޕޯޓަރުން ރޭ ފަތިހާ ހަމައަށް އެ ސަރަހައްދުގައި އަޑުގަދަކޮށް ހަމަނުޖެހުން ހިންގަމުން ދިއުމުގެ ސަބަބުންނެވެ. އެ ސަރަހައްދުގައި ހުރި ދައުލަތުގެ ވެހިކަލްތަކަށްވެސް ވަނީ ބޮޑެތި ގެއްލުންތައް ދީފައެވެ.\n"ހެނދުނު ސިފައިންގެ އެހީތެރިކަމުގައި މަހިންދަ ރާޖަޕަކްސަ ވަނީ ޓެންޕަލް ޓްރީސް އިން ނިކުމެވަޑައިގެންފައި. އެމަނިކުފާނު ނިކުމެވަޑައިގެންނެވީ އިހުތިޖާޖު ކުރަމުންދާ މީހުން އެ ސަރަހައްދުން ދުރައްޖެއްސުމަށް ފަހު،" އޮފިޝަލަކު ވިދާޅުވިއެވެ.\nބޮޑުވަޒީރު ކަމުން އިސްތިއުފާ ދެއްވި މަހިންދަ ރާޖަޕަކްސަގެ ގެކޮޅުގައި ރޯކޮށްލާފައި --\nހަމަނުޖެހުންތަކުގައި ވެރިކަންކުރާ ޕާޓީގެ މަޖިލިސް މެންބަރެއް ކަމަށްވާ އަމަރަކީރިތި އަތުކޮރަލާ ވަނީ އަވަހާރަވެފައެވެ.\nވަރަށް ގިނަ މެންބަރުންގެ ގެކޮޅުތައް ވަނީ މުޅީން އަންދާލާފައެވެ. ރިޕޯޓްތައް ބުނާ ގޮތުން ކުރީގެ މިނިސްޓަރުންނާއި މޭޔަރުން އަދި ސަރުކާރުގެ ވެރީން ހިމެނޭހެން 27 ބޭފުޅެއްގެ ގެކޮޅު ވަނީ ދެއްޔަށް ހަދާލާފައެވެ.\nލަންކާގެ މަސްރަހު ދިރާސާ ކުރާ ފަރާތްތަކުން ބުނާ ގޮތުން ލަންކާ މި ފަހުން ނުދެކޭ ފަދަ ނުރައްކާތެރި ހާލަތަށް ދިޔައީ މަގާމު ދެމެހެއްޓުމަށް މަހިންދަ ރާޖަޕަކްސަ އިއްޔެ ކުރެއްވެވި "ނުރައްކާތެރި" ކަމެއްގެ ސަބަބުން ކަމަށެވެ. އެއީ ސުލްހަވެރިކަމާއެކު މުޒާހަރާ ކުރަމުން ދިޔަ މީހުންގެ ތެރެއަށް މޮބުން ފޮނުވައިގެން ބޮޑު ހަމަނުޖެހުމަކަށް ބަދަލު ކުރުމެވެ.\nއިތުބާރުހުރި މަސްދަރުތަކުން ބުނާ ގޮތުން ހަމަނުޖެހުން ހިންގި ގޭންގުތަކުން އެކަން ކުރީ މަހިންދަ ރާޖަޕަކްސަގެ އޯޑަރަށެވެ. އެ ގުރޫޕްތަކުން މަގުތަކަށް ނިކުމެ އާންމުންނާއި ކުރިމަތިލީ ބޮޑުވަޒީރުގެ ރަސްމީ ގެކޮޅު ޓެމްޕަލް ޓްރީގައި މަޝްވަރާތަކެއް ކުރުމަށް ފަހު އެވެ.\nލަންކާގެ ހާލަތު ގޯސްވެ މުޅި ދުނިޔޭގެ ސަމާލުކަން ވަނީ އެ ގައުމަށް ހުއްޓިފައެވެ. ދާހިލީ ބޮޑު ހަނގުރާމައަކުން ސަލާމަތްވެ ވަރަށް ސުލްހަވެރި ގައުމެއްގެ ގޮތުގައި ބެލެވުނު ސްރީލަންކާއިން އިއްޔެ ހެނދުނުން ފެށިގެން ފެންނަމުން ދަނީ ބިރުވެރި މަންޒަރުތަކެކެވެ. ހަމަނުޖެހުންތަކުގައި އެތައް ސަތޭކަ ބަޔަކު ވަނީ ޒަަހަމްވެފައެވެ. ބައެއް މީހުންގެ ހާލު ވަރަށް ދެރައެވެ. މިހާތަނަށް ދެ މީހަކު މަރުވެފައިވާއިރު ހޮސްޕިޓަލްގައި ފަރުވާ ދެމުންދާ މީހުންގެ ތެރެއިން އެތައް ބައެއްގެ ފުރާނަ ވަނީ ނުރައްކަލަށް ހުށައެޅިފައެވެ.


CNM badhige: Mi havaadhu lee bis thafaathu vaane\nސީއެންއެމް ބަދިގެ: މި ހަވާދުލީ ބިސް ތަފާތުވާނެ\n18 އޭޕްރީލް 2021 - 09:39:02\nސީއެންއެމް ބަދިގޭގައި މިއަދުގެ މި ހިމަނާލަނީ "ހަވާދުލީ ބިސް" އެވެ.\nހަވާދުލީ ބިސް އެއީ ރޯދަމަހެއްގައި ސުފުރާމަތިން ފެނުން ކޮންމެހެން ލާޒިމު އެއްޗެކެވެ. ޒުވާނުންގެ މެދުގައިވެސް މަގުބޫލު ހަވާދުލީ ބިސް ސީއެންއެމް ބަދިގޭގައި މި ތައްޔާރުކޮށްލަނީ ވަރަށް ވެސް ތަފާތު ރަހަމީރު ކޮށެެވެ.\n1 ސައިސަމުސާ އަސޭމިރުސް\n150 ގުރާމު ހިކިމަސް(ހިމުންކޮށްފަ)\nއެންމެ ފުރަތަމަ މަސްހުނިގަނޑު ރެޑީކޮށްލާނީއެވެ. މަސްހުނިގަޑު ރެޑީކުރުމަށް ކޮށާފައިހުރި ދެ ފިޔާ، ދެ މިރުސް، ހިކަދިފަތް، 1/2 ލުބޯ، އެއް ސައިސަމުސާ ލޮނު، އެއްސައިސަމުސާ އަސޭމިރުސް، ކާށިހުނި އަދި މުގުރި ހިކި މަސް، މިހުރިހާ އެެެއްޗެެއް އެޅުމަށްފަހު މޮޑެލާށެެވެ. ދެން އެ މަސްހުނިގަނޑުން ގުޅަ ހެދުމަށްފަހު އިހަށް ބަހައްޓާލާށެެވެ.\nދެވަނަ ކަމަކަށް ފުށްގަނޑު ރެޑީކޮށްލާނީއެވެ. އެގޮތުން ރޮށި ދެމުމަށް ތައްޔާރުކުރާގޮތަށް ފުށްގަނޑެއް ތައްޔާރުކޮށްލާށެވެ. ފުށްގަނޑު ތައްޔާރުވުމުން ކުރިން ގުޅަހެދި މަސްހުނީގައި ބިހުގެ ބައްޓަމަށް ފުށުން ބައްދާލުމަށްފަހު ހޫނުފެނުގައި އެ އެއްޗެހި ހަރުވަންދެން ކައްކާލާށެވެ. ދެން އެވެސް އިހަށް ބަހައްޓާލާނީއެވެ.\nއެއަށްފަހު ފޭސްޓުގަނޑު ތައްޔާރުކޮށްލާށެެވެ. މި ޕޭސްޓު ތައްޔާރުކުރުމަށް ފިޔާ، ހިކަނދިފަތް ލޮނުމެދު އަދި މިރުސް ތެޔޮއެޅުމަށްފަހު ރަނގަޅަށް ރަތްކޮށްލާށެވެ. ފިޔާގަޑު ރަތްވުމުން ދެ ސަމުސާ ޓޮމާޓޯ ޕޭސްޓު އަދި އެއް ސަމުސާ މުގުރިމިރުސް އަޅާފައި ރަނގަޅަށް އެއްކޮށްލާށެވެ. ދެން ހޫނުކުރި ފުށް ބިސްތައް އަޅާލުމަށްފަހު ރަނގަޅަށް އެއްކޮށްލުމުން ހަވާދުލީ ބިސް ތައްޔާރު ކުރެވުނީއެވެ.


Marunuvaa meeheh maruvi kamah ninmumun aailaa rathah\nކޯވިޑް 19: މަރުނުވާ މީހެއް މަރުވިކަމަށް ނިންމުމުން އާއިލާ ރަތަށް\nއަންދާލަން އުޅުނީ އާއިލާގެ މީހާ ކަން އެނގުނީ އެންމެ ފަހު ވަގުތު\nއިންޑިޔާގެ ބިހާރުގައި ވަރަށް މަޝްހޫރު ސިއްހީ އޮފިޝަލަކާ ދެކޮޅަށް ބިހާރުގެ ސަރުކާރުން ފިޔަވަޅު އަޅައިފި އެވެ. އެއީ މަރު ނުވާ މީހަކު މަރުވީ ކަމަށް ކަނޑައަޅައިގެންނެވެ.\nމީހަކު މަރުވީ ކަމަށް ނިންމައި ހަށިގަނޑު އާއިލާއާ ހަވާލު ކުރިއިރު ހަގީގަތުގައި އެއީ އެހެން މީހެއްގެ މަރުވެފައިވާ މަސްގަނޑެވެ. ކޮވިޑް ޖެހިގެން މަރުވި މީހަކަށް ވާތީ އެމީހާގެ މޫނު ބެލުމުގެ ފުރުސަތު ވެސް އާއިލާއަކަށް ނުދެ އެވެ. އެހެންވެ އެމީހުންނަށް އެއީ އެމީހުންގެ އާއިލާގެ މީހާ ނޫންކަން ނޭނގުނީ އެވެ.\nޗުންނޫ ކުމާރު، 40، އަކީ ޕަޓްނާ ޑިސްޓްރިކްޓްގެ ބަރްހްގައި ދިރިއުޅޭ މީހެކެވެ. ޕަޓްނާ މެޑިކަލް ކޮލެޖު ހޮސްޕިޓަލުގައި އޭނާ އެޑްމިޓްކުރީ މިދިޔަ ހުކުރު ދުވަހު އެވެ. ސިކުނޑީގެ ނާރެއް ފަޅައިގެން ގޮސް ސިކުނޑިއަށް ލޭ އެޅިގެންނެވެ.\nހޮސްޕިޓަލުގައި އެޑްމިޓް ކުރުމަށް ޓެސްޓްތައް ހެދިއިރު ކޮވިޑް-19 އަށް ޕޮޒިޓީވް ވުމުން އޭނާ ވަނީ ކޯވިޑަށް ފަރުވާ ދޭ ހޮސްޕިޓަލަކަށް ބަދަލުކޮށްފަ އެވެ.\nބަލިމީހާގެ އާއިލާގެ މީހުން ބުނި ގޮތުގައި އާދީއްތަ ދުވަހު ވެސް ހޮސްޕިޓަލުގެ ޑޮކްޓަރުން އާއިލާ ކައިރީގައި ބުނީ ޗުންނޫގެ ހާލު ރަނގަޅުވަމުން އަންނަ ކަމަށެވެ. ނަމަވެސް އެހެން ބުނިތާ މާ ގިނަ އިރެއް ނުވެ އޭނާ މަރުވެއްޖެ ކަމުގެ ޚަބަރު އާއިލާއަށް ދީ މަރުވެފައިވާ މަސްގަނޑާއި މަރުގެ ސެޓްފިކެޓް އެމީހުންނާ ހަވާލު ކުރި އެވެ. މަރުވެފައިވާ މީހާގެ މަސްގަނޑު ލޮލުކޮޅުން ބަލާލުމުގެ ފުރުސަތު ވެސް ހޮސްޕިޓަލުން އާއިލާއަށް ނުދީ އެމްބިއުލެންސްގައި އަންދާ ގެއަށް ފޮނުވާލީ އެވެ.\nއެމީހާގެ ޖަނާޒާއަށް ދިޔަ މީހަކު ބުނި ގޮތުގައި އެމީހާ އަންދާލަން ކުޑަތަންވެފައި ވަނިކޮށް އެމީހާގެ އަންހެނުން އޭނާގެ މޫނު ދެކެން ބޭނުން ކަމަށް ބުނެ އެކަމަށް ޑިމާންޑް ކުރަން ފެށި އެވެ. ނަމަވެސް އެމީހާ އާދޭސް ކޮށްކޮށް ވެސް އެ ފުރުސަތެއް ނުދިނެވެ. އެންމެ ފަހުން އެ އަންދާ ގޭގައި މަސައްކަތްކުރާ މީހަކަށް އަންހެންމީހާ 500 ރުޕީސްގެ ރިޝްވަތު ދީގެން މަރުވެފައިވާ މީހާގެ މޫނު ބެލީ އެވެ. އެއީ އޭނާގެ ފިރިމީހާގެ މަސްގަނޑު ނޫންކަން އަންހެންމީހާއަށް އެނގުނީ އެ ހިސާބުންނެވެ.\nޗުންނުގެ އަންހެނުން ކަވީތާ ދޭވީ ބުނި ގޮތުގައި ފިރިމީހާ މަރުވެއްޖެ ކަމަށް ހޮސްޕިޓަލުން ގުޅާފައި ބުނުމުން އޭނާގެ ދުނިޔެ ފުނޑުފުނޑުވެގެން ދިޔަ ފަދަ އިހްސާސް ކުރެވުނެވެ. އޭގެ ކުޑައިރުކޮޅެއް ކުރިން ރަނގަޅޭ ކިޔާފައި ކުއްލިއަކަށް މަރުވެއްޖޭ ބުނީމަ އެ ވާހަކަ ގަބޫލުކުރަން ވެސް ދަތިވި އެވެ.\nފިރިމީހާގެ ހަށިގަނޑު ގެޔަށް ގެންދަން ހުއްދަ ނުދިން ކަމަށާއި އަވަސް އަވަހަށް އަންދާގެއަށް އެމްބިއުލެންސެއްގައި ހަށީގަނޑު ގެންދިޔަ ކަމަށް ވެސް ކަވީތާ ބުންޏެވެ.\n"އަހަރެންގެ ހިތް އޭރުވެސް ބުނޭ އެއީ ފިރިމީހާއެއް ނޫނޭ. ފިރިމީހާ މަރެއް ނުވެޔޭ. ދުނިޔޭގައި އެބަހުއްޓޭ. އަދި އަހަރެމެންނާ ހަވާލުކުރި ގަބުރު އޮތީ ބޮޑީބޭގަށް ލާ ރަނގަޅަށް ބަންދު ކޮށްފައި ނަމަވެސް އެ ހަށިގަނޑު ބޭރުން ފެންނަން އޮތް ސައިޒުން ވެސް އަހަރެންނަށް އެއީ އަހަރެންގެ ފިރިމީހާގެ ހަށިގަނޑު ނޫންކަން ޔަގީންވި. ނަސީބަކުން އަހަރެންގެ ޝައްކުވީ ހަމަ ރަނގަޅު އެއްޗަކަށް،" ކަވީތާ ބުންޏެވެ.\nއަންދާ ގޭގައި އޮތީ އާއިލާގެ މީހާ ނޫންކަން އެނގުމާއެކު އެ އާއިލާގެ އެންމެން ހޮސްޕިޓަލަށް ގޮސް މިކަމާ ގުޅޭ މައުލޫމާތު ހޯދަން މަސައްކަތް ފެށި އެވެ. އަދި ދޮގު މައުލޫމާތު ދީ އާއިލާގެ މީހާ މަރުވީ ކަމަށް ބުނި އޮފިޝަލާ ދެކޮޅަށް ފިޔަވަޅު އަޅަން އާއިލާއިން ޑީމާންޑް ކުރި އެވެ.\nމި މައްސަލަ ތަހުގީގުކޮށް ބެލިއިރު މަރުވި ކަމަށް ބުނި މީހާ ހޮސްޕިޓަލުގައި އޮތެވެ. އޭނާގެ ހާލު ވެސް ރަނގަޅެވެ. އޭނާ މަރުވި ކަމަށް ބުނެ އާއިލާއާ ހަވާލު ކުރީ އެ ދުވަހު މަރުވި އެހެން މީހެއްގެ ހަށިގަނޑެވެ.\nފަރުވާ ކުޑަކަމުން ބަލަންވާ ވަރަށް ނުބަލާ ދިރިހުރި މީހަކު މަރުވެފައިވާ ކަމަށް ނިންމުމުން ދިމާވި ބޮޑު މައްސަލަގަނޑުގައި ޒިންމާވާ ޖެހޭ އެ ހޮސްޕިޓަލުގެ ހެލްތު މެނޭޖަރު އަންޖަލީ ކުމާރީ މިހާރު ވަޒީފާއިން ވަކިކޮށްފައިވާ ކަމަށް ހޮސްޕިޓަލުން ނެރުނު ބަޔާނެއްއގައި ބުނެފައި ވެއެވެ.\nއިންޑިއާ މަރު ކޮވިޑް-19


ސްޕެކްޓްރަމް ކޮލެޖުން ދިވެހިންނަށް އަގުހެޔޮކޮށް ކިޔަވައިދެނީ - AO News\nސްޕެކްޓްރަމް ކޮލެޖުން ދިވެހިންނަށް އަގުހެޔޮކޮށް ކިޔަވައިދެނީ\nސްރީ ލަންކާގެ ސްޕެކްޓްރަމް ކޮލެޖުން ދިވެހި ދަރިވަރުންނަށް އަގު ހެޔޮކޮށް ކިޔެވޭނެ ފުރުސަތު ހޯދައިދިނުމުގެ އެއްބަސްވުމުގައި ސޮއިކޮށްފިއެވެ.\nއެކޮލެޖާއި ދިވެހި އެމްބަސީގެ ދަށުން ހިންގާ މޯލްޑިވިއަން އެޑިއުކޭޝަނަލް އެންޑް ކަލްޗަރަލް ސެންޓަރު (އެމްއީސީސީ) އާ ދެމެދުވި އެއްބަސްވުމުގައި ރާއްޖެއިން ސޮއިކުރެއްވީ ލަންކާގައި ހުންނަވާ ދިވެހި ސަފީރުމުހައްމަދު ހުސައިން ޝަރީފެވެ. ސްޕެކްޓްރަމް ކޮލެޖުގެ ފަރާތުން ސޮއިކުރެއްވީ ޗެއާމަން ޑރ. ޝަރުފްރާޒު އާޒާދެވެ.\nމި އެއްބަސްވުމުގެ ދަށުން، ޑިސެމްބަރު އެކަކުން ފެށިގެން ކުރިއަށް އޮތް ތިން މަސް ދުވަހުގެ ތެރޭގައި އެމްއީސީސީ މެދުވެރިކޮށް، އެ ކޮލެޖަށް ވަންނަން ހުށަހަޅާ މީހުންގެ އިދާރީ ފީ އަށް 75 ޕަސަންޓްގެ ޑިސްކައުންޓެއް ލިބޭނެ ކަމަށް ދިވެހި އެމްބަސީން ބުނެފައިވެއެވެ.\nއެމްއީސީސީ މެދުވެރިކޮށް ކުރިއަށް އޮތް ނުވަ މަސްތެރޭގައި ސްޕެކްޓްރަމް ކޮލެޖަށް ވަންނަން ހުށަހަޅާ މީހުންގެ އިދާރީ ފީ އަށް 50 ޕަސަންޓްގެ ޑިސްކައުންޓެއް ލިބޭނެ ކަމަށް ވެސް ދިވެހި އެމްބަސީން ބުނެފައިވެއެވެ.\nމި އެއްބަސްވުމުގެ ސަބަބުން ކުރިއަށް އެކޮލަޖަށް ވަންނަން ހޭދަކުރި ވަރަށް ފައިސާ ދެން ހޭދަކުރާކަށް ނުޖެހޭނެއެވެ. އިދާރީފީގެ ގޮތުގައި ދިވެހިންގެ އަތުން ނަގަނީ އެއް ލައްކަ ރުޕީސްއެވެ. އެއީ 655 ޑޮލަރެވެ. 75 ޕަސަންޓްގެ ޑިސްކައުންޓަކާ އެ އަދަދު 165 ޑޮލަރަށް ކުޑަވާނެއެވެ. އިދާރީ ފީން 50 ޕަސަންޓު ޑިސްކައުންޓް ދިނުމުން ފީގެ ގޮތުގައި ދައްކަން ޖެހޭނީ 328 ޑޮލަރެވެ.\nމިއީ ދިވެހިންނަށް ވަރަށްފައިދާ ކުރާނެ އެއްބަސްވުމުއް ކަމަށްވެއެވެ. މި އެއްބަސްވުމުގެ ދަށުން ކޮންމެ އަހަރަކުވެސް ޚާއްސަ އެހީއަށް ބޭނުންވާ ކުއްޖަކަށް އެ ކޮލެޖުން ސްކޮލަޝިޕެއް ދިނުމަށް ހަމަޖެހިފައިވެއެވެ. މީގެ އިތުރަށް ދިވެހިބަސްވެސް މާއްދާއެއްގެ ގޮތުގައި އެކޮލެޖުގައި ކިޔަވައި ދިނުމަށް ބޭނުންވާ އެހީތެރިކަން އެމްއީސީސީން ފޯރުކޮށްދޭނެއެވެ.